text:
খুরুমজরিজী!
মুখ্য মন্ত্রী শ্রীমান শিবরাজজী চোহান, কেন্দ্রগী মন্ত্রী-মন্দলগী মরুপশিং, মধ্য প্রদেশ, সরকারগী মন্ত্রীশুং, পার্লিয়ামেন্ততা ঐহাক্কী মরুপ ওইরিবশিং, মধ্য প্রদেশকী এম.এল.এ.শিং, অতোপ্পা মশক নাইপা মীওইশিং অমসুং মধ্য প্রদেশকী ঐহাক্কী ইচিল-ইনাওশিং!
ঙসি মধ্য প্রদেশকী লায়রবা ইমুং লাখ ১.২৫না মখোয়গী মঙলানগী পক্কাগী য়ুম ফংবা ঙম্লি। নুমিৎ খরনি অসিদা চহি হৌবা নুমিৎ, বিক্রম সমবত ২০৭৯ হৌরগনি। অনৌবা চহি হৌবদা গৃহ প্রবেশ তৌবা ফংজবা হায়বা অসিমক পুন্সিগী মমল নাইদ্রবা মীকুপ অমা ওইরি। ঐহাক্না মীকুপ অসিগীদমক মীয়ামদা য়াইফ মঙ্গোল পীজরি।
মরুপশিং,
ঐখোয়গী লৈবাক অসিদা দল খরনা লৈতা লায়রবা কোকহন্নবা খোলাও কয়া লাওখি অদুবু লায়রবা মীওইশিংবু এম্পাৱর তৌনবা থবক অমত্তা তৌরমখিদে। লায়রববু অমুক্তং এম্পাৱর তৌরবদি মখোয়না লৈতা লায়রবগা মায়োক্নবা ঙম্নবা থৌনা অদু ফংগনি। পুকচেল শেংবা সরকারগী খোঙথাং অমগা, এম্পাৱর তৌরবা লায়রবা অমগী খোঙথাংশিং অদুগা অমত্তা ওইনা পুনশিল্লবা মতমদা লৈতা লায়রববু মাইথিবা পীবা ঙম্মি। মরম অসিনা কেন্দ্রদা বি.জে.পি. সরকার লৈবা নত্ত্রগা রাজ্যশিংদা বি.জে.পি. সরকারশিং লৈবা ওইরবসু সবকা সাথ – সবকা বিকাস হায়বা মন্ত্র অসি তুং ইন্দুনা মখোয়না লায়রববু এম্পাৱর তৌনবা থবক পাইখৎলি। ঙসিগী থৌরম অসি কেম্পেন অসিগী শরুক অমনি। প্রধান মন্ত্রী আৱাজ য়োজনাগী মখাদা খুঙ্গাশিংদা শাখিবা য়ুম লাখ ৫.২৫ অসি শুপ্নগী মশিং খক্তা নত্তে। য়ুম লাখ ৫.২৫ অসিনা লৈবাক অসিদা মপাঙ্গল কনখৎলক্লিবা লায়রবশিংবু মশক তাক্লি। য়ুম লাখ ৫.২৫ অসিনা বি.জে.পি. সরকারগী সর্ভিসকী খুদম অমা ওইরি। মসিগী য়ুম লাখ ৫.২৫ অসিনা খুঙ্গংগী লায়রবা নুপীশিংবু লাখপরি ওইহন্নবগী কেম্পন অদুগী মমি তারি। মধ্য প্রদেশকী মনুং হঞ্জিনবা খুঙ্গংশিংদা য়ুমশিং অসি ঐখোয়গী ত্রাইবেলনা খুন্দাবা মফমডিংদা লৈরিবা লায়রবশিংদা পীরি। ঐহাক্না য়ুম লাখ ৫.২৫ অসিগীদমক মধ্য প্রদেশকী মীয়ামদা নুংঙাইবা ফোঙদোকচরি।
ইচিল-ইনাওশিং,
লায়রবশিংদা পক্কাগী য়ুমশিং ফংহনবগী কেম্পেন অসি শুপ্নগী সরকারগী স্কিম অমা নত্তে। মসিদি খুঙ্গংদা, লায়রবদা থাজবা পোকহন্নবা ফিরেপ অমনি। মসি লায়রবশিংবু লৈতা লায়রবগী অৱাবদগী কোকহন্নবা থৌনা হাপ্নবগী অহানবা খোঙথাং ওইরি। লায়রবশিংনা মখোয়গী কোকথক্তা খন্নবা য়ুম অমা লৈরবা মতমদা মহাক্না অঙাংশিংগী মহৈ-মশিং তমহনবা অমসুং অতোপ্পা থবকশিংদা মপুং ফানা মীৎয়েং চংবা ঙমগনি। লায়রবশিংনা য়ুম অমা লৈরবা মতমদা মহাক্কী পুন্সি অদু তংদু লৈতানা হিংবা ঙম্মি। ৱাখল্লোন অসিগা লোয়ননা ঐখোয়গী সরকার অসিনা পি.এম. আৱাজ য়োজনাবু খ্বাইদগী মরু ওইনা লৌখি। মমাংগী সরকারদা লৈরম্বা মীওইশিং অদুনা মখোয়গী মতমগী মনুংদা য়ুম লাখ খরা খক্তমক শারমখি। চপ মান্নবা মতম অসিগী মনুংদা ঐখোয়গী সরকারনা লায়রবশিংদা য়ুম করোর ২.৫ পীবা ঙমখ্রে। মসিগী মনুংদা য়ুম করোর ২দি খুঙ্গংশিংদা শাখি। লাইচৎনা ফাওবা কেম্পেন অসিগী খোঙজেলদা থিন্থবা ঙমহনখিদে। মধ্য প্রদেশতা অয়াবা পীখিবা য়ুম লাখ ৩০গী মনুংদা লাখ ২৪দি ভাইগা, সহারিয়া অমসুং ভারিয়া সমাজকী মীয়ামদা য়াওনা কান্নবা ফংহনদুনা শাবা লোইশিনখ্রে।
ইচিল-ইনাওশিং,
বি.জে.পি. সরকারশিং লৈবা মফম খুদিংমক্তা মখোয়গী অখন্নবা হায়ববু মখোয়না মতম চুপ্পদা থবক ওইনা ওন্থোকই, অয়ুক-নুমিদাং খাইদনা লায়রবশিংগী মথৌ তাবশিং থুংহন্নবা, মখোয়গী য়াইফনবা থবক তৌদুনা লাকখি। পি.এম. আৱাজ য়োজনাদসু ঐখোয়না লায়রবশিংদা ফংহল্লিবা য়ুমশিং অসিনা মখোয়গী পুন্সিগী ওইবা মথৌ তাবশিং অদু থুংহন্নবা হোৎনরি। য়ুমশিং অসিদা তোইলেৎ য়াওরি, সোভাগ্যা য়োজনাগী মখাদা ইলেক্ত্রিসিতী কন্নেক্সনফ ফংহল্লি, উজালা স্কিলগী মখাদা এল.ই.দি. বল্ব ফংহল্লি, উজ্জ্বলা স্কিমগী মখাদা গ্যাস কন্নেক্সন পীরি অমসুং হর ঘর জলগী মখাদা ৱাতর কন্নেক্সন য়াওহন্দুনা বেনিফিসরিশিংনা কান্নবশিং অসি লৌনবা সরকারগী ওফিসশিংদা তোখাই-তোখাইনা কোইচেন চেন্নবগী মথৌ তাহন্দে। মসি লায়রবশিংগী শেবা তৌবগী ৱাখল্লোন অদুনি, মসিনা লৈবাক অসিগী ইরৈবাকচা খুদিংমক্কী পুন্সিবু ঙসি হিংবদা লায়হল্লি।
মরুপশিং,
ভারত অসি শক্তিবু থৌনীজবা লৈবাক অমনি। নুমিৎ খরনিগী মতুংদা নবরাত্রি হৌরগনি। ঐখোয়গী লাইরেম্বীশিংনা য়েকনবশিংবু তুম্না মাংহনখি, খুৎলাইশিংবু থৌনিজদুনা লাকখি। ঐখোয়গী নুপীশিং অসি লৌশিং, কলা অমসুং চৎনবীগী ইথিলগী হৌরকফম ওইরি। ২১শুবা চহিচাগী ভারতনা মখোয়দগী ইথিক লৌরি, মশাবু শক্তি পীজনবা অমসুং নুপীশিংগী শক্তিগীমক হোৎনরি। প্রধান মন্ত্রী আৱাজ য়োজনা অসি কেম্পেন অসিগী ওইনা মরু ওইবা শরুক অমনি। পি.এম. আৱাজ য়োজনাগী মখাদা শাখিবা য়ুমশিংগী মনুংদা য়ুম করোর অনিরোমদি নুপীশিংনা য়ুমগী মপু ওইবগী হক ফংলি। য়ুমগী মপু ওইবগী হক অসিনা ইমুং-মনুংগী অতোপ্পা শেল-থুমগী ওইবা ৱারেপ লৌবদা নুপীশিংবু শরুক য়াহন্নবা মপাঙ্গল কনখৎহল্লি। মসিমক মালেমগী অচৌবা য়ুনিভর্সিতীশিংগীদমক নৈন্নবা হীরম অমনি, মধ্য প্রদেশকী য়ুনিভর্সিতীশিংনা মসি কেস স্তদী তৌনবা হীরম অমা ওইরি।
ইচিল-ইনাওশিং,
নুপীশিংগী অৱাবা কোকহন্নবগীদমক ঐখোয়না হর ঘর জল য়ৌহনবগী থৌরাংসু পাইখৎলি। হৌখিবা চহি অনি মখাই অসিদা য়োজনা অসিগী মখাদা য়ুমথোং করোর ৬ হেনবদা থক্নবা ঈশিংগীদমক তোতি ঈশিংগী কন্নেক্সন ফংহনখি। স্কিম অসি হৌদোকপা মতমদা মধ্য প্রদেশতা লৈরিবা খুঙ্গংগী য়ুমথোং লাখ ১৩না মখোয়গী য়ুমশিংদা তোতি ঈশিংগী সপ্লাই ফংলমখি। ঙসি ইমুং লাখ ৫০না তোতি ঈশিংগী খুদোংচাবা ফংবা ঙম্লে। ঐখোয়না মধ্য প্রদেশকী খুঙ্গংগী য়ুমথোং খুদিংমক্তা তোতি ঈশিং পীনবা ফিরেপ লৌখি।
মরুপশিং,
ঙসি ঐহাক্না মধ্য প্রদেশ য়াওনা লৈবাক অসিগী লায়রবা মীয়াম পুম্নমক্তা থাজবা পীজরি মদুদি কেম্পেন অসিনা খোঙজেল য়াংনা য়ুমশিং শাবা ঙম্নবা হোৎনগনি। মীওই খরনা হৌজিকসু পক্কাগী য়ুম অমা শাবা ঙমদনা লৈরি। ঐহাক্না মসি নীংথিনা খঙই। অমসুং ঐহাক্না নখোয়দা মসি হায়জগে হায়না লাকখি মদুদি চহি অসিগী বজেৎতা লৈবাক অসিদা য়ুম লাখ ৮০ হেন্না শানবা শেল এল্লোকেৎ তৌনবা প্রোবিজন অমা হাপখি। মসিদগী মধ্য প্রদেশকী ইমুং লাখ কয়ানা শোইনা কান্নবা ফংবা ঙম্লগনি। হৌজিক ফাওবদা স্কিম অসিগীদমক লুপা করোর লাখ ২.২৫ হেন্না চাদিং তৌখ্রে। শেল অসি খুঙ্গংশিংদা শীজিন্নখি। মসিনা খুঙ্গংগী শেন্মীৎলোন্দা মপাঙ্গল হাপখি। য়ুম অমা শাবা মতমদা মসিদা শীজিন্নরিবা চেক-লৈঙোই, সেমেন্ত, য়ুম শাবা মীওই, পুম্নমক লমদম অসিগী ঙাক্তনি। মরম অসিনা পি.এম. আৱাজ য়োজনানা খুঙ্গংশিংদা অনৌবা থবক্কী খুদোংচাবশিংসু পীবা ঙম্লি।
মরুপশিং,
ঐখোয়গী লৈবাক অসিনা নীংখা তম্বা ফংলবা মতুংদা দিকেদ কয়া অসিদা সরকার কয়া থেংনখ্রে। অদুবু অহানবা ওইনা লৈবাক অসিগী মীয়াম্না মখোয়গী অৱা-নুংঙাইদা মখোয়গী মরুপগুম্না খুৎশম্নদুনা মখোয়গা লোয়ননা চৎমিন্নরিবা অদুগুম্বা সরকার অমা অহানবা ওইনা উবা ফংলি। কোরোনাগী অচৌবা খুদোংথিবা অসিদা বি.জে.পি. সরকারনা লায়রবশিংগী কয়াম খনবগে হায়বা অদু অমুক হন্না উৎপা ঙমখি। লেম্না ভেক্সিনেসন তৌবা নত্ত্রগা লায়রবশিংদা লেম্না রাসন ফংহনবা ওইরবসু অমসুং হৌজিকসু শিবরাজজীনা অকুপ্পা মরোল হায়বীখ্রে। নুমিৎ নিনিগী মমাংদা ঐখোয়না পুন্না মথংগী থা ৬ অমগা প্রধান মন্ত্রী গরিব কল্যান অন্ন য়োজনা অসি মখা চত্থনবা ৱারেপ লৌখি। মসিনা লায়রবশিংগী য়ুমদা চাকশংগী মৈ মুৎহল্লোই। মমাংদা মালেম অসিদা কোরোনানা মরম ওইরগা অৱাবা কয়া তাখি, অমসুং ঙসি মালেম পুম্বা অসি লমফম অমগুম্না লৈরি। মসিনা মরম ওইরগা শেন্মীৎলোনগী পথাপশিংদা অনৌবা খুদোংচাদবা কয়া অমা থোরকহল্লি। ভারতকী প্রজাশিংগী পোৎলুম করম্না হন্থহনগনি হায়বা অসিদা লৈবাক অসিগী প্রজাশিংদা মতেং পাংনবা খোঙথাংশিং পাইখৎলি।
ইচিল-ইনাওশিং,
চহি ১০০দা থোকপা খ্বাইদগী চাউনা লাইচৎ অসিদা ঐখোয়গী সরকারনা লায়রবশিংদা লেম্না রাসন ফংহন্নবগীদমক লুপা করোর লাখ ২গা লিশিং ৬০ চাংদিং তৌখি। মথংগী থা ৬ অসিদা মসিগীদমক লুপা করোর লিশিং ৮০ অমগসু চাদিং তৌরগনি। মমাংদা মীয়ামগী শেলশিং অদুবু মৎপীখিবা মীওইশিং, মীয়ামগী শেলশিংনা মখোয়গী শেনখাও থলহনখিবা মীওইশিং, হায়রিবা মীওইশিং অসিনা ঙসিসু স্কিম অসিগী মতাংদা ফগী-জুগাই ওন্থোক্তুনা, অরানবা ৱাফমশিং শন্দোক্তুনা, মীয়ামদা ৱাখল চম্মনহন্নবা হোৎনরি। ঙসি ঐহাক্না লৈবাক অসিদা ৱাফম অমা থমজগে। নখোয়না মু্ন্না তাবীয়ু।
মরুপশিং,
মীওইশিং অসিনা সরকার পাইরিঙৈ মতমদা মখোয়গী মশিং করোর ৪ অসি লায়রবশিংগী রাসন লুত তৌবা য়াম্না চাউরবা মশিংনি। লৈতবা মীওইগী শাশিন্নবা মমিং করোর ৪ শেমখি। অসিগুম্বা মীওই করোর ৪ অসি চেদা য়াওহনখি। শাশিন্নবা করোর ৪ অসিগী মমিংদা রাসন লৌখি, বাজারদা য়োন্থোকখি অমসুং মসিদগী লাকপা শেল অদু মীওইশিং অসিগী ব্লেক একাউন্তশিংদা য়ৌহনখি। ২০১৪দগী সরকার পাইরকপা অসিদগী হৌনা ঐখোয়গী সরকারনা লায়রবশিংদা মখোয়গী ফংফম থোকপা হকশিং ফংহনবগীদমক শাশিন্নবা মমিংশিং থিবা অমসুং মখোয়বু রাসনগী লিস্ততগী লৌথোকপা হৌখি। মমাংগী মতমশিংদা মখোয়না লায়রবশিংগী ময়াদগী চিঞ্জাকশিং মুনবীদুনা থা খুদিংগী মখোয়না লুপা করোর লিশিং কয়া লুত তৌখি। রাসন দুকানশিংদা মোদর্ন মেছিনশিং থমদুনা ঐখোয়না রাসনশিং অসি হুরান্দনবা হোৎনরি। মেছিনশিং থম্নবা ঐখোয়গী কেম্পেন অসি হৌদোকপদা মখোয়না নোক্নখি হায়বা নখোয়নসু খঙলিবদুনি। করি মরমগীদমক, মরমদি মেছিন অসি থম্লবদি করিগুম্বা মীওইশিং অদুনা মদুদা খুবি শোই তৌরবদি অশেংবা অদু থোরক্লগনি অমসুং মদু লেপ্পা তাই হায়বা অসিননি, অদোম্না রাসন ফংণবা খুবি নম্বা তারবদি কোরোনা লৌনরক্কনি হায়না ফাওবা হায়খি। অসিগুম্বা অরানবা ৱাফমশিং শন্দোকখি। ঐখোয়গী সরকারনা অসিগুম্বা শাশিন্নবা নমথকশিং অসি লেপহনখি। রাসন দুকানশিংদা ত্রান্সপরেন্সী লৈতবা তারবদি, করিগুম্বা শাশিন্নবা মীওই করোর ৪গী মমিং অসি লৌথোক্তবা তারবদি, কোরোনাগী অৱাবা তানফম অদুদা লায়রবশিং অসিগী করি ফীভম ওইরমগনি। বি.জে.পি. সরকারনা লায়রবশিংগীদমক অয়ুক অমদি নুমিদাং কত্থোক্তুনা থবক তৌদুনা লাকখি।
চিল ইনাওশিং,
অজাদীকী অমৃতকাল অসিদা তঙাইফদবা খুদোংচাবশিং বেনিফিসরী খুদিংমক্তা অথুবা মতমদা য়ৌহনবা হায়বসি ঐখোয়গী অপাম্বনি। হায়রিবা থবক অদুগী থৌনাদা ঐখোয়না স্কিমশিং অসি সেচুরেসন তৌনবা হায়বদি স্কিম অমমমগী চাদা ১০০ বেনিফিসরীশিংদা য়ৌহন্নবা পান্দমদা ঐখোয়না থবক পাইখৎলি। খুঙ্গংশিংদা লৈরিবা স্কিম অসিগী বেনিফিসরিশিংদা খুদোংচাবা অসি ফংহন্নবা ঐখোয়না থবক পাইখৎলিবনি। সেচুরেসন অসিগী পান্দমগী খ্বাইদগী খুদোংচাবা অসি স্কিম অসিগী কান্নবশিংদগী লাইরবা অমত্তা চিথহন্দবা অমসুং সরকারনা মীপুম খুদিংদা য়ৌশিনবনি। মসিনা হন্থনা য়েংবীবগী খুদোংচাবা অদু পীররোই, করপ্সন তৌবগী খুদোংচাবা অদু ফংহল্লরোই। ঙসিদি সমাজগী অরোইবা পরিংদা লৈরিবা মীওই অদুদা কান্নবা ফংহন্নবা পোলিসী অমা শেমগদবনি।
মরুপশিং,
ঐখোয়না খুঙ্গংশিংগী থৌদাংসু লেপ্পা লৈতনা হেনগৎহল্লি। মতম শাংনা খুঙ্গংগী শেন্মীৎলোন অসি শুপ্নগী লৌউ-শিংউ খক্তগী মীপান তাংলমখি। ঐখোয়না লৌউ-শিংউ, লৌমীশিং, শা-শন লোইবশিংবূ দ্রোনগুম্বা মোদর্ন তেক্নোলোজী অমসুং নেচরেল ফার্মিংগুম্বা অরিবা পথাপ অসি শীজিন্ননবা মাইকৈদা পুক্নিং থৌগৎলি, মসিগা লোয়ননা, ঐখোয়না খুঙ্গংগী অতোপ্পা তৌবা ঙম্বশিং অদুসু হেনগৎহল্লি। মতম শাংনদগী খুঙ্গংগী য়ুমথোংশিংদা অমসুং খুঙ্গংগী লমদা চত্থবা শেন্মীৎলোনগী থবক থৌরমশিং অসি য়াম্না য়ামদে। মরমদি খুঙ্গংগী লন-থুম অসি অফবা মওংদা শিন্দোক্লমদে। মরম অদুনা খুঙ্গংদা বিজিনেস তৌনবা, ইন্দস্ত্রিশিং অমসুং এন্তর্প্রাইজেসশিং লিংখৎনবা বেঙ্কতগী লোন লৌবদা য়াম্না অৱাবা মায়োক্নরম্মি। হৌজিক্তি ওনর্শীপ স্কিমগী মখাদা খুঙ্গংগী য়ুমশিংগী লিগেল দোক্যুমেন্তশিং শেম শারে। মধ্য প্রদেশকী জিলা খুদিংমক্কী খুঙ্গং লিশিং ৫০ হেনবদা সর্ভে পাংথোকখ্রে। খুঙ্গংগী মীওই লাখ ৩ হেনবদা মখোয়গী প্রোপর্তী কার্দশিং খুৎশিন্নখ্রে। মসিগী প্রোভিজন অসিনা লম অমসুং য়ুমগা মরী লৈনবা চয়েৎনবশিং হন্থহল্লগনি অমসুং ঐহাক্না থমখিবগুম মথৌ তারকপা মতমদা বেঙ্কতগী মতেং লৌবদা লাইথোকহল্লগনি।
মরুপশিং,
ঙসি ঐহাক্না অতোপ্পা অহেনবা থবক অমগী সিভরাজ জীগী সরকার অসিবু থাগৎপা ফোঙদোকচনীংই। চানবা চেং-হৱাই সরকারনা লৈশিনবগী থবক্তা এম.পি.না শীংথানীংঙাই ওইরবা থবক অমা পাংথোকখ্রে, অনৌবা রেকোর্দ অমা থমখ্রে, লৈবাক অসিগী রাজ্য কয়া তুংওইননা থনম্লে। ঙসিদি এম.পি.গী লৌমীশিংগী বেঙ্ক একাউন্তশিংদা হান্নদগী হেন্না শেনফম কয়ামরুম পীরি, সরকারগী লৈশিন্নবা সেন্তরশিংগী মশিং হেনগৎলক্লি। পি.এম. কিসান সম্মান নিধিনা অপীকপা লৌমীশিংদা মতেং কয়ামরুম পাংলি। এম.পি.গী অপীকপা লৌমী লাখ ৯০দা মখোয়গী অপীকপা চাদিংশিংগী লুপা করোর লিশিং ১৩ হেন্না পীখ্রে।
মরুপশিং,
মতম অসিদা লৈবাক অসিনা নীংখা তম্বগী অমৃত মহোসবকী থৌরম পাংথোক্লি। ইমা ভারতকী থৌনা ।ঐরবা মচানুপা অমসুং মচানুপী করোর কয়ানা ঐখোয়বু নীংতম্বা ফংহন্নবা মখোয়গী থৱাই অমসুং নুংঙাংইবা অদু কত্থোকখি। মসিগী থৱাই কৎখিবা অদুনা ঐখোয়না ঙসি হিংলিবা মনীংতম্বা পুন্সি অসি ফংহল্লিবনি। মসিগী অমৃত মহোসব অসিদা ঐখোয়গী লাক্কদৌরিবা চারোন-শুরোনশিং অসিদা ঐখোয়না করিগুম্বা খরা পীরমগনি হায়বা ৱারেপ অসিগা ঐখোয়না মাংলোমদা চংশিনগদবনি। মসিগী মতম অসিগী মনুংদা ঐখোয়না পাংথোকখিবা থবকশিং অসিনা লাক্কদোরিবা চারোন-শুরোনশিং অদুদা ইথিল পীগদবা ওইহনগদবনি, মখোয়দা ঐখোয়গী থৌদাংশিং নীংশিংহনগদবনি অমসুং মসি য়াম্না মরুওই। হৌজিক ওইরিবা অসুম্না ঐখোয়না থবক অমা পুন্না পাইখৎপা ঙমগনি। অদুগা ঙসিদি ঐহাক্না মধ্য প্রদেশকী ইমুং লাখ কয়ামরুমগা ৱারী শাবা ফংজরে। ঐহাক্না অসিগুম্বা মশিং য়াম্লবা মীওইশিং অসিগা ৱারী শাবা মতমদা ঐহাক্না ৱারোইশিন অমা শোয়দনা হংগনি। চহি অসিগী অনৌবা চহিনা হৌরবা নুমিৎ ২-৪গী মনুংদা চহি অসিগী প্রতিপাদা হৌরগনি, মসিদগী মথংগী প্রতিপাদা ফাওবদা ঐখোয়না থা ১২ লৈ হায়বদি নুমিৎ ৩৬৫ লৈরি। নীংখা তম্বগী অমৃত মহোসব নীংশিংবা ওইবা ঐখোয়গী তুংগী চারোন-শুরোন্দা করিগুম্বা খরা পীনবা ঐখোয়গী ৱারেপ অদুবু থুংহন্নবা জিলা খুদিংমক্তা অমৃত সরোভর ৭৫ শানবা ঐখোয়না ৱারেপ লৌরসি অমসুং করিগুম্বা ওইথোক্লবদি মসিগী অমৃত সরোভর অসি জিলা খুদিংমক্তা অনৌবা ওইহনবা পাম্মি। হোয়, ঐখোয়না সরকারগী শেমগৎ শাগৎপদগী লাকপা এম.এন.আর.ই.জি.এ.গী শেনফমগী তেঙবাংসু লৌবা য়াই। নীংখাতম্বগী অমৃত মহোসবতা জিলা খুদিংমক্তা অমৃত মহোসব ৭৫ শেমগৎপনা লাক্কদৌরিবা চারোন-শুরোনশিং অসিগী য়াম্না কান্নবা ওইগনি। মসিদগী ঐখোয়গী ইমা পৃথীবি অসিনা কান্নবা কয়ামরুম ফংগনি অমসুং মসি ইমা পৃথীবি অসিনা ইখৌ লাংনা ঙাইরি। ঐখোয়না ঈশিং অঙকপা ফংনা লৌথোকখ্রে, ইমা পৃথীবি অসিগী মচাশিং ওইনা ইমা অসিগী অরাম খৌরাংবা অসি কোকহনবা হায়বসি ঐখোয়গী ইথৌদাংনি। অদুগা মসিনা মরম ওইরগা মহৌশাগী পুন্সিদা অনৌবা ইনর্জী অমা লাক্লগনি, অনৌবা ৱাখন তাবা অমা লাক্লগনি। মসিনা অপীকপা লৌমীশিংদা, নুপীশিংদা কান্নবা ফংহল্লগনি, মসিদা নত্তনা শা-সনশিং অমসুং উচেকশিংদা ঐখোয়না পীবা মীনুংশিংগী থৌজাল অমসু ওইরগনি। জিলা খুদিংমক্তা অমৃত সরোবর ৭৫ শেমগৎপা হায়বসি মীওইবা খুনাইগী অচৌবা থৌদাং অমনি অমসুং মসি ঐখোয়না পাংথোক্কদবনি। ঐহাক্না রাজ্য সরকার, লোকেল বোদী অমসুং পঞ্চায়ত খুদিংমক্তা হায়রিবা মাইকৈ অসিদা থবক পাইখৎনবা পাউজেল পীজরি।
মরুপশিং,
হৌজিক ভারতকী মশেক মঙাল লৈবা তুংলমচৎ অমা শেম্নবা মতমনি। ভারতকী মশেক মঙাল লৈবা তুংলমচৎ অমা হায়বসি লায়রবা ইমুংশিংনা নুংঙাই য়াইফবা তুংলমচৎ অমা লৈরবা মতমদতা ওইথোক্কনি। মসিগী অনৌবা য়ুম অসিনা অদোমগী ইমুংদা অনৌবা লম্বী অমা পীবা ওইরসনু, অনৌবা পান্দম অমগী মাইকৈদা চৎপদা অদোমদা থৌনা পীরসনু, অদোমগী অঙাংশিংদা মহৈ মশিং, স্কিল অমসুং থাজবা পীবা ওইরসনু, মসিগী য়াইফ-পাউজেল অসিগা লোয়ননা বেনিফিসরী খুদিংমকপু মসিগী য়ুম খুৎশিন্নবা অসিগী হন্না হন্না য়াইফ-পাউজেল পীজরি- হন্ন-হন্না থাগৎপা ফোঙদোকচরি।
থাগৎচরি !


c: text/html

text:
পুন্সিবু মচু লোক্লিবা ৱারীমচাগী লাইরিক ‘অশেংবা ইরল’ মীৎয়েং অমা
লাইরিক্কি মমিং- অশেংবা ইরল (২০২২)
অইবী- ক্ষেত্রিময়ুম সুবদনী
অফোঙবাঃ ৱাহেংবম কুমারী চনু, সেক্রেটরি লৈকোল
য়াইস্কুল পুলিস লেন্দ, ইম্ফাল
লাইরিক্কী মখল- ৱারীমচা
লাইরিক্কী মখূম- কোন্থৌজম মাইকেল মীতৈ
লমায় মশিং-২৭৮
লাইরিক মমলঃ লুপা ৬০০/-
মমা মপা নিংজবা মচা মশুশিংনদি থাজবা ঙম্লোই সনাজাওবগুম্বা মচা কয়া লৈরক্লি হায়বসে ঙসিগী মনিপুরদসু। লৈখিদ্রবা তোম্বীনৌগী মপুরোইবগী চহীগী উৎসব কৎনিংলবসু মচা অহল সনাজাওবনা হোয় মায় হায়রদ্রবদা ৱারৌজবনা ইন্ত্রোদক্সন ওইদুনা ৱারীসি হৌহল্লি। মমা মপা ওইবশিংনা মচাশিংবু নুংশিবদি মপাল নাইদে। অদুনা হায়রক্লি অইবীনসু, “মচাগীদমক মমা মপানা ৱাবদি হৌনাশানি। তুরেলগি ঈচেল হঙ্গৎনা চেনবরা?”
ক্ষেত্রিময়ুম সুবদনী ক্বাকৈথেল অখাম লৈকাইদা ইং ১৯৫৭গী সেপ্টেম্বর ১৫ পোকখি। অপোকপা ক্ষেত্রিময়ুম য়াইমা অমসুং থম্বাল দেবীগী মরিশুবা মচানুপী ওইনা ফংজখিবী সুবদনী য়াম্না অঙাং ওইরিঙৈদগী হৌনা শৈরেং ইবা পামজদুনা লাকখি অমসু শৈরেং কয়া ইদুনা হৌরকখি। মহৈরোইশিংগী ঈহৌ কয়াদা শরুক য়াদুনা লাকখি। এল এম এস লো কোলেজদা তম্লিঙৈদা কোলেজ অসিবু গভর্নমেন্ট কোলেজ ওইননবগীদমক কোলেজগী ইন্দিফিনিট হঙ্গর স্ত্রাইক্তা (দিসেম্বর ৯, ১৯৮০) মহৈরোই ময়ামগী লুচিংবী অমা ওইনা শরুক য়াদুনা নুমিৎ ৪৫নি জেলদা লৈখি। কোলেজ অসি গভর্নমেন্ট কোলেজ ওইরে হায়দুনা লৈঙাকনা লাউথোক্লকপদগী জেলগী থোরকখি।
অইবী অসি সোসিয়েল ৱেলফিয়ার দিপার্টমেন্ট, গভর্নমেন্ট ওফ মনিপুরগী দিস্ত্রিক প্রোগ্রাম ওফিসার ওইরম্মী। অইবীগী ফোংখ্রবা লাইরিকশিংদি- ১) মাঙখ্রবা ঈশৈগী সুর (শৈরেং, ১৯৭৫), ২) লাইবক (নোভেল, ১৯৭৮), ৩) নহাকপু ঐগী কনানো (ৱারীমচা, ১৯৮২), ৪) নুংগী চীনবান (ৱারীমচা, ১৯৮৭), ৫) পৃথিবী ফুঙ্গাৱারী খরা (লৌরেম্বম ইন্দিরাগা ইমিন্নবা, ১৯৯৪), ৬) পিগী ৱারী (শৈরেং, ১৯৯৫), ৭) য়েন্নিংথানা লাকপদা (ৱারীমচা, ২০০০), ৮) প্রজাতন্ত্র চৎপা লৈবাক অমগী ৱারী (অঙাংগী খোরিলোল, ২০০১, দাইরেক্তোরেট ওফ এদ্যুকেসননা পীবা অঙাংগী লাইরিককি মনা ফংলবা লাইরিক), ৯) অৱাং নোংপোক্কী ফুঙ্গাৱারী খরা (ফুঙ্গাৱারী, ২০০২), ১০) ভারতকী ফুঙ্গাৱারী খরা (২০০৬), ১১) শকনাইবা খরগী পুন্সি (পুন্সি ৱারী, ২০০৮), ১২) ইলুস্ত্রেটেদ ফোক টেলস ওফ মনিপুর (কোমিক, ২০১০), ১৩) মৈশা অমসুং মৈচাক (ৱারীমচা, ২০১২), অমসুং হন্দক্তা ইকুই কুইদ্রিঙৈদা ফোংখিবা মহাক্কি লাইরিকনা ১৪) অশেংবা ইরল (ৱারীমচা, ২০২২)নি। অঙাংগী লাইরিক ওইনা পুথোক্লিবা ইল্লুস্ত্রেটেদ ফোকতেলস ওফ মনিপুর অসিমক ইংলিস্তা হন্দোক্তুনা ‘ননাও ফুঙ্গাৱারী’ হায়না ফোংখিবা লৈরে। অমদি অতৈ অঙাংগী লাইরিকসু ইংলিস্তা ত্রান্সলেসন তৌদুনা ফোংখ্রে। মমল য়াম্লবা লাইরিক কয়া লেপ্তনা ইরগা অসুম্না মনিপুরী খোরিলোলদা খুদোল লেপ্তনা তম্লকপা অসিমক য়াম্না থাগৎনিংঙাইনি।
মনিপুরী খোরিলোলদা নুপীশিংতনা শেম্বা খোরিলোলগী লূপ অমা ওইরিবা লৈকোল (লৈমরোল খোর্জৈকোল)গী হৌজিক হৌজিক প্রসিদেন্ট ওইনা থৌ পুরি। নেস্নেল অমসুং ইন্তরনেস্নেলগী থাক্তা পাঙথোকপা শৈরেং শৈদিন্নবা, ৱারীমচা পাবা, অইবশিং উনবা, কনফরেন্স অসিনচিংবা কয়াদা মনিপুরী খোরিলোলবু মহুৎ শিন্দুনা শরুক য়াদুনা লাক্লি। অইবীসি সাহিত্য অমসুং অতোপ্পা হীরম কয়াদা মনিপুর মনুং অমসুং মপানগী মনা কয়াসু পিদুনা ইকায়খুম্নখিবা লৈরে।
মমা মপা ওইবশিংনা মচাশিংগীদমক কদায় ফাওবা কত্থোকপা ঙম্বগে হায়বগী নুংশিরবা ৱারী কয়া তানরি অমসুং লীনরি। পু-পাং শুদনা নাওকোল্লকপা মচাশিংনা অথোইবা মী ওইরকপা ঙকনিংঙাই ওইদে। মরমদি অৱা মচা লেম্না মাংদে হায়বদু মায় পাকলবা মীওই কয়াগী পুন্সিনা লেংদ্রবা খুদম ওইরি। তৌইগুম্বসুং থাজদবা ৱারী কয়াদি তারক্লি হেক অপোকপা মমা মপাবু ওল এজ হোমদা থম্বগী। লাইরিক লাইশু হৈরবা, লৈবাক মীরক তিল্লবা ইমুংগী মীওইশিংনা হেক পোকমিন্নবা মচিল মনাওশিংগী মরক্তা মহৌশাগা মান্নদবা মওং অমদা চেকপল মরোল মরোল খাজিন্নবা, কৌনদবা, চংনদবা অসিগুম্বা পুকচেল মতা অসি হৌজীক হৌজীক কনতেম্পোরেরি মনিপুরী খুনাইদা থোক্লিবা ৱারী অমনি। অসিগুম্বা রিএলিতি অসি মনিপুরী খোরিলোলদা মমি তাদনা খক তোক্তে। মমিং লৈরবা সাহিত্যগী লাইরিক অয়াম্বা অশেংবা থৌদোকনা ইথিল পিদুনা ইরকপনা মশিং য়াম্মি। অইবী সুবদনীগী ‘অশেংবা ইরল’ হায়না মিংথোনবা লাইরিক অসিদা পুন্না ৱারীমচা ২০ য়াওরি। ৱারীমচাশিং অসিদা মনিপুরী খুনাইগী হৌজীক হৌজীক ওইরিবা শক্তম অমদি নিংথিজনা য়েক্লি। চৎনবী থাজনবী, লাইনিং লাইশোন, কুমহৈ হরাও, পুন্সি মহিং ফনা য়াম্না কোনশিন্দুনা ফজরবা প্লোট কয়াদা অপাবশিংগী থম্মোয়দা মতম কুইনা মমি তাদুনা লৈহৌরগদবা নুংশিরবা ৱারীশিং য়াওরি। মরু ওইবা প্রোতাগোনিস্টশিংদি নুপীনা ওইহল্লি। লাইরিক্কী মীংথোল ওইরিবা ‘অশেংবা ইরল’ অসিমকসু তোম্বীনৌনা প্রোতাগোনিস্ত ওইহল্লি। অখাং কনবী মৈতৈ নুপীনা মচাশিংবু কমদৌনা মী ওইনবা শেম্বগে হায়বদু মচং ওইবা ৱাহৈ খরদা ফোংদোকনবা হোৎনৈ। কৈথেল লুকমাই পান্দুনা ৱানা হোৎনদুনা শেমজরকপা মচানা মী ওইরবা মতমদা মপা মমাবু মীরাইবা, হ্ন্না য়েংদবা মতৌ, মীনুংশি লৈতনা ইন্থোকপা, মসিনা মরম ওইদুনা অপোকপী মমানা ওল এজ হোমদা অরোইবা য়াহিপ তানখিবা। মতাং অসিদা তোম্বীনৌগী মচা অহল সনাজাওবনা নিংঙম্লক্তবগী ময়েক লারবা শক্তম অমা অপাবশিংদা শং শং উহল্লি ইরিবা দাইলোকশিংনা।
মমা মপা নিংজবা মচা মশুশিংনদি থাজবা ঙম্লোই সনাজাওবগুম্বা মচা কয়া লৈরক্লি হায়বসে ঙসিগী মনিপুরদসু। লৈখিদ্রবা তোম্বীনৌগী মপুরোইবগী চহীগী উৎসব কৎনিংলবসু মচা অহল সনাজাওবনা হোয় মায় হায়রদ্রবদা ৱারৌজবনা ইন্ত্রোদক্সন ওইদুনা ৱারীসি হৌহল্লি। মমা মপা ওইবশিংনা মচাশিংবু নুংশিবদি মপাল নাইদে। অদুনা হায়রক্লি অইবীনসু, “মচাগীদমক মমা মপানা ৱাবদি হৌনাশানি। তুরেলগি ঈচেল হঙ্গৎনা চেনবরা?” (লাঃ ৪৫) সনাজাওবগা মপাল লমদা লৈবা মনাওনুপা থানিল অনীগী মরক্তা লৈরিবা উংখৎনবা মতৌ, মমৌনা মনেম্বোকপু থৌওইবীদবা মওং, মশানা ৱানা হোৎনজদুনা শাবা য়ুমদা মীতোপ অমগুম্না অহল মতম ওইরক্লবী তোম্বীনৌনা লেল্লিবা পুন্সি, ইংখোল মচেৎ খরগী মিকানবগী ইমুংদা শান্তি লৈতবা অমদি অপোকপী মমাবু ইন্থোকপা ৱারীশিং অসি ইবেমনুংশি লাকপদা ৱারী পুম্বা লীথোকহল্লি। তোম্বীনৌ মশুনুপা নিংথেম্না মবোকনা লৈরিবা ওল এজ হোমদা মবোক উনবা লাক্লম্মি। ৱারী পুম্বা অঙাংগী ইচম চমজবা মতৌদা মবোক্তা লীজৈ, মমা মপা অনি তোয়না কৎনবগী, মপানা য়ু ঙাওদুনা য়ুমদা নুংতিগী লাকপগী। অদুগা মমানা মনেম্বোকনা লাৎলম্বা লাইদা ধুপ মৈরা ফাওবা কৎতবগী ৱারী তম্মি। মসিদা অনৌবা মতমদা য়ূম্বাল্লোন্দা লাক্লিবা অহোংবশিং ময়েক শেংনা ফোংদোক্লি। লাইরিক্তি হৈরগা লৈশুদি য়াওদ্রবা খুনাই অসিগী হৌজীক্কি অনৌবা মীরোলদা ৱাখল খন্থহল্লি। অমরোমদা অহল লমন পান্দ্রবা ইমূংশিংদা নহানা তৌনিং তৌনিংবা তৌদুনা পুন্সিবু লায়না লৌবা অদু ফত্তে হায়না ফোংদোক্লি। মচা নুপা অহল সনাজাওবনা মনাওনুপা থানিলগী ইংখোল শরুকসু য়াওনা মঙোন্দা নাম্মা পানগে হায়বদা মমানা য়াদবগী হেক অপোকপী মমাবু খৎনবা অমদি ইন্থোকপা থৌওংশিং মিৎমাংদা উহল্লি তেন্তকনা হায়রিবা দাইলোকশিংদা অমদি খুফোংদোকসিদা। ওফিস কাবা মমা মপাশিংনা মচাশিংবু বোর্দিং স্কুলদা থমজিনবা, মসিদা অঙাং অমনা মপু মবেন্দা নাউথি শাজবা ফংদবগী, নুংশিনা লোয়নজবা ফংদবগী নুংঙাইতবা, লাইফকি ভেল্যুসশিং অহল লমনদগী তমজগদবদু ফংদবগী নুংঙাইতবা অদুসু মতাং চানা ফোংদোকলি। অমরোমদা মচা নুপা পোক্তবা ইবেমনুংশিগী মতাং অমসু পুশিল্লক্তুনা খুনাই অসিদা মচা পীবা পোক্তবা নুপীশিংদা নুপা ওইবশিং অমসুং খুনাইনা য়েংলিবা মিৎয়েং, অদুগা মচা নুপা অনী পোক্লিবা তোম্বীনৌনা থেংনরিবা অৱাবা অনীসিদা করিবু খেন্নরিবগে হায়না ৱাহং হংলি।
চেন্নাইদা লৈবা তোম্বীনৌগী মচানুপা অতোম্বা থানিলনা ময়ুমদা লাকপদা মমানা ওল এজ হোমদা লৈরম্বা থেংনবদা মথম্মোয় পুবা ঙমদবা, ময়ুমদা চংদনা হোটেলদা লৈরগা মমাগী চান-থকনবা, মফি মরোল থিল্লকপা, মমাবু য়ুমদা অমুক পুনবা হোৎনজবা মসিদা মমানা নুংশিনা হায়রকখিবা পুম্নমক তাইবংদা থোকপা অশেংবা ৱারীগুম্না লীরি। মসিনি ৱারীসিনা ফজরিবা।
হেক অপোকপী মমাবু ওল এজ হোমদা থম্বা ঙম্লিবা সনাজাওবা লাইরিক হৈরবসু লৈকাইনা অমদি খুনাইনা মহাকপু পারা তম্বীখি। মহাকনা তৌরিবা থৌওংদো লাল্লে হায়না। মসিদা মনিপুরী খুনাইদা লৈরিবা ফজবা নিতি নিয়মশিং কৈরোই লৈকাই অহল লমন পানবগী মশক অমা উৎলি। লৈকাই ক্লবনা কৌরগা ৱাখল তামিন্নবা হায়বা ফজবা ৱায়েল অমগী সিস্তেম অদুসু মতাং চানা পুশিল্লকই অইবীনা। য়ু থকপা লেপ্তুনা মমানা লৈরিবা ওল এজ হোমদা মমৈথংদা মমাবু ময়ুমদা পুরগে খল্লগা লৌবা লাকপদদি মমা তোম্বীনৌ অনা ফমশেন্নদুনা লৈরমখি। সনাজাওবা মাগী নুপী অমসুং মচানুপা নিংথেমগা পুন্না মমাগী নাক্তা চংশিন্দুনা ঙাকপীনা হায়, “ ইমা ঐখোয়না লানবা ঙাক্তনি, নচাবু ঙাকপীয়ু” ময়ুমদা হল্লসি হায়বদা মমানা নুংশিনা হায়রকই, “ সনাজাওবা, মীওইবগী নুংঙাইবদি লন-থুমদা নত্তে। অশেংবা নুংঙাইবদি ঈশ্বরদা মায় ওণশিল্লগতা ওইরম্লে। ইচাগী দোষ পাপ পূম্নমক ইমানা লোইনা কোকথোক্লবনি। নঙনা মী ওইনা অমুক্তং হিংহৌবদো অদুনি ইমানা পাম্লিবা। ঙসিদি নুংঙাইরে নঙনা জ্ঞান তারকপসে। শিরবসু খুয়া তুশিৎলে” (লাঃ ৫১) মমা অমগী থম্মোয়দা চেল্লিবা মচা নুংশিবগী ঈচেলদি অরোইবা মিকূপ অদু ফাওবা কংলমদ্রি তোম্বীনৌদা। ঙাকপীহৈবী থম্মোয়না লানলে খঙলবা মচাবু ঙাকপিরমখি। স্পিরিচ্যুএল ওইবা থাক অমদা পুখৎলকখি অইবীনা। অদুগা অরানবা তৌবশিংবু মীনুংশি অমসুং থৌজালগী ঈরিকনা শেংদোক চামথোকহল্লি। তোম্বীনৌ ওল এজ হোম অদুদা অদুমক অরোইবা য়াহিপ তানখি। মচা নুপা সনাজাওবনা ময়ুমদা পুবা ফাওবা ঙমখিদে। মমানা মহাক্কি থৱায় য়াওদ্রবা হকচাং অদুসু দক্তর তম্লিবা মহৈরোইশিংনা শিজিন্ননবা হোস্টপিতালদা দান তৌরমখি। সনাজাওবা অমসুং মমৌ সনাহনবী য়াম্না নীংঙমখিদে। অৱা পোলোই ওইবা থৌদোক অসিনা মখোয় অনীদা চাওরবা পারা অমদি তমলমখি। পুন্সি হায়বসি য়াম্না তেল্লি অদুনা অশেংবা ইরল করিনো হায়বদু খঙনবা হোৎনৌ হায়না অইবীনা অপাবশিংদা পাউমেল্লি। ৱারীমচাগী ফজবা হায়বদু মসিদা অদুমক থেংনবীগনি।
কোভীদ-১৯গী চৈথেং নংলুরবা মতুংদা পুথোক্লকপা ৱারীমচাগী লাইরিক ওইবনা লাইরিক অসিদা পেন্দেমিক লিটরেচরগী মমিসু তাদনা তোক্তে। নুপানা খুল্লিংবা খুনাইদা নুপীশিংনা থেংনরিবা অৱাবা পুন্সি মহিং অদুগী মমি তাবা ৱারীমচানি “লোকদাওন” নুপীতনা শু নোমদুনা ইমুং পুবা য়ুম কয়া লৈরি অদুবু কোভীদ-১৯গী লোকদাওননা কয়া য়াম্না চৈথেং পীখিবা হায়বদুদি পুম্নমক থেংনখিবা ঙাক্তনি। মেমথোইগী মপুরোইবা মুহোন য়ুদা এদিক্ট চুখি। থবক শুগনি চৎকনি খঙখিদে। মচানুপা থোইথোই লাইরিক ফবা অঙাং ওইরবসু মনিং থুংহনবা ঙমদে। লাইবক থিবদগী কোভীদনা মরম ওইদুনা মেমথোই নাদুনা লৈখিদে। মুহোন কোক্তা খুৎ হাপখি। চেং চানিংঙাই ফাও লৈখিদে। জ্ঞান তারকখি মুহোন, মচা শেমদবা য়াদে খল্লকখি। ইংখোল শুদুনা মচাগী লাইরিক তমহন্নবা হোৎনখি। অদুবু মনা মশিং খরা য়োন্নবা হোৎনবদা লোকদাওনগী চৈথেং নংখি। পুলিস লাক্লগা লোকদাওন থুগায়বগী মুহোননা ফম্বা পোৎফম থিংজিনখি অদুগা পুলিসনা শেরফালা মুন্দুনা পুরগা চৎখি। শেরফালাদু মীদগী ৱাইরকপনি হায়রফাওবা তাবীদনা পুখিবা মতাংসিদা ঙাংনরিবা দাইলোক অসিদা য়াম্না সিম্বোল্লিক ওইবা পাউজেল অমদি পিরি। চরা হেনবদগী শিবগা কোভিদনা নারগা শিবগা করম্বনা হেন্না ৱাবগে হায়না। শেরফানা পুলিসনা মুনদুনা পুখিবদা অপাবশিংদা পাউখোং অমদি চল্লম্লি অইবীনা।
নুপী ওইবীশিংনা খুনাই অসিদা থেংনরিবা অৱা- অনা, খুদোংচাদবা কয়া, চৎনবী থাজনবী কয়ানা পীরিবা চৈথেং, কারাম চাওবা, মশাগীতা খনবা মীওইবগী লিচৎ, লৈতা-লায়রবা হায়বসিনা পিরিবা চৈথেং, খুনাই অসিদা চেনশিল্লকলিবা অমোৎপা ঈচেল, নাপল কাবা মীওইবগী মচৎ অসিগুম্বা কয়া অসি সব্জেক্ট ওইনা পুথোক্তুনা ইরি। ফিদমনিংঙাই ওইবা পুন্সিবু পামজবী অইবীনা খুনাই অসিবু য়াম্না কুপ্না নৈনদুনা মহাক্কি ওইবা মিৎয়েংদা পুন্সি হায়বদু অসুম্না তৌরগদি হেন্না য়াইফগনি হায়বদু লাইরিক অসিদা য়াওরিবা নিংথিজরবা ৱারীমচা ২০সিদা ফোংদোকনবা হোৎনরিবা অসিমক মায় পাক্লে হায়বা য়াই। মনিপুরী খোরিলোলদা দিকেদ খরসিদা সুবদনীনা ৱারীমচাগী পূক্কৈদা চাওরবা খুদোল তমদুনা লাক্লিবসি মমল য়ামই।
- ট্যাগ:
- বুক রিভিয়ু
- তোংব্রম অমরজিৎ

robotstxt: allowed

filter: keep


text:
লখিপুরওনলাইন নিউজ দেস্কঃ
ত্রিপুরাগী সিফাইজলা জিলাগী বিশালগর গী মনুং চনবদা লৈবা দাকাবারী মৈতৈ খুঙ্গংদা নুপা খক্তনা শাবা রাসলিলা পাঙথোক্কদৌরি। থৌদোক অসি তখেনগী পুৱারীগী ওইনদি চহী ৫০ রোমগী মতুংদা অমুক হন্না থোক্কদবা থৌদোকনি হায়রি। হয়েং দিসেম্বরগী তাং ৪ ইরাই নুমিতকী নুমিদাং চুপ্পা পাঙথোক্কদৌরিবা রাস লিলা অসিদা ইরোম গোবিন্দা সিং না রাসধারী ওইগনি অদুগা মৈথাম বিক্রম সিং না গোপী মকোক চীংগনি। সুত্রধারী না এন সুধন্যা অমসুং এন বিজয় নি। অদুগা পুংদা এম ক্ষীরমনি অমসুং ধর্মাজিৎ সিং না শরুক য়াগনি। পনবা য়াই ঙসিদগী চহী ৫০ রোমগী মমাংদা ইরোম রুদ্র না রাসধারী ওইরগা নীংথৌবী সিং না ব্রীন্দা সাখি অদুগা তুং ইনবনা এম নিংথৌ সিং না ওইখি। নিপা খক্তনা শান্নবা রাস লিলা মমাংঙৈ বিসালগর গী ধ্বজনগর অমসুং বামুতীয়া গী সনজেনবম লৈকায়দসু পাঙথোকখ্রে হায়রি।
রাসপুর্নিমাগী নুমিত্তা ত্রিপুরাগী মফম মফমদা হৌখিবা নিংথৌকাবা নুমিত্তা রাসলিলা পাঙথোক্নখিবগী পাউ মখাতানা লাকলি। ধলায় জিলাগী মনুংচনবদা লৈবা কুচাইনলা মৈতৈ খুঙ্গংদা পাঙথোকখিবা নুমিৎসিগী রাস অমসুং শনশেনবা লিলাগী থৌরমদা এম আর্ঘো না কৃষ্ণ না শাখি অদুগা তিঐইচ লিপিকা না রাধা শাখি। রাসধারিনা এন অনন্ত দত্তনা অদুগা এন বিনোতা দেবীনা গোপী মকোক চীংখি।
ধলায় জিলা অসিগী মৈতৈ খুঙ্গং পঞ্চাসিদসু রাসলিলা শান্নখিবগী পাউ লাকলি। রাসধারীনা ঐইচ অনিতা দেবী, সুত্রধারীনা তিঐইচ রুহিনি দেবী অমসুং তিঐইচ গুনবতি দেবীনা ওইখি। অদুগা থাংজম নীঙোল কানন দেবীনা জগোই মকোক চীংবিখি। (Pao asi youtube ta yengbiyu)


text:
প্রধান মন্ত্রী শ্রী নরেন্দ্র মোদীনা থৌরম মপু ওইদুনা পাঙথোকপা কেন্দ্রগী মন্ত্রী মন্দলগী মীফম্না অতল ইনোভেসন মিসন মার্চ ২০২৩ ফাওবা শাংদোক্নবা অয়াবা পীখ্রে। এ.আই.এম. অসিনা লৈবাকসিদা ইনোভেসনগী লীচৎ অমসুং ওন্ত্রপ্রিন্যুরিএল ইকোসিস্তেম শেমগৎনবগী থম্লিবা পান্দমদা থবক পায়খৎকনি।
এ.আই.এম.না ফংনবা তাল্লিবা পান্দমশিংদি:
অতল তিঙ্করিং লেব (এ.তি.এল.) ১০০০০ লিংখৎপা,
অতল ইনকুবেসন সেন্তর (এ.আই.সি.) ১০১ লিংখৎপা,
অতল কম্ম্যুনিতী ইনোভেসন সেন্তর (এ.সি.আই.সি.) ৫০ লিংখৎপা অমদি
স্তার্তঅপ ২০০দা অতল নিউ ইন্দিয়া চেলেঞ্জকী খুত্থাঙদা ঙাক্লৌ পীবনি।
হায়রিবশিং অসি লিংখৎপা অমদি বিনিফিসিয়রীশিংদা ঙাক্লৌ পীবদা পুন্না লুপা করোর ২০০০+গী শেনফম চাদিং তৌগদৌরি।
মিসন অসি নিতি অয়োগকী মখাদা, ২০১৫গী বজেৎ ৱারোলদা ইকায়খুম্নরবা শেলথুম মন্ত্রীনা লাউথোকখিবগী মতুং ইন্না শেমগৎপনি। এ.আই.এম.গী পান্দমদি স্কুল, য়ুনিভর্সিতী, রিছর্চ ইন্সতিত্যুসন, এম.এস.এম.ই. অমসুং ইন্দস্ত্রীগী থাক্তা খুৎ থিংজিন্দুনা লৈবাক শিনবা থুংনা ইনোভেসন অমসুং ওন্ত্রপ্রিন্যুরসিপকী ইকোসিস্তেম শেমগৎপনি। এ.আই.এম.লনা ইনফ্রাস্ত্রকচর অমদি ইন্সতিত্যুসনশিং শেমগৎপদা মীৎয়েঙ চঙলি। হায়রিবা খুদমশিংসিনা তাকপগুম, এ.আই.এম.না লৈবাক্কী অমসুং মালেমগী থাক্তা ইনোভেসন ইকোসিস্তেম পুনশিন্নবগী থবক পায়খৎলি।
রসিয়াগা লোয়ননা এ.আই.এম. – সাইরিয়স স্তুদেন্ত ইনোভেসন এক্সচেঞ্জ প্রোগ্রাম, দেনমার্ক্কা লোয়ননা এ.আই.এম. – আই.সি.দি.কে. (ইনোভেসন সেন্তর দেনমার্ক) ৱাতর চেলেঞ্জ, অমসুং ওস্ত্রেলিয়াগী লোয়ননা আই.এ.সি.ই. (ইন্দিয়া ওস্ত্রেলিয়া সর্কুলর ইকনমী হেকাথোন) অসিনচিংবা তোঙান তোঙানবা ইন্তরনেস্নেল এজেন্সীশিংগী ইনোভেসন অমসুং ওন্ত্রপ্রিন্যুরসিপকী মতাঙদা ইচঙ থৌবা খোঙবু শেম্নবগীদমক এ.আই.এম.না নাকল অনিগী ওইবা মরী শেমগৎলে।
এ.আই.এম.না ভারত অমসুং সিঙ্গাপোর অনিনা শীনবা ইনোভেসন স্তার্তঅপ সম্মিৎ অমা ওইরিবা ইন্সপ্রিন্যুর মায় পাকহনবদা মরুওইবা থৌদাং লৌরি।
এ.আই.এম.না দিফেন্স ইনোভেসন ওর্গনাইজেসন লিংখৎনবগীদমক ঙাকশেল মন্ত্রালয়গা খুৎশম্নরি, মসিনা দিফেন্স সেক্তরদা ইনোভেসন অমসুং প্রোকরমেন্তকী ফীভম ফগৎহল্লি।
হৌখিবা চহিশিংসিদা, এম.আই.এম.না লৈবাক শিনবা থুংনা ইনোভেসনগী থবক থৌওংশিং পুনশিন্নবগী ইন্সতিত্যুস্নেল মেকানিজম অমা পীনবা থবক পায়খৎলি। মসিগী থৌরমশিংগী খুত্থাঙদা, মহৈ তম্লিবা অঙাঙ কয়াদা মসিনা ইনোভেসন পুরক্লি। এ.আই.এম.না ঙাক্লৌ পীবা স্তার্তঅপশিংনা লৈঙাক্কী অমসুং লনাইগী ইকুইতী ইনভেস্তরশিংদগী লুপা করোর ২০০০ হেনবগী শেনফম খোমগত্তুনা থবক লিশিং কয়া পীরি। এ.আই.এম.না লৈবাক্কী ইন্তরেস্ততা লৈবা হীরম কয়াদসু তোঙান তোঙানবা ইনোভেসন চেলেঞ্জ পায়খৎলি। এ.আই.এম.গী থৌরমশিংনা ইনোভেসন ইকোসিস্তেমদা হেন্না শরুক য়াহন্নবা পুক্নিং থৌগত্তুনা ভারতকী দিমোগ্রাফিক দিবিদেন্দবু শীজিন্নবগী পান্দমদা পুন্না স্তেত অমসুং য়ুনিয়ন তেরিতরী ৩৪বু কোনশিল্লি।
মখা চত্থনবা মন্ত্রী মন্দলগী অয়াবা ফংবগা লোয়ননা, এ.আই.এম.না ইনোভেসন অমসুং ওন্ত্রপ্রিন্যুরসিপকী লমদা থবক তৌবদা হেন্না লায়থোকহনবা পুম্নমক কোনশিল্লবা ইনোভেসন ইকোসিস্তেম অমা শেমগৎনবগী হেন্না চাউবা থৌদাং লৌরি।


text:
মরুওইবা পাউ খরা-১৪/০৬/২০১৮
### কার্বী আংলোং জিলাদা কাছারিগাঁওদা হন্দক্তা অঙাং ফাবনি হায়জিন্দুনা মীওই ২ মীয়াম চঙদুনা হাৎখিবগী মতুংদা ইনৌ নৌনা অমুক হৌখিবা লৈবাকপোকপা নুমিত্তা দিমা হাসাও জিলাগী উমরাংশুদা ৱাখল চোয়রবী নুপী অমবু অঙাং ফাবীনি হায়জিনবীদুনা মীয়াম চঙদুনা হাৎতোকপিখ্রে। মশাগী চহী ৪৫ রোম শুরবী ৱাখল চোয়রবী ওমকুমারী শর্মা হৌখিবা জুন তাং ৮দগী ময়ুমদগী থোকখিবদগী থীবা ফংদনা লৈরকখিবনি হায়রি। অসোমদা কার্বী আংলোংগী মীহাৎ থৌদোকতা চেন্নবা মরুওইবা মীশক আলফা জুজে টিমাং পুলিসনা ফাজিনখ্রে।
### হন্দক্কী ঐইচএসএলসি পরিক্ষাদা মায়পাকলকখ্রবা কাছার জিলাগী মনুং চনবদা লৈবা সিঙ্গেরবন্দ হায়স্কুলগী মহৈরোইশিংদা মখোয়বু পুক্নিং থৌগৎপা ওইনা রিতায়ার্দ এদিসনেল সেক্রেটরী গোভ অফ আসাম শ্রী আরাম্বম নন্দবাবু সিংহনা শেলগী তেংবাং ওইনা লুপা লিশিং ৫/৫ তৌদুনা য়েন্থোকখ্রে। পনবা য়াই শ্রী নন্দবাবু সিংহসু স্কুল অসিদগী হৌখিবা মহৈরোয়নি।
### শান্নবগী পাউ- রাসিয়াদা পাঙথোক্কদৌরিবা ফিফা ৱার্ল্দ কাপ ২০১৮ ঙসি শগোলশেন নুমিত্তগী হৌরগনি। অহৌবা নুমিত্তা ঙসি ভারতকী মতমদা নুমিদাংগী পুং ৮-৩০ দগী মোস্কোদা য়ুম্বু রাসিয়াগা সাউদি আরবিয়াগা শান্নগনি। হয়েং ইরাই নুমিৎ ইজিপ্ত অমসুং ঊরুগুৱে সন্ধ্যা পুং ৫-৩০দা, মোরোক্কো অমসুং ইরান নুমিদাং পুং ৮-৩০ অদুগা পোর্তুগাল অমসুং স্পেইন নুমিদাং পুং ১১-৩০ দা শান্নগনি।
mathakki pao sing asiga mari leinaba newspaper sing pdf ta panabagi damak Lakhipuronline android app install toubiyu >>> CLICK HERE


text: লখিপুরওনলাইন নিউজ দেস্কঃঅৱাং ত্রিপুরাগী কাঞ্চনবারী খুনগী পুখ্রি অচৌবীগী শ্রীশ্রী রাধাগোবিন্দ মান্দপতা হৌখিবা নভেম্বরগী তাং ৩০ নিংথৌকাবা রাসপূর্ণিমা নুমিৎকা মরী লৈননা ওল কাঞ্চনবারী মনিপুরী উনুকোতি অৱাং ত্রিপুরা না শিল্লাংদুনা লমদমসিগী মৈতৈশিংনা মমাংঙৈদগী পাঙথোকতুনা লাকখিবা ষণশেনবা জগোয় অমদি রাস লিলা জগোয় নোংমা চুপ্না পাঙথোকখ্রে। নুমিৎসিগী নুংথিলগী পুং ১ রোম তাবদগী হৌখিবা থৌরম অসি মথং মনাও নাইনা অশোয় অঙাম অমত্তা য়াওদনা নুমিদাং চুপ্না পাঙথোকপগা লোয়ননা নোংঙাল্লমদাইফাওবা জগোয়গী থৌরম চৎথখি। থৌরমদা খ্বাই গৌরনগর ত্রিপুরাগী মমিং লৈরবা ওজা নিঙোম্বম বীরসিং না রাজধারি ওইখি। কৈশাম ওংবী প্রভাবতি দেবী, থৌনাওজম হীরা দেবী, শংলেন ময়ুম ওংবী সবিতা দেবী, লৈহাওথাবম নন্দিতা শর্মা অমসুং শান্তনা দেবীনা জগোই খুদিংমক্কী শৈশক তমখি। জগোয়গী মকোক চীংখিবী নিঙোম্বম পুস্পিতা দেবীগী ফজরবা জগোয় শাথেকনা নুমিৎসিগী থৌরম অতৈসু মপুঙ ফাহনখি। অৱাং ত্রিপুরাগী কাঞ্চনবারী খুনগী পুখ্রিঅচৌবীগী শ্রী শ্রী রাধাগোবিন্দ মান্দোপতা পাঙথোকখিবা থৌরম অসিদা চাওরাক্না মীওই ১৫০না ভাবোককী লৈতেং ওইখি হায়না পাউ অসিনা মখা তারি। (পাউ অসি ইউতিউবতা য়েংবিউ)


text:
ভারত ইমানা য়াইফরে, ভারত ইমানা য়াইফরে, ঐহাক্না জপান্দা লাকপা খুদিং, নখোয়না মীনুং উৎপা ঐহাক্না উবা ফংই। চহি কয়াদগী মফম অসিদা লৈরক্লবা মীওই কয়া য়াওরি। জপানগী লোল, মাগী ফিজেৎ, চৎনবী, চীঞ্জাক অসি নখোয়গী পুন্সিগী শরুক অমা ওইরক্লি অমসুং মসিগী শরুক অমা ওইবগী মরমদি ভারতকী ফুরুপশিংগী চৎনবী অসি ইনক্লুসিব ওই। অদুবু মসিগা লোয়ননা জপান্না মাগী ত্রেদিসন, ভেল্যু, পুন্সিগা অচেৎপা মরী থম্মি। মসি অনিগী তুংনফম ওইরি। অদুনা ঐখোয়গী ওইবা ৱাখল্লোন অদু মহৌশানা ফংওগনি।
মরুপশিং,
নখোয়না মফম অসিদা লৈরক্লে, মীওই কয়ানা মফম অসিদা সেত্তল তৌদুনা লৈরি। মফম অসিদা লুংহোংদুনা লৈবা কয়াসু য়াওরি। অদুবু মফম অসিদা মতম শাংনা লৈরবসু তশেংবদি ভারতকী মরমদা অফবা পাউ তাবা মতমদা নখোয়দা নুংঙাইবা পোক্লমগনি। নুংঙাইতবা পাউ তাবদা নুংঙাইতবা পোক্লমগনি। মসি ঐখোয়গী অখন্নবশিং অদুনি, ঐখোয়গী ইমা লৈবাক্তগী লাপ্না লৈরবসু কৈদৌনুংদা মরী অদু তৎনবা তৌদে অমসুং মসিনা ঐখোয়গী খ্বাইদগী চাউবা থৌনা ওইরি।
মরুপশিং,
স্বামী বিবেকানন্দনা মহাক্কী ইতিহাসিক ওইরবা ৱারোল পীনবা চিকাগো চৎখিবা অদুগী মমাংদা মহাক্না জপানদসু লাকখি। জপান্না মহাক্কী পুক্নীং-ৱাখলদা অচৌবা ইথিল অমা পীখি। জপান মীয়ামগী লৈবাকনীংবা, জপান মীয়ামগী মশানা মশাদা থাজবা, লুনানবগী মতাংদা জপান মীয়াম্না ৱাখল লৈবা অসি মহাক্না ফোঙনা থাগৎখি। গুরুদেব রবিন্দ্রনাথ তেগোরনা জপান অসি অরিবা অমসুং অনৌবা অনিমক মতম অমত্তদা ওইরিবা লৈবাক অমনি হায়বীরম্মি। অমসুং তেগোরনা হায়খি, “জপান্না মুৎনাইদ্রবা নোংপোক্তগী থম্বাল অমনা চীং লেম্না লৈশাৎ তম্বা অদুগুম্না থোরকই, ইরোলনুংদা লৈরিবা হৌরকফম অদুগা তৎনবা তৌদনা খোঙফম চেৎনা লৈশাৎ তম্মি”। হায়বদি, জপান অসি থম্বালগুম্বা হৌরকফম কাওদনা খোঙফম চেৎনা লেপ্পি। চপ মান্নবা চীং লম্বে মতৌ অদুগা লোয়ননা মফম খুদিংমক্কী মগুন হেনগৎহল্লি। অথোইবা মীওই অসিনা অসুম্না হায়বীরম্বা অসিনা জপানগা ঐখোয়গা লৈনরিবা মরী অদু তাক্লি।
মরুপশিং,
হন্দক ঐহাক্না জপান্দা লাকপা অসিদা ঐখোয়গী দিপ্লোমেতিক ওইবা মরী অসি চহি হুমফুতরা শুরি, দিকেদ তরেৎ শুরি। মরুপশিং, মফম অসিদা লৈবদা নখোয়নসু থেংনরমগনি। মীপুম খুদিংমক্না ভারত অমসুং জপান অসি নেচরেল পার্তনরশিংনি হায়না ফাওই। ভারতকী চাউখৎ থৌরাংগী খোঙচৎতা জপান্না মরু ওইবা থৌদাং অমা লৌখি। জপানগা ঐখোয়গা লৈনরিবা মরী অসি অচেৎপা, স্পিরিচুএলিতী, কোওপরেসন অমসুং ঐখোয়গী ওইবা অদুগুম্বা মরীনি। জপানগা ঐখোয়গা লৈনরিবা মরী অসি থৌনাগী, ইকাই খুম্নবগী, মালেমগী অমত্তা ওইবা ফিরেপকীনি। জপানগা ঐখোয়গা লৈনরিবা মী অসি বুদ্ধগী, বোদ্ধগী, জ্ঞানগী, ধ্যানগীনি। ঐখোয়গী মহাকাল অদুগুম্না জপান্দা দাইকোকুতেন। ঐখোয়গী ব্রহ্ম অদুগুম্বা জপান্দা বোনতেন, ঐখোয়গী ইমা সরস্বাতিগুম্বা জপান্দা বেনজাইতেন। ঐখোয়গী মহাদেবি অসি লক্ষ্মীনি অদুগুম্না জপানগীনি কিচিজোতেন অসিনি। ঐখোয়গী গনেশগুম্না জপানগী কাঙ্গিতেন লৈ। করিগুম্বা জপান্দা জেনিজমগী চৎনবী লৈরবদি ঐখোয়না মেদিতেসন তৌবা অসি থৱায় অমদি হকচাংগী মেদিয়ম অমনি হায়না লৌই।
২১শুবা চহিচা অসিদসু ঐখোয়না ভারত অমসুং জপানগী মসিগী চৎনবী অসি অচেৎপা ফিরেপকা লোয়ননা মাংদা পুরি, অমসুং ঐহাক কাশিগী এম.পি.নি অমদি ঐহাক্না য়াম্না চাউথোকচবা ৱাফম অমা হায়জনীংই মদুদি জপানগী হান্নগী প্রধান মন্ত্রী সিয়া পৈনা কাশিদা লাকখি মহাক্না কাশিদা অচৌবা খুদোল অমা পীরমখি। জপানগা লোয়ননা চুংশিন্নদুনা রুদ্রাক্ষ শাখি অমসুং ঐহাক্কী মতম অমদা থবক মফম ওইরিবা অহমদাবাদকী জেন গার্দেন অমসুং কাইজেন একাদেমী অসিনা ঐখোয়বু হেন্না নকশিন্নহল্লি।
মরুপশিং,
ঙসিগী মালেম অসিনা ভগৱাব বুদ্ধনা তাকপীরম্বা লম্বেলদা চৎপা য়াম্না তঙাই ফদে। মসি ঙসিগী মালেম্না মায়োক্নরিবা শীংনবা পুম্নমক অসিদগী, হিংসা, এনার্কী, তেরোরিজম, ক্লাইমেৎ চেঞ্জ ওইরবসু মীওইবা জাতিবু কন্নবগী লম্বী ওইরি।ভগৱান বুদ্ধনা হকথেংননা থৌজাল পীনবীরম্বা অসিগীদমক ভারত অসি লাইবক ফৈ। মহাক্কী ৱাখল্লোনশিং অসি শীজিন্নদুনা ভারতনা লেপ্পা লৈতনা মীওইবা জাতিগী শেবা তৌরি। শীংবা কয়া লাক্লবসু, ফনা চাউরবসু ভারতনা মদুগী ৱারোইশিন অদুমক পুরকপা ঙম্মি। কোরোনানা মরম ওইদুনা চহি চামাদা থোকপা খ্বাইদগী চাউবা খুদোংথিবনা ঐখোয়গী মাংদা তদুনা লৈখি, ঙসি ফাওবা কনা অমত্তনা করি থোক্কদগে খঙদে। অহানবদা মসি লাকপা মতমদা করম্না লাকশিনগনি কনা অমত্তনা খঙখিদে। ভেক্সিন লৈখিদে অমসুং ভেক্সিন পুথোক্কনি হায়বা খঙখিদে। ভেক্সিনগী মতাংদা চীংনবনা থনখি। তম্বা ঙমদবগী ফীভম অমদা লৈখি। ফীভমশিং অদুদসু ভারতনা মালেমগী অতোপ্পা লৈবাকশিংদা হীদাক-লাংথক থাখি। ভেক্সিনশিং লৈরবা মতমদা ভারতনা মাগী প্রজা করোর কয়াদা ‘মেদ ইন ইন্দিয়া’ ভেক্সিনশিং কাপখি অমসুং মালেমগী লৈবাক ১০০ হেনবদসু থাখি
মরুপশিং,
ভারতনা হেল্থ সর্ভিসেস ফগৎহন্নবা অমুক্তা তৌখিদ্রিবা মওংদা ইনভেস্তমেন্তশিং তৌরি। মনুং হঞ্জিনবা মফমশিংদা হেল্থ ফেসিলিতীশিং য়ৌহন্নবা লৈবাক অসিদা অনৌবা ৱেলনেস সেন্তর লাখ কয়া শাগৎলি। ঙসি ৱর্ল্দ হেল্থ ওর্গনাইজেসন (দবল্যু.ঐচ.ও.)না ভারতকী আশা ৱার্করশিং, আশাগী ইচিল-ইনাওশিংদা দিরেক্তর জেনরেলস গ্লোবেল হেল্থ লীদর এৱার্দ পীদুনা ইকাই খুম্নখি হায়বা ৱাফম অসি তাবদা নখোয়না নুংঙাইবা পোক্কনি। ভারতকী আশা ইচে-ইচল লাখ কয়ানা মেতর্নেল কিয়রদগী হৌরকগা ভেক্সিনেসন তৌবা, ন্যুত্রিসনদগী হৌরগা লুনানবা অসিনা লৈবাক অসিগী হেল্থ কেম্পেন্দা শাহৌ পীরি। ঙসি ঐহাক্না জপানদগী ঐখোয়গী আশা ৱার্কর পুম্নমক্তা থাগৎপা ফোঙদোকচরি। মখোয়বু ইকাই খুম্নবা উৎচরি।
মরুপশিং,
ভারতনা ঙসিগী মালেমগী শীংনবশিং অসি কোকহন্নবা করম্না মতেং পাংবগে। মসিগী অতোপ্পা খুদম অসি এনভাইরনমেন্তনা ওইরি। ঙসি ক্লাইমেৎ চেঞ্জ অসি মালেম্না মায়োক্নরিবা মরু ওইবা হীরম অমা ওইরক্লি। ঐখোয়না শীংনবশিং অসি ভারত্তসু থেংনরে অমদি মসি মায়োক্নবা ঙম্নবা পাম্বৈশিং থীরি। ভারতনা ২০৭০ ফাওবদা নেৎ জিরো ওইনবা হোৎনরি। ইন্তর্নেস্নেল সোলর এলাইন্স অসিগুম্বা গ্লোবেল ইনিসিএতিবশিং অসি পাইখৎখি। ক্লাইমেৎ চেঞ্জনা মরম ওইরগা মালেম অসিদা নেচরেল দিজাস্তরগী খুদোংথিবা হেনগৎলক্লি। জপানগী মীয়ামদগী দিজাস্তরশিং অসিগী খুদোংথিবা অসি হেন্না নীংথিনা কন্না খঙগনি। জপান্না নেচরেল দিজাস্তরশিং মায়োক্নবা ঙম্নবা শেম-শারি। শীংনবশিং অসি জপানগী মীয়াম্না মায়োক্নরিবা অসিদগী করিগুম্বা খরা তমশিনবা য়াই। মসিগী সোল্যুসন ফংলি অমসুং সিস্তেমশিং দিবেলপ তৌরি। মাইকৈ অসিদা ভারতনা সি.দি.আর.আই (কোলিজন ফোর দিজাস্তর রেসিলিয়েন্ত ইনফ্রাস্ত্রকচর)দা মাংজিল থারি।
মরুপশিং,
ভারতনা গ্রীন ফ্যুচর, গ্রীন জোব কেরিয়র রোদমেকী মাইকৈদা ঙসি য়াম্না খোঙজেল য়াংনা চংশিল্লি। ইলেক্ত্রিক মোবিলিতী অসি ভারত্তা চাউনা শাহৌ পীরি। হাইদ্রোকার্বোনশিংগী মহুৎ শিন্নবা গ্রীন হাইদ্রোজেন শেম্নবা অখন্নবা মিসন অমা হৌদোকখ্রে। বাইও-ফ্যুএলগা মরী লৈনবা রিসর্চ অমসুং ইনফ্রাস্ত্রকচর শেম্নবা চাউনা থবক পাইখৎলি। ভাতনা মাগী অপুনবা ইনস্তোল পাৱর কেপাসিতীগী চাদা ৫০ দিকেদ অসি লোইরকপদা নন-ফোসিল ফ্যুএলদগী শীজিন্নবা ফিরেপ লৌখি।
মরুপশিং,
ভারত মচাশিংনা সমস্যাশিংগী ৱারোইশিন পুরক্কনি হায়না থাজবা থম্মি। থাজবা অসি লম খুদিংদা, মাইকৈ খুদিংদা, খোঙথাং খুদিংদা উবা ফংই। হৌখিবা চহি অনিদা মালেমগী গ্লোবেল সপ্লাই চেনদা কাইথরকখিবগী ফীভম। ঙসি মসি মালেমগী ওইনা অচৌবা সমস্যা অমা ওইরি। অসিগুম্বা ফীভম অসি তুংদা থোকহনদনবা ঐখোয়না আত্মনির্ভরগী ফিরেপকা লোয়ননা মাংদা চংশিল্লি অমসুং ঐখোয়গী আত্মনির্ভর অসি ভারত খক্তগী নত্তে। মসি স্তেবল ওইবা থাজবা য়াবা গ্লোবেল সপ্লাই চেন অমদা চাউনা ইনভেস্তমেন্ত তৌনবসু ওইরি। ঙসি মালেম পুম্বনা ভারতনা অমুক্তা ওইখিদ্রিবা মওংদা থবক পাইখৎলিবা অসিগী খোঙজেল অসি খঙবা ঙম্লে। মালেমনা ঙসি ভারতনা মাগী ইনফ্রাস্ত্রকচর, ইন্সতিত্যুস্নেল কেপাসিতী বিল্দিংদা মীৎয়েং চংলিবা অসি অমুক্তা উখিদ্রি হায়বা খঙলে। ঐখোয়গী মসিগী কেপাসিতী অসি শেমগৎলকপদা জপান্না মরু ওইবা পার্তনর অমা ওইখি। মুম্বাই-অহমদাবাদ হাই স্পীদ রেল, দিল্লী-মুম্বাই ইন্দস্ত্রিএল কোরিদোর ওইরবসু, দেদিকেতেদ ফ্রৈৎ কোরিদোর ওইরবসু, মসি ভারত-জপানগী কোওপরেসনগী অচৌবা খুদমশিংনি।
মরুপশিং,
ভারত্তা অহোংবা পুরক্লিবা অসিদা অখন্নবা ৱাফম অমা য়াওরি। ঐখোয়না ভারত্তা মপাঙ্গল কনবা অমসুং রেসিলিয়েন্ত ওইবা, রেস্পোন্সিবল দেমোক্রেসীগী মশক ঙাক্না থম্মি। হৌখিবা চহি ৮ অসিদা মসিবু ঐখোয়না মীয়ামগী পুন্সিদা অফবা অহোংবা পুরক্নবা পাম্বৈ ওইহনখি। ঙসি খুন্নাই অসিগী মীয়াম্না ভারতকী দেমোক্রেতিক প্রোসেসকা লোয়ননা কন্নেক্ত তৌরি। মসিগী শরুক অমা ওইবগী চাউথোকচবা অমুক্তা পোকখিদ্রিবা মীওইশিং অদুনা মসিদা চাউথোকচবা পোকই। মীখল খুদিংদা রেকোর্দ ওইবা মশিংদা মী থোরক্লি অমসুং নখোয়না করিগুম্বা ভারতকী মীখল অসি কুপ্না য়েংলবদি অদোম্না নুপীনা নুপাদগী হেন্না ভোৎ থাদৈ হায়বা খঙগনি।
মরুপশিং,
তঙাই ফদবা ফীচরশিংগা লোয়ননা ঐখোয়না ভারতকী এস্পিরেসনশিংদা অনৌবা দাইমেন্সন অমা পীরি। ভারত্তা ইনক্লুসিবনেসকী সিস্তেম, লীকেজ প্রুফ গভর্নান্স লৈরি হায়বদি দেলিবরী সিস্তেম অসিদা তেক্নোলোজী মপুং ফানা শীজিন্নরি, মসিনা অপনবা লৈতনা, রিকম্মেন্দেসন য়াওদনা, শেঞ্জা-থুমজা য়াওদনা ফংফম থোকপা মীওইশিংদা য়ৌবা ঙমহল্লি। অমসুং তেক্নোলোজী শীজিন্নবা অসিনা দাইরেক্ত বেনিফিৎ ত্রান্সফর স্কিম অসি মতেং পাংখিম, উমংশিংদা লৈবা ঐখোয়গী প্রজাশিং, ভারতকী খুঙ্গংগী মফমশিংদা লৈরিবা মীওইশিংগী হক ঙাকপা ঙমখি, হৌখিবা চহি অনি, কোরোনাগী ৱারবা মতমদা মতেং পাংখি।
মরুপশিং,
ভারতকী বেঙ্কিং সিস্তেম অসিনা মসিগী অৱাবা মতম অসিদা লেপ্পা লৈতনা ওপরেৎ তৌখি অমসুং মসিগী মরমদি ভারত্তা পুরকখিবা দিজিতেল রিভোল্যুসন অসিনা ওইরি। দিজিতেল নেৎৱার্ক শেমখিবগী শক্তি অসিগী ফল ফংলি। অমসুং জপানদসু নখোয়না তেক্নোলোজী শীজিন্নদুনা দিজিতেল অমসুং কেশলেস ত্রাঞ্জেক্সনশিং তৌবগী মতাংদা খঙবীরমগনি অদুবু মালেমগী তৌরিবা ত্রাঞ্জেক্সন অসিগী চাদা ৪০দি ভারত্তা ওইরি। মসি তাবদা নখোয় শোইদনা নুংঙাইবা পোক্কনি। কোরোনাগী হৌরকপা মতমদা পুম্নমক থিংজিনখি, ভারত সরকারনা মীপুম খুদিংমক্তা য়ৌশিনবা হায়বা অসি ওইথোকখিদে অদুবু বতন অমগী মতেংনা ভারত মচা করোর কয়াদা লায়না য়ৌবা ঙমখি। ফংফম থোকপা মীওইশিংনা মতেং ফংখি, মতম চানা ফংখি, খুদোংথিবা অসি মায়োক্নবা ঙম্নবা থৌনাসু ফংখি। ভারত্তা ঙসি পিপল লেদ গভর্নান্স অসিনা অচুম্বা মওংদা মথৌ তৌরি। গভর্নান্সকী মসিগী মোদেল অসিনা দিলিবরীবু ইফিসিএন্ত ওইহল্লি। মসি দেমোক্রেসীদা থাজবা হেনগৎহন্নবগী অচৌবা মরম অমা ওইরি:
মরুপশিং,
ঙসি ভারতনা নীংতম্বা ফংখিবগী চহি ৭৫শুবা পালন তৌরিবা মতম অসিদা আজাদী কা অমৃত মহোৎসব পাঙথোক্লি। মথংগী চহি ২৫ অসিদা হায়বদি নীংতম্বা ফংখিবগী চহি ১০০ শুবা অসিদা ঐখোয়না করম্বা পনখৈ য়ৌবা পাম্মি হায়বা অদুগী রোদমেপ ভারতনা শেম্মি। মরুশিং, আজাদীকা অমৃত মহোৎসব অসিনা ভারতকী চাউখৎপগী পুৱারী অমা ইরগনি। মসি ঐখোয়না লৌখিবা ফিরেপশিংনি। মসিগী ফিরেপশিং অসি য়াম্না চাউই। অদুবু মরুপশিং ঐহাক্না ফংলকখিবা সংস্কার, কান্নবশিং, ঐহাক্না ইথিল লৌরকখিবা মীওইশিং অসি ঐহাক্কী হৈনবী ওইরক্লি। মরুপশিং ৱাহং অসি মোদীগী ৱাফম নত্তে। ঙসি ভারত্তগী মীওই করোর ১৩০ অমসুং ঐহাক্না চপ মান্নবা মীৎয়েংনা জপানদা লৈরিবা মীওইশিংদা য়েংলি, ইরৈবাকচা করোর ১৩০গী থাজবা, করোর ১৩০গী ফিরেপ, করোর ১৩০গী মঙলানশিং অসি থুংহন্নবা অচৌবা শক্তি অসিগী মহৈ শোইদনা ফংগনি। ঙসি ভারতনা মাগী সভ্যতা, মাগী কলচর, মাগী ইন্সতিত্যুসনগী মাংখ্রবা থাজবা অদু অমুক হন্না ফংবা ঙম্লি। ঙসি মালেম শিনবা থুংবদা লৈরিবা ভারতমচাশিংনা চাউথোকচবগা লোপয়ননা ভারতকী মরমদা ফোঙদোক্লি। অওনবা অসি লাক্লে। মফম অসিদা লাক্ত্রিঙৈ মমাংদা ঐহাক্না ভারতকী গুন অসিনা ইথিল পীরিবা মীওই খরগা উনবগী খুদোংচাবা ফংজখি। অমসুং মখোয়না য়াম্না চাউথোক্না য়োগগী মরমদা ফোঙদোকরকখি। মখোয়না য়োগদা কত্থোক্লি। জপানদা য়োগগী মরমদা তাদবা মীওই কয়া লৈতে। ঐখোয়গী আয়ুর্বেদ, ত্রেদিস্নেল মেদিসিনগী সিস্তেম, ঐখোয়গী মরু-মরাং অসি হৌজিক অরাপ্পা মফমদা য়াম্না পাম্নরে। মীয়াম্না য়াংঙং ওর্দর তৌরি। মসি খক্তা নত্তনা খাদিসু দিমান্দ তৌরি নীংতম্বা ফংলবা মতুংদা মসি লুচিংবশিংগী ফিরোল ওইরক্লি। ঙসি মসি অমুক হন্না হিংগৎহনখি। খাদি অসিদা গ্লোবেল ওইরক্লি। মসিনা ভারতকী মশক্তা অহোংবা পুরক্লি। ঙসিগী ভারত অসিনা মশাগী হৌখ্রবা মতম অদুগীদমক চাউথোকচবা পোকই, মসিগা মান্ননা তেক লেদ, সাইন্স লেদ, ইনোবেসন লেদ, তেলেন্ত লেদ ফ্যুচরগীদমকসু চাউথোকচবা পোকই। জপান্না ইথিল পীদুনা স্বামী বিবেকানন্দজীনা হায়খি ভারতকী নহারোল খুদিংমক্না মখোয়গী পুন্সিদা অমুক্তং ওইরবসু জপানদা চৎকদবনি।
মরুপশিং,
স্বামীজীগী মসিগী অফবা ৱাখল্লোন অসি তুং ইন্দুনা ঐহাক্না জপানগী নহারোল খুদিংমক্না মখোয়গী পুন্সিদা অমুক্তং ওইরবসু চৎনবা হায়জরি। নখোয়গী স্কিল, নখোয়গী তেলেন্ত অমসুং নখোয়গী ওন্তপ্রিনোরশিপ অসিনা জপানগী মগুন হাপ্পি। নখোয়না জপানবু ইন্দিয়ননেসকী তোঙান-তোঙানবা শক্লোনশিং উহল্লি, ভারতকী ওইথোকপা য়াবশিং অদু উহল্লি। লাইনীং-লাইশোন নত্ত্রগা এদভেঞ্চর ওইরবসু ভারতনা জপানগীদমক নেচরেল তুরিস্ত দেস্তিনেসন ওইরি। অদুনা ভারত্তা লাকউ, ভারতকা থবক তৌসি, ফিরেপ অসিগা লোয়ননা জপান্দা লৈরিবা ভারত মচা খুদিংমক্তা ঐহাক্না মসি পাঙথোক্নবা হায়জরি। নখোয়না কন্না হোৎনবনা ভারত অমসুং জপানগী মরুপ ওইবগী মরী অসি অনৌবা পনখৈ তম্না পুখৎপা ঙমগনি হায়না ঐহাক্না থাজৈ। তরাম্না ওকপগী থৌরম অসিদা ঐহাক্না চংলকপদা হরাও তরামখিবা, স্লোগানশিং লাউথোকখি অদু ঐহাক্না উখি অমসুং নখোয়দা য়াওরিবা ভারত মচা অদু উবা ফংখি। মসিদা য়াম্না নুংঙাইবা পোকই। মসিগী মীনুংশিং অসি নখোয়দা মতম চুপ্পদা লৈবা ওইসনু। নখোয়না মশিং য়াম্না তিনখি অমসুং মসিদা তোকিও খক্তা নত্তনা অতোপ্পা মফমশিংদগীসু লাকই হায়না ঐঙোন্দা তাকপীরি। মমাংদা ঐহাক্না লাকখি অদুবু হন্দক্তি ঙমখিদ্রে অদুনা নখোয়না ওইনা লাকপীরি। নখোয় পুম্নমক্কা উনবগী খুদোংচাবা আমা ঐহাক্না ফংজবা অসি নুংঙাই। ঐহাক্না পুম্নমকপু অমুক হন্না থাগৎপা ফোঙদোকচরি। ঐহাক্না থমোয় শেংনা তৌবীমল খঙবা উৎচরি। ভারত ইমানা য়াইফরে, ভারত ইমানা য়াইফরে। হন্না-হন্না থাগৎচরি!


text:
ইন্দোনেসিয়ানা য়ুম্বু ওইদুনা চৎথরিবা জকার্তা এসিয়ান গেমস্ কী ফেন্সিংগী ভারতকী থৌদাম কবিতা দেবী য়াওবা নুপীগী ঈপী তীমনা ইন্দোনেসিয়াবু পাঞ্জল ৪৫ – ২৪ দা মাইথিবা পীখ্রে। ঙসি (আগষ্টকী তাং ২৪) ভারতকী মতমদা অয়ুক পুং ৭ মখায়দা শান্নখিবা রাউন্দ অফ সিক্সতিনগী মেচ অমদা ভারতনা ইন্দোনেসিয়াবু পাঞ্জল ৪৫ – ২৪ দা মাইথিবা পীখিবনি।
জাকর্তা কনভেন্সন সেন্টরদা শান্নখিবা মেচ অদুদা ভারতকী তীমদা শরুক য়াখিবা শান্নরোইশিংদি ঈনা অরোরা, জস সিরাট সিং, জ্যোতিকা দত্ত অমসুং থৌদাম কবিতা দেবী নি। ইন্দোনেসিয়াগী মাইগৈদা শরুক য়ারিবা শান্নরোইশিংদি মেগাৱাতি, অনিস রিয়াতি, সুত্রুসিনি অমসুং আইসা এলিজাবেথ নি। পনবা য়াই, শান্নবা অসিদা শরুক য়ারিবা থৌদাম কবিতা দেবী কাছার জিলাগী লখিপুর সাবদিভিজনগী মনুং চনবদা লৈবা তলেনখুনদগীনি।
Pao sing asi ga loinana atei e-pao gi damakLakhipuronline android app install toubiyu CLICK HERE


text:
হকশেল অমসুং য়াইফ-য়ুম্বাল মন্ত্রালয়
রাজ্য/য়ু.তি.শিংদা লৈরিবা কোবিদ-১৯ ভেক্সিনগী অপদেৎ
রাজ্য/য়ু.তি.শিংদা ভেক্সিন দোজ করোর ১৯৩.৫৩ হেন্না পীথখ্রে
রাজ্য/য়ু.তি.শিংদা হৌজিক বেলেন্স ওইনা অমসুং য়ুতিলাইজ তৌদবা ভেক্সিন দোজ করোর ১৬.৩০ হেন্না লৈরি
Posted On:
24 MAY 2022 9:23AM by PIB Imphal
কেন্দ্র সরকারনা লৈবাক শিনবা থুংনা কোবিদ-১৯ ভেক্সিনেসনগী খোঙজেল য়াঙখৎহনবা অমদি মীৎয়েং পাকথোক চাউথোকহন্নবা ফিরেপ লৌরি। লৈবাক শিনবা থুংবদা কোবিদ-১৯ ভেক্সিনেসন অসি জনুৱারী ১৬, ২০২১দগী হৌখি। মীপুম খুদিংদা ভেক্সিন ফংহনবগী অনৌবা তাঙ্কক অসি জুন ২১, ২০২১দগী হৌখিবনি। রাজ্য অমসুং য়ু.তি.শিংদা মখোয় মশানা হেন্না ফবা মওংদা থৌরাং তৌজনবা অমদি ভেক্সিন সপ্লাই চেন স্ত্রীমলাইন তৌনবগীদমক্তা ভেক্সিন হেন্না ফংহন্দুনা অমদি ভেক্সিন লৈবা লৈতবগী ফীভম মাঙজৌননবা উহন্দুনা ভেক্সিনেসন দ্রাইব অসি হেনগৎহল্লে।
লৈবাক পুমবগী ওইবা ভেক্সিনেসন দ্রাইব অসিগী শরুক অমা ওইনা ভারত লৈঙাক্না রাজ্য অমসুং য়ু.তি.শিংদা কোবিদ ভেক্সিন লেম্না পীদুনা ঙাক্লৌ পীরি। মীপুম খুদিং কোবিদ-১৯ ভেক্সিন ফংহনবগী অনৌবা তাঙ্ককসিদা কেন্দ্র সরকারনা লৈবাক অসিদা লৈরিবা ভেক্সিন পুথোক্লিবা কম্পেনীশিংনা পুথোকপা ভেক্সিনগী ৭৫% লৈদুনা স্তেত অমসুং য়ু.তি.শিংদা পীগনি (লেম্না)।
ভারত সরকারগী (কোস্ত চেনেল লৌদনা) অমদি দাইরেক্ত স্তেত প্রোক্যুরমেন্ত কাঙলুপকী মখাদা হৌজিক ফাওবদা রাজ্য/য়ু.তি.শিংদা ভেক্সিন দোজ করোর ১৯৩.৫৩ (১,৯৩,৫৩,৫৮,৮৬৫) হেন্না ফংহনখ্রে।
রাজ্য/য়ু.তি.শিংদা কাপ্ননবা লেমহৌরিবা অমদি শীজিন্নদ্রিবা কোবিদ ভেক্সিন দোজ করোর ১৬.৩০ (১৬,৩০,১৭,৪৬০) হেন্না লৈরি।
****
(Release ID: 1827831)
Visitor Counter : 53


text:
ইমালোন মনিপুরীবু আসাম রাজ্যগী এসোসিয়েত অফিসিয়েল লেঙ্গুয়েজ ওইহনগদবনি হায়বগী লেপতনা চঙশিল্লকখিবা খোঙজং মখা চৎথরকপা ওইনা ঙরাংসু মনিপুরী য়ুথস্ ফ্রন্ত অফ আসাম মায়ফানা কাছার জিলাগী লামারগ্রাম, কৃষ্ণপুর, মাদুরগ্রাম, কোরোইকান্দি, চন্দ্রপুর অমসুং ভাত্রি মৈতৈ পাঙল খুন্দা এৱেরনেস কেম্পেইন মপুং ফানা পাঙথোকখি। খোঙজং অসিদা তোঙান তোঙানবা মশক নাইবা মীওইশিংনা ইমালোনবু কন্নবা ঐখোয় পুন্না চঙশিনমিন্নসি হায়না ফোঙদোক্নখি। মীফমদা মায়ফাগী প্রেসিদেন্ত সেরাম হেরাজিৎ, জেনরেল সেক্রেতরী অক্রম লখিকান্ত, আমপালগী প্রেসিদেন্ত এ লিলি, ইমা সনাথোই দেবী, নেসনেল য়ুথ এৱার্দি কেঐইচ কৃষ্ণমোহন সিং, অজা বিদ্যাপতি সিংহ অমসুং অতৈ মরীওইবা মীওই কয়ানসু থৌরমগা মরী লৈননা ৱা ঙাংখি।
মিজোরামদা লৈরিবা মৈতৈশিংনসু মায়ফানা চঙসিল্লিবা খোঙজং অসিবু মপুঙ ফানা শৌগৎলি হায়না ফোঙদোক্লদুনা মনিপুরী লোনবু আসামগী এসোসিয়েত অফিসিয়েল লেঙ্গুয়েজ ওইহনগদবনি হায়না পোস্তর কেম্পেইনদা শরুক য়াখি।
লখিপুর সাবদিবিজনগী মনুং চনবদা ফুলেরতল গ্রাম পঞ্চায়েতনা কোনবা মফম গোবিন্দনগরগী অরিবা কালি মন্দিরদা হিন্দু নবজাগরণ সংঘ অমসুং মন্দির কমিতিনা হায়জরকপদগী লখিপুরগী এমএলএ শ্রী রাজদীপ গোৱালানা মহাক্কী লমদমগী চাউখৎ থৌরাংগী দমক লৈরিবা শেনফমদগী মন্দিরগী অকোয়বা ৱাল খাবগী দমক লুপা লাখ ৫ কায়থোকখ্রে। মসিগা লোয়ননা থক্নবা ঈশিং অমসুং খোংহাম্ফম শেমগৎনবগী দমক অতৈ লুপা লাখ ৩ অমসু মখা তানা পীরগনি হায়বগী থাজবা পীরমখি। মন্দির অসি মহাক্কী ইমুং মনুংগী মীওইশিংগা নক্লবা মরী অমা লৈরকখিবনি হায়না ফোঙদোক্লদুনা মহাক্না ঙমজবা খরা মতেং পাংবা ঙমলিবা অসিগীদমক অপেনবা ফোঙদোকখি।
মনিপুরী লোনবু আসাম সরকারগী এসোসিয়েত অফিসিয়েল লেঙ্গুয়েজ ওইহন্নবগী চংশিল্লিবা আমসু অমসুং মাইফাগী খোঙজংবু শৌগৎলদুনা ওল বরাক ভেলি মনিপুরী জুৱেলরী ওনর্স এসোসিয়েসননা ঙরাং মনিপুরী জুৱেলরী ওনর্সশিংগী মীফম পাঙথোকপগা লোয়ননা পোস্তর কেম্পেইন অমসু শিল্লাংখি।
মনিপুরী লোনবু আসামগী এসোসিয়েত অফিসিয়েল লেঙ্গুয়েজ ওইহনগদবনি হায়না চঙশিল্লকখিবা খোঙজংগা মরী লৈননা আসামগী মনিপুরীশিংনা তাল্লিবা দাবি অসিবু মপুং ফাহনবদা মতেং ওইগদৌরিবা চেঞ্জ দোত ও আর জি গী খুৎথাংদা চৎথরিবা ওনলাইন পিতিসনদা সিগনেচর থাবগী খোঙজংসু লেপ্পা লৈতনা চৎথরি। পিতিসন অসিদা ওনলাইনদা সাইনআপ তৌরিবা মীগী মশিং লিশিং ৫ নকশিল্লকখ্রে। মীয়াম্নসু হায়রিবা পিতিসন অসিদা সাইনআপ তৌবিনবা অমসুং লিঙ্ক সেয়ার তৌবিনবা হায়জরি। পিতিসন অসিগী লিঙ্ক মখাদা হাপচরি। লিঙ্ক অসিদা ক্লিক তৌবিরবা মতুং অদোমনা অদোমগী মীং অমসুং ইমেল এদ্রেস হাপ্লবা মতুংদা সাইন দিস পিতিসন হায়বসিদা ক্লিক তৌবিদুনা সাইনআপ তৌগদবনি।
Please sign the petition to support securing the future of Manipuri language in Assam:
আসামদা কোভিদ ১৯ গী লায়চৎ অসিনা ঙরাংখক্তদা য়ামখ্রবা মীওই ১১৪২ গী মশাদা পোজিতিব ওইবা থেংনখ্রে। মসিগী মনুংদা মীওই ১৭১ গুৱাহাতিদগী, মীওই ১৮৮ না কামরুপ জিলাদগী অদুগা মীওই ১০০ না দরং জিলাদগীনি। মসিগা লোয়ননা আসামগী অপুনবা পোজিতিব ওইখিবা কেস ৩২,২২৮ শুখ্রে। অমরোমদা আসামদা লায়চৎ অসিদগী ফদুনা য়ুমদা হনখিবা মীগী মশিংনা পুন্না ২৩,০৫৫ শুরে। অদুগা লাইয়েং চৎথদুনা লৈরিবা একতিব কেসকী মশিংনা ৯০৯১ নি। ঙরাং মীওই ২ লায়চৎ অসিনা শিখিবগা লোয়ননা রাজ্য অসিদা শিখিবা মীগী মশিংনা ৭৯ শুখ্রে। ঙরাং লৈখিদবা মীওইশিং অদুদি অদুদি তিনসুকিয়া জিলাদগী শ্রীমতি বৈশাখী রোয় চহী ৫৩ অমসুং দিব্রুগর জিলাদগী বিরেন্দ্র সাহ চহি ৫০ নি। ৱাফমশিং অসি রাজ্যগী হকশেল মন্ত্রী দা হিমন্ত বিশ্ব শর্মানা মহাক্কী টুইটরদা ঙরাং নুমিদাং ফোঙদোকখিবনি।
ঙরাং নোঙাল্লমদাই পুং ১ গা মি ৪০ রোম তাবা মতমদা জিরিবামগী কালিনগরদা লৈবা মতম কুইনদগী শিজিন্নদনা লৈরকখ্রবা নীহার টোকিজ সিনেমা হোল মৈনা তুম্না চাকখ্রে। সিনেমা হোল অসি মতম কুইনদগী কোর্ততা কেস অমসু চৎথদুনা লৈবনি হায়রি। থৌদোক অসি কনাগুম্বা খরানা অতম্ননা মৈ থারম্বা ওইগনি হায়না চীংনরি। জিরিবামগী ফায়ার সার্বিসতগী ফংবা পাউ মতুং ইন্না কালিনগরদগী মৈনম প্রীয়কুমার কৌবা মীওই অমনা ঙরাং নোংঙাল্লমদাই পুং ২ রোম তাবদা জিরিবামগী ফায়ার সার্বিসতা মৈ চাকপগী পাউ পীরকপদগী খুদক্তা মৈ কনবগী থবক চৎথখি । অদুবু অয়াম্বা শরুকতি মৈনা তুম্না চাকতুনা লৈরমলে হায়রি। চাউরাক্না লুপা লাখ ২০ রোমগী ওইগদবা মপোৎ মচৈ মৈনা তুমনা চাকখ্রে হায়না জিরি নিউজ নেতৱার্কনা পীরকপা পাউ অসিনা মখা তারি।
জিরিবাম দিসিগী মীৎয়েং মখাদা জিরিবাম এদমিনিস্ত্রেসন অমদি জিরি দেভলপমেন্ত ওর্গেনাইজেসন জেদিও অনিনা কোভিদ ১৯ না পোজিতিব ওইখিবা কন্তেইনমেন্ত জোনদা লৈরিবা ইমুংশিংদা চেং হৱাই আলুনচিংবা নহান্দগী হৌনা য়েনবগী থবক চৎথরকখিবা ঙরাং লোয়শিনখ্রে। য়ুমকোক ৯৪ গী মীওই ৩৯৭ তা পোৎলমশিং অসি য়ুম য়ুমদা চৎতুনা য়েনথোকখি হায়না জিরি নিউজ নেতৱার্কনা পীরকপা পাউ অসিনা মখা তারি। নাকল অমরোমদা জিরাবামদা হান্না কন্তেইনমেন্ত জোননি হায়না লাউথোকখ্রবা মফমশিং মরুওইনা গুলারথোল, উচাথোল, সোরোক অতিংবী খুনৌ, বিদ্যানগর, হরিনগর, লমলেন, দিবোং, কদমতলা, চীংদোংলৈকায়, কালিনগর, বাবুপারা নচিংবা মফমশিং অসিদা সার্ভিলেন্স সর্ভে লোয়খিবগা লোয়ননা চীংনবা মীওইশিং লোয়না তেস্ত তৌবদা রিজাল্ত নিগেতিব ওইরে। মরম অদুনা কন্তেইনমেন্ত ওইবা মফমশিং অসি ফ্রি জোন ওইরে হায়না জিরিবামগী দিসি না নহান থোকপা ওর্দর অদুদা পল্লি।
মনিপুরগী হকশেল লোয়শঙদগী ঙরাং নুমিদাংৱাইরম থোকখিবা চেরোল মতুং ইন্না মীওই ৫৯ নৌনা পোজিতিব ওইবা থেংনখি। মসিগা লোয়ননা মনিপুরগী অপুনবা কোভিদ ১৯ গী কেস ২২৩৫ শুখ্রে। অমরোমদা লায়েংদুনা লৈরম্বা মীওই ১ ফদুনা হোসপিতালদগী ময়ুমদা হনখ্রে। ফদুনা য়ুমদা হনখিবা মীগী মশিং পুন্না ১৫২১ শুরে। অদুগা লাইয়েং চৎথদুনা লৈরিবা একতিব কেসকী মশিংনা ৭১৪ নি। মনিপুরগী ওইনা ঙরাং লায়চৎ অসিদগী ফরকপগী চাং চাদা ৬৮.০৫ ওইখি।
অৱাং নোংপোক্কী মফমশিংদগী য়েংবদা ফজরবা ৱাদগী ঈশিং থক্নবা বোতল অমদি অতৈ নোংমগী ওইবা শিজিন্নবা য়াবা পোৎলমশিং কয়া শাদুনা পুথোকলি হায়না প্রধান মন্ত্রী নরেন্দ্র মোদিনা ঙরাং মহাক্কী মনকী কী বাত থৌরমদা ফোঙদোকখ্রে। ঈশিং থক্নবা বোতল অমসুং তিফিন বোক্স কয়া অমা ক্বালিতি লৈনা পুথোরকলি, পোৎথোকশিং অসিনা খুৎশা হৈরবা মীওই কয়াদা থবক পীবতা নত্তনা ইকো ফ্রেন্দলি ওইহল্লি হায়না প্রধান মন্ত্রীনা ফোঙদোকখি। কার্গিলগী লানফমদা থৱাইনা পোন্থা পীখ্রবা লান্মীশিংদসু মহাক্না ইকাই খুম্নবা উৎখি।
ভারতকী হকশেল অমসুং য়াইফ-য়ুম্বাল লোয়শঙগী পাউ মতুং ইন্না ঙরাং ফাওবদা ভারতনা লায়চৎ অসিদগী ফরকপগী চাং চাদা ৬৩.৯১% ওইরে। লায়চৎ অসিনা লায়কন্নরম্বদগী ফরকতুনা ময়ুমদা হনখিবা মীগী মশিং ৮,৮৫,৫৭৬ ওইরে। হৌখিবা পুং ২৪ অসিদা লায়চৎ অসিনা লৈবাক অসিদা শিখিবা মীগী মশিং ৭০৫ ওইখি। মসিগা লোয়ননা লৈবাক অসিদা ঙরাং ফাওবদা লায়চৎ অসিনা লৈখিদবা মীগী মশিং ৩২০৬৩ নি। অদুগা লৈবাক অসিগী তোঙান তোঙানবা লায়েংশঙশিংদা লায়েংদুনা লৈরিবা এক্তিব কেসকী মশিংনা ৪,৬৭,৮৮২ নি।


text:
ঙসি (জুলাই ৩০) অয়ুক পুং ১০ দা আসামগী এন.আর.সি. গী ফাইনেল দ্রাফ্ট ফোঙলে। এনআরসি এপ্লাই তৌবা মতমদা পীরকখিবা মশিং ২১ না শাবা অদোমগী এপ্লিকেসন রিসিপ্ট নম্বর (এআরএন) হাপ্তুনা অদোমগী ইমুং মনুংগী মীওইশিংগী মমিং য়াওবা য়াওদবা লোয়ননা করম্বা মীওই চিত্থহৌবনচিংবা য়েংবা য়ারে।
লিঙ্ক অসিদা চঙদুনা য়েংবা য়ারগনি।
অসিগীসু মথক্তা অতৈ চেক তৌনবা লৈরিবা ৱেবসাইট শিংদি
অসিতা নত্তনা অদোমগী এনআরসি সেবা কেন্দ্র (এনএসকে) দা চৎতুনা য়েংথোকপসু য়াগনি। এনআরসি কেন্দ্রশিংদা জুলাই ৩০ দগী সেপ্তেম্বর ২৮ ফাওবা অয়ুক পুং ১০ দগী নুংথিল পুং ৪ ফাওবগী মনুংদা য়েংবগী খুদোং চাবা থমলি।
করিগুম্বা দ্রাফ্ট অসিদা মীং য়াওরক্তবা থোক্লবদি করি মরমগীদমক য়াওরক্তবনো খঙনবগী দমক অদোমগী মরীলৈনবা এনআরসি সেবা কেন্দ্রগী এলআরসিআর গা উন্নদুনা আগস্ট তাং ৭ তগী সেপ্তেম্বর ২৮ ফাওবগী মনুংদা চেরোল পীশিনবা তায়। মীং য়াওরক্তবা থোক্লবদি মদুগী মীপায়নীঙাই ওইবগী ৱাফম করিসু লৈতে মরমদি ফাইনেল এনআরসি পুথোকপগী মমাংদা ক্লেমস্ অমসুং অবজেক্সনগী তাঙ্কক অমসু মখাতাবদা লৈরি।
রাজ্য অসিগী ওইনা অপুনবা মীওই ৩,২৯,৯১,৩৮৪ না এনআরসিদা মীং চন্নবা চে পিশিল্লকখিবগী মনুংদা ঙসি ফোঙদোকখিবা ফাইনেল দ্রাফ্ট অসিদা মীওই ২, ৮৯,৮৩,৬৭৭ গী মমিং য়াওরে।লেমহৌরিবা মীওই ৪০, ০৭,৭০৭ গী মনুংদগী অশেংবা ভারতকী নাগরিকশিংগী মীং ফাইনেল এনআরসিদা য়াওনবগী দমক খন্দোক খনজিন তৌরখিগনি। মসিগা মরী লৈননা চে চাং পিশিনবগী থবক আগস্টকী তাং ৭ তগী হৌরগা সেপ্তেম্বরগী তাং ২৮ ফাওবগী মনুংদা মরী লৈনবা এনআরসি সেবা কেন্দ্রদা চৎপা তাগনি।
রাজ্য অসিগী খত্থহৌরবা মীওই ৪০, ০৭,৭০৭কী মনুংদা দাউতফুল ভোতর (দি-ভোতর) গী মশিং লাখ ২ মখায়রোম য়াওরি। পনবা য়াই, খৃকুমজা ১৯৯৭ গী মতমদা সিতিজেনসীপকী প্রমাণ পুথোকপা ঙমখিদবা মীওই কাংবু অদু দি-ভোতর হায়না ইলেকক্তোরেল রোলদা মার্ক তৌদুনা থমখিবনি।
ঙসি অসি লৈবাক অসিগী অমসুং আসামগী পূৱারীদা লৈহৌরগদবা নুমিৎনি। দ্রাফ্ত অসিদা মমিং য়াওদবা মীওইশিংগী ৱাকৎনবগী তাঞ্জা পীগনি হায়না রেজিস্ত্রার জেনেরেল শ্রী সাইলেসনা ফোঙদোকখ্রে। দ্রাফ্ততা মিং য়াওদ্রিবা অসিগী মরম খঙহন্নবা মশা মশাদা পাউ পীগনি হায়না এনআরসি কোর্দিনেতর প্রতিক হাজেলানা হায়রি।
ঙসি ফোংলিবা এনআরসি দ্রাফ্ত অসিনা অরোইবা নত্তে। মীপুম খুদিংকতা ৱাকৎনবগী তানজা পীগনি অমসুং মখোয়গী ৱাকৎশিং নীংথিনা তাগনি হায়না গৃহ মনত্রী রাজনাথ সিংনা ফোংদোক্লদুনা মীয়াম্না হিরমসিদা মীওই খরনা মীপায়বা পোক্নিঙাই ওইবা তোকঙা শন্দোকলে হায়খি।
ঙসি অসি লৈবাক অসিগী অমসুং আসামগী পূৱারীদা লৈহৌরগদবা নুমিৎনি। দ্রাফ্ত অসিদা মমিং য়াওদবা মীওইশিংগী ৱাকৎনবগী তাঞ্জা পীগনি হায়না রেজিস্ত্রার জেনেরেল শ্রী সাইলেসনা ফোঙদোকখ্রে। দ্রাফ্ততা মিং য়াওদ্রিবা অসিগী মরম খঙহন্নবা মশা মশাদা পাউ পীগনি হায়না এনআরসি কোর্দিনেতর প্রতিক হাজেলানা হায়রি।
ঙসি ফোংলিবা এনআরসি দ্রাফ্ত অসিনা অরোইবা নত্তে। মীপুম খুদিংকতা ৱাকৎনবগী তানজা পীগনি অমসুং মখোয়গী ৱাকৎশিং নীংথিনা তাগনি হায়না গৃহ মনত্রী রাজনাথ সিংনা ফোংদোক্লদুনা মীয়াম্না হিরমসিদা মীওই খরনা মীপায়বা পোক্নিঙাই ওইবা তোকঙা শন্দোকলে হায়খি।
Pao sing asi ga loinana atei e-pao gi damak
Lakhipuronline android app install toubiyu CLICK HERE


text:
হকশেল অমসুং য়াইফ-য়ুম্বাল মন্ত্রালয়
ভারতকী অপুনবা কোবিদ-১৯ ভেক্সিনেসন কভরেজ অসি করোর ৯৬.৮২ হেনখ্রে
নাবা ফগৎলকপগী চাং অসি হৌজিক ৯৮.০৭% ওইরি; মার্চ ২০২০দগী খ্বাইদগী ৱাংবা ওইরি
হৌখিবা পুং ২৪দা অনৌবা কেস ১৮,৯৮৭ রিপোর্ত তৌরকখি
ভারতকী এক্তিব কেসলোদ (২,০৬,৫৮৬) অসি অপুনবা কেসশিংগী ০.৬১০% ওইরি
হৌখিবা নুমিৎ ১১১নি অসিদা চয়োলগী ওইনা লৈরিবা পোজিতিবিতী রেত (১.৪৪%) অসি ৩%দগী তাখি
Posted On:
14 OCT 2021 9:52AM by PIB Imphal
ভেক্সিন দোজ ৩৫,৬৬,৩৪ কাপখিবগা লোইননা হৌখিবা পুং ২৪দা ভারতকী কোবিদ-১৯গী ভেক্সিনেসন কভরেজ অসি ঙসি অয়ুক পুং ৭ ফাওবগী প্রোভিজনেল রিপোর্তকী মতুং ইন্না করোর ৯৬.৮২ (৯৬,৮২,২০,৯৯৭) হেনবা ঙমখ্রে। মসি সেসন ৯৪,৮২,১০৮ গী খুত্থাংদা কাপখি।
ঙসি অয়ুক পুং ৭ ফাওবগী প্রোভিজনেল রিপোর্তকী মতুং ইন্না অপুনবা মশিং অসি খাইদোকপদা অশুম্না লৈরি:
হৌখিবা পুং ২৪ অসিদা মীওই ১৯,৮০৮ নাবা ফগৎখিবা অসিনা নাবা ফগৎখিবা মীওইশিংগী অপুনবা মশিং অসি ৩,৩৩,৬২,৭০৯ দা হেনগৎহনখি (লাইচৎ হৌবদগী হৌদুনা)।
মসিনা মরম ওইরগা ভারতকী ফগৎলকপগী চাং অসি ৯৭.০৭%দা লৈরি। নাবা ফগৎলকপগী চাং অসি মার্চ ২০২০দগী য়েংলকপদা হৌজিক্কী ওইনা খ্বাইদগী ৱাংবা ওইরি।
কেন্দ্র অমদি রাজ্য/য়ু.তি. সরকারশিংগী লেপ্পা নাইদনা অমদি পুন্না হোৎনমিন্নবনা থংন-থংননা হৌখিবা নুমিৎ ১০৯নি অসিদা নোংমগী ওইবা অনৌবা রিপোর্ত তৌরকপা কেস মশিং অসি ৫০,০০০দগী তাদুনা লাক্লি।
হৌখিবা পুং ২৪দা অনৌবা কেস ১৮,৯৮৭ রিপোর্ত তৌরকখি।
হৌজিক্কী ওইনা এক্তিব কেসলোদ ২,০৬,৫৮৬তা লৈরি মসি নুমিৎ ২১৫ দা খ্বাইদগী তাবা ওইরি। এক্তিব কেস মশিং অসি লৈবাকসিগী অপুনবা পোজিতিব কেসকী মশিংগী ০.৬১% ওইরি।
লৈবাক শিনবা থুংনা তেস্তিং কেপাসিতী চাওনা হেনগৎহনখি। হৌখিবা পুং ২৪ অসিদা লৈবাক অসিদা পুন্না তেস্ত মশিং ১৩,০১,০৮৩ তৌখি। হৌজিক ফাওবদা ভারতনা পুন্না তেস্ত মশিং করোর ৫৮.৭৬ (৫৮,৭৬,৬৪,৫২৫) হেন্না তৌখ্রে।
নাকল অমরোমদা লৈবাক শিনবা থুংনা তেস্তিং কেপাসিতী হেনগৎহনখিবগা লোইননা চয়োলগী ওইবা পোজিতিবিতী রেত ১.৪৪% দা লৈদুনা হৌখিবা নুমিৎ ১১১ নি অসিদা ৩%দগী তানা লৈরি। নোংমগী ওইবা পোজিতিবিতী রেত অসি ১.৪৬%তা লৈরি। হৌজিক্কী ওইনা নোংমগী ওইনা পোজিতিবিতী রেত অসি হৌখিবা নুমিৎ ৪৫নিদা ৩%দগী তানা অমসুং থংন-থংননা নুমিৎ ১২৮নি অসিদা অসি ৫%গী মখাদা লৈরি।
****
(Release ID: 1763790)
Visitor Counter : 119


text:
“বাহা‘উ’ল্লাহগী তম্বীরোলশিংগী মনুঙদা অমদি মসিনি মদুদি পোৎচাক্কী ওইবা সভেত্য অসি মীওইবা জাতীগী মালেম অসিগী চাওখৎনবগী পাম্বৈ অমা ওইরবসু, মদুনা তাইবং মপুগী ওইবা সভেত্য অদুগা পুনশিনদ্রিবমৈখদি, পামলিবা মহৈ হায়বদি, মীওইবা জাতীগী নুঙাই য়াইফবা, অদু ফঙবা ঙম্লোই…”
— অব্দুল বাহা
বাহা‘উ’ল্লাহনা অনৌবা মালেম অমগীদমক্তা শান্না উবীরম্বা মিৎয়েং অদুনা থৱায় হাপ্লবা মখোয়শিংদুনা, নুংগী অমদি পোৎচাক্কী ওইনা ৱাত্ত পাদবা ওইবা মশাখিংবা খুন্নাইশিং শেমগৎনবা থবক থৌরমশিং অমদি প্রোগ্রামশিং পায়খৎলি। অসিগুম্বা খুন্নাইশিং শেমগৎপা অসি মদুবু শেমগৎকদৌরিবা লন্নাই মীওইশিং, সঙস্থানশিং অমসুং খুন্নাইশিংদুগী তৌবা ঙম্বা অমসুং মপুঙফাবা অদু অঙকপা ফঙনা হেনগৎলকপা মথৌ তাগনি। হৌজি্ক, ইন্দিয়া শিন্থুংবদা লৈরিবা বাহা’ই খুন্নাইশিংদা, অসিগুম্বা তৌবা ঙম্বসি লাই-খুরুম্বা অমসুং সেবাগা মরিলৈনবা থবক থৌরমশিং অমদি প্রোগ্রামশিংগী মতেংদগী য়োকখৎলি।
বাহা’ই তম্বীরোলশিংদগী নুংহুৎনা উবা জ্ঞানশিং অতোপ্পদা শরুক তমদুনা, পুন্না লাইখুরুম্মিন্নবগী মফমশিং শেমদুনা, নহাশিংবু শক্তি হাপ্পীদুনা, অমসুং মরুপশিংবু তাইবং মপুগী ৱাহৈবু নৈনবদা মতেং পাঙবীদুনা অমসুং মদুবু তাইবংপানগী নুঙাই য়াইফনবগীদমক্তা শিজিন্নদুনা, শরুক য়ারিবশিংদুনা লাইখুরুম্বগী থবকশিং অমদি মীয়াম পুম্বগী অফববু য়োকখৎনবগী হোৎনবশিংগী থবকশিংদু পুন্না পুনশিল্লকই।


text:
[শ্রী ললিতা ত্রিশতিনামাবলিঃ] ᐈ Sri Lalitha Trishati Namavali Lyrics In Bengali Pdf
Sri Lalitha Trishati Namavali Lyrics In Bengali ॥ ওং ঐং হ্রীং শ্রীং ॥ ওং ককাররূপাযৈ নমঃওং কল্যাণ্যৈ নমঃওং কল্যাণগুণশালিন্যৈ নমঃওং কল্যাণশৈলনিলযাযৈ নমঃওং কমনীযাযৈ নমঃওং কলাবত্যৈ নমঃওং কমলাক্ষ্যৈ নমঃওং কল্মষঘ্ন্যৈ নমঃওং করুণমৃতসাগরাযৈ নমঃওং কদংবকাননাবাসাযৈ নমঃ (10) ওং কদংবকুসুমপ্রিযাযৈ নমঃওং কংদর্পবিদ্যাযৈ নমঃওং কংদর্পজনকাপাংগবীক্ষণাযৈ নমঃওং কর্পূরবীটীসৌরভ্যকল্লোলিতককুপ্তটাযৈ নমঃওং কলিদোষহরাযৈ নমঃওং কংজলোচনাযৈ নমঃওং কম্রবিগ্রহাযৈ নমঃওং কর্মাদিসাক্ষিণ্যৈ নমঃওং কারযিত্র্যৈ নমঃওং কর্মফলপ্রদাযৈ … Read more


text:
হৌজিক্কী মতমদা অয়াম্বা স্মার্টফোন শিং ডুয়াল সিম মোড য়াওরি। সোশ্যাল মিডিয়াগী তাইবংদা মরুওইনা WhatsApp পাইদবা মী থিবা ফংলোই! তৌবতবু ফোন অমদা WhatsApp একাউন্ট অনি শিজিন্নবদি য়ারমদে। অদুবু মসিগী খুদোংচাদবা অসি হৌজিক্তি ফোন খরদা য়াহল্লে।
Samsung, Xiaomi, Vivo, Oppo, Huawei অমসুং Honor নচিংবা স্মার্টফোন খরদা 'ডুয়াল অ্যাপ' নত্রগা 'ডুয়াল মোড' ফিচার হাপলে। হাইরিবা ফিচার অসিদা সিম অনিমকনা তোঙান তোঙানবা WhatsApp একাউন্ট অনি শিজিন্নবগী খুদোংচাবা পিরি। তৌবতবু ফোনশিং অসিদা পিরিবা ফিচারশিং অসিগী মিং তোঙান তোঙানবা ওইবা য়াই।
Samsung: ডুয়াল মেসেঞ্জার
সেটিংস > অ্যাডভান্সড ফিচার্স > ডুয়াল মেসেঞ্জার
Xiaomi (MIUI): ডুয়াল অ্যাপস
সেটিংস > ডুয়াল অ্যাপস
Oppo: ক্লোন অ্যাপস
সেটিংস > ক্লোন অ্যাপস
Vivo: অ্যাপ ক্লোন
সেটিংস > অ্যাপ ক্লোন
Asus: ট্যুইন অ্য়াপস
সেটিংস > ট্যুইন অ্যাপস
Huawei অমসুং Honor: অ্যাপ ট্যুইন (Twin)
সেটিংস > অ্যাপ ট্যুইন
করম্না ফিচার অসিগী খুদোং চাবা লৌগনি?
১) স্মার্টফোনগী সেটিংসতগী ডুয়াল অ্যাপতা চংবিউ।
২) 'ডুপ্লিকেট' তৌগদবা এপ্লিকেসন অদু করম্বনো হায়বদু সেলেক্ট তৌগনি। (মসিদা WhatsApp ওইরগনি)
৩) ঙাইহাকতং ঙাইবিউ।
৪) হোম স্ক্রিনদা চৎলগা WhatsApp লোগোদা ক্লিক তৌবিউ।
৫) অনিশুবা নম্বরনা কনফিগারেশন তৌরবা মতুংদা অদোমগী WhatsApp হাংদুনা য়েংবিউ।
চাং য়েংবিউ। অদোমগী এক্সপিরিয়েন্স অদু মখাগী কমেন্ট বোক্সতা ইবিউ।
Pao sing asi ga loinana atei e-pao gi damak
Lakhipuronline android app install toubiyu CLICK HERE


text:
ভেলেন্টাইন-দে নুমিত্তা লক্ষনৌ ইউনিভার্সিতি ছুতি পিখ্রে অদুবু নুংশি-নুংওলগা মরী লৈনবা ছুতি নত্তে পিরিবসি। নোংচুপলোমগী চৎনবী অসিদগী লাপথোকতুনা মহাশিবরাত্রিগী নুমিৎ অসি মপুঙ ফানা পাঙথোকচবা ঙম্নবগী পান্দমদা পিবা ছুতিনি। যোগী অদিত্যনাথকী রাজ্যদা ইউনিভার্সিতি অসিগী মাইগৈদগী য়াথং অসি থোকপনি। ফেব্রুৱারী তাং ১৪ অসি মহৈরোইশিংনা নুংশি-নুংওলগা মরী লৈননা নুমিৎ অসি পালন তৌবা পামদে, মসিগী মহুত্তা মহৈরোইশিংনা হিন্দুগী উৎসব “মহাশিবরাত্রি” পালন তৌসনু হায়বসিনি ইউনিভার্সিতিগী মাইগৈদগী পামলিবসি। ফেব্রুৱারী তাং ১৪ অসি মহাশিবরাত্রিগী তিথিনি। নুমিৎ অসি ছুতি লাওথোকখিবগা লোয়ননা মহৈরোইশিংবু কেম্পাসতা চঙবফাওবদা অথিঙবা থমখ্রে। ভেলেন্টাইন-দে গা মরী লৈননা মহৈরোইশিংনা গুলাপ লৈ পীথোক পীশিন তৌনবা নোংচুপকী চৎনবী অসিবু মরূ ফংনা মুত্থৎপগী ৱাখলনি। হৌখিবা চহি কয়ামরোম অসি ফেব্রুৱারীগী তাং ১৪ দা মহৈরোইশিংনা ভেলেন্টাইন-দে পালন তৌদুনা লাকপসি হন্দকতি লক্ষনৌ ইউনিভার্সিতিনা ফেব্রুৱারী তাং ১৪ অসিবু মহাশিবরাত্রিগী দমক ছুতি লাউথোকখিবনি। অসোমদা ইউনিভার্সিগী মহৈরোইশিংনা মখোয়বু কেম্পাসতা চঙবা য়াহন্দবা অসিদা খোইশাওনবা ফোঙদোক্নরি।
লখিপুরওনলাইন গী ফেসবুক পেজ লাইক তৌবিউ।
লখিপুরওনলাইন গী ফেসবুক পেজ লাইক তৌবিউ।


text:
প্রধান মন্ত্রী মোদীগী অমেরিকা খোঙচৎতা য়ুনাইতেদ স্তেতসনা আর্তিফেক্ত অমদি এন্তিক্বুইতী ১৫৭ খুৎশিন্নরকখি৷ য়ুনাইতেদ স্তেতসনা ভারত্তা এন্তিক্বুইতীশিং অমুক হন্না খুৎশিন্নবিরকপগীদমক প্রধান মন্ত্রীনা অদুক্কী মতিক পেঞ্জবা ফোংদোকখি৷ কল্চরেল ওবজেক্তশিং হুরাল্লিবা, নিয়ম লান্না ললোন-ইতিক তৌরিবা অমদি ত্রাফিক্কিং থেংননবা প্রধান মন্ত্রী মোদী অমদি রাস্ত্রপতি বিদেননা মখোয়গী মপাঙ্গল কনখৎহন্নবা হোৎনখি৷
আর্তিফেক্ত ১৫৭কী লিস্ততা য়াওরিবশিং অদুদি ১০শুবা সি.ই.গী লৈঙোইনা শাবা রেবন্তাগী মীতর অমগা মখায় ৱাংবা বেস রিলিফ পেনেলদগী হৌদুনা সেন্তিমীতর ৮.৫ ফাওবা ৱাংবা পোৎলমশিংগী মখলশিং, ১২শুবা সি.ই.গী এক্সক্বুইসাইত ব্রোঞ্জ নতারাজানি৷ পোৎলমশিং অয়াম্বদি ১১শুবা সি.ই.দগী ১৪শুবা সি.ই.গী মতমগীনি অমদি ২০০০ বি.সি.গী কোরিনা শাবা এনথ্রোপোমোর্ফিক ওবজেক্ত নত্রগা ২শুবা সি.ই.গী তেরাকোত্তা বেস অসিনা ইতিহাসিক ওইরবা এন্তিক্বুইতীশিং মনুং চল্লি৷ এন্তিক্বুইতী ৪৫রোমদি কম্মন ইরা মমাং মতমগী মনুং চল্লি৷
আর্তিফেক্ত তংখায় অমরোমদি (৭১) কল্চরেল ওই, অতোপ্পা তংখায় অদুনা হিন্দুইজম(৬০), বুদ্ধিজম(১৬) অমদি জেনিজম(৯)দা মরী লৈনবা ফিগরিনশিং ওই৷
শেঞ্জেংগী কল্লেক্সনদা অতোপ্পা মমিং থোন্দবা লাইশিং অমদি দিবাইন ফিগরশিং য়াওবগী মথক্তা কা-হেন্না কম্মন ওইদবা কনকলামুর্তি, ব্রহ্মী অমদি নন্দিকেসা অমসুং মরু ওইনা লক্ষমী নরায়ন, বু্দ্ধ, বিশনু, শিব পর্বতি অমদি জেন তির্থঙ্করাস ২৪গী নিংথিংনা মশক খঙনরবা পোস্তরশিংগী ওর্নেত ফিগরিনশিং য়াওরি৷
মোতিফশিংগী মনুং চল্লিবশিং অদুদি হিন্দুইজম (মকোক অহুম পানবা ব্রহ্ম, দোলাই থৌবা সুর্য, বিশনু অমদি মহাক্কী খোঙলোইশিং, শিবনা দক্সিনামুর্তি, দান্সিং গনেশ), বুদ্ধিজম (স্তেন্দিং বুদ্ধ, বোদ্ধিসতভ মজুশ্রী, তরা) অমদি জেনিজম (জেন তির্থঙ্করা, পদ্মসনা তির্থঙ্করা, জেনা চৌবিসি) অমসুং সেকুলর মোতিফশিংগী(ধোন থিনবী নুপী, চৌরি বিয়রর, সমাবঙ্গাদা এমোর্ফস কপল)রিলিজিয়র্স স্কল্পচরশিংনি৷
তেরাকোত্তা পিচ ৫৬(বেস ২শুবা সি.ই., ১২শুবা সি.ই.গী শজি জুরা, ১৪শুবা সি.ই.গী নুপীগী মকোক, লেংজুম অমদি থবাক য়াওবা অহকপা) অমদি পর্সিয়ন লোন্দা গুরু হরগোবিন্দ সিংহ হায়না হক্তুনা মখুম য়াওবা ১৮শুবা সি.ই.গী থাং অমা লৈ৷
মালেম অসিগী মফম পুম্নমক্তদগী ঐখোয়গী এন্তিক্বুইতীশিং অমদি আর্তিফেক্তশিং অমুক হন্না পুরক্নবা মোদী সরকারনা লেপ্প-লৈতনা য়াম্না কন্না হোৎনরি


text:
নীতি আয়োগ
এ.আই.এম.না ইন্দিয়া-ওস্ত্রেলিয়া সর্কুলার ইকোনোমি হেক্কাথোন (আই.-এ.সি.ই.) লোয়ননা ওস্ত্রেলিয়াগী কমনৱেলথ সাইন্তিফিক এন্দ ইন্দস্ত্রীএল রিসর্স ওর্গানাইজেসন (সি.এস.আই.আর.ও.) হৌদোকখ্রে
Posted On:
26 OCT 2020 5:19PM by PIB Imphal
এ.আই.এম. (অতল ইন্নোভেসন মিসন)না সি.এস.আই.আর.ও.গা লোয়ননা দিসেম্বরগী ৭ অমসুং ৮দা নুমিৎ নিনিগী ওইবা হেক্কাথোন অমা সর্কুলার ইকোনোমী, ইন্দিয়া-ওস্ত্রেলিয়া সর্কুলার ইকোনোমি হেক্কাথোন(আই.-এ.সি.ই.) শিনখ্রে। (আই.-এ.সি.ই.)গী ৱাখল্লোন অসি ইন্দিয়া অমসুং ওস্ত্রেলিয়াগী প্রধান মন্ত্রীনা জুন ৪দা ফমখিবা ভর্চুএল ওইবা সম্মিত অদুদা ইন্দিয়া অমসুং ওস্ত্রেলিয়া অনিগী অনৌবা সর্কুলার ইকোনোমি অসি হেন্না চাওখৎনবা খন্নখিবনি।
আই.-এ.সি.ই.না মরুওইনা পান্দম থম্লিবা অসি অনৌবা তেক্নোলোজি অমা মশক খংদোকপা অমসুং চাওখৎ থৌরাংগীদমক লৈবাক অনিমক্কী অফবা মহৈরোয়শিং, স্তোর্তঅপশিং অমসুং এম.এস.এম.ই.শিং অসিদা পীবনি।
হেক্কাথোন অসিগী মরুওইবা থীম মরি মখাদা পীরি:
১. পেক্কেজিং ৱেস্ত হন্থনবা অনৌবা পেক্কেজিং পুথোকপা
২. অনৌবা চানবগী চেন সপ্লাই পুথোক্তুনা ৱেস্ত হন্থহনবা
৩. প্লাস্তিক ৱেস্ত হন্থহনবা খুদোংচাবা পীবা
৪. য়াম্না লুবা ইনর্জি মেতেলশিং অমসুং ই-ৱেস্ত রিসাইকল তৌবা
খনগৎলবা মহৈরোয় অমসুং স্তার্তঅপশিং/এম.এস.এম.ই.শিং অসি হেক্কাথোনগীদক কৌগনি, হায়রিবা অসিদা মায় পাকপা অনি (মহৈরোয়দা অমা অমসুং স্তার্তঅপ/ এম.এস.এম.ই.দগী অমা) লৈবাক অনি অসিদগী অমমম দিসেম্বরগী ১১দা পাংথোক্কদৌরিবা থৌরম অসিদা থীমশিংগী ওইনা এৱার্দশিং লাওথোক্কনি।
হেক্কাথোন অসি হৌদোকপদা, এ.আই.এম.গী দাইরেক্তর অমসুং এন.আই.তি.আই. আয়োগকী এদিসনেল সেক্রেতরি আর. রামানন্দনা হায় মদুদি, ‘ঐখোয়না য়েংলি মদুদি মতৌ করম্না সর্কুলার ইকোনোমিগী অৱাবা অসি কোক্কদগে, হায়রিবা অসিদা ৱেস্তশিং অসি মাংহনখিবা খক্তা নত্তনা ৱেস্তশিং অসি মতৌ করম্না অমুক শিজিন্নবা য়াগদগে হায়বা অসিনি’।
সি.এস.আই.আর.ও.গী চীফ ওফ দিবিজন ওফ লেন্দ অমসুং ৱাতর দাঃ পোল বর্তচনা হায় মদুদি, ‘ইন্দিয়া অমসুং ওস্ত্রেলিয়া অনিগী মরক্তা দিকেৎ অমগী মমাংদগী য়াম্না কনবা অমসুং কান্নবা মখলগী মরী লৈনৈ অমসুং ঐখোয়গী মরী অসিনা হিরম কয়াদা মশক থোক্না কান্নবা ফংনরি’। মহাক্না মখা তানা উৎখি মদুদি ইন্দিয়া অমসুং ওস্ত্রেলিয়া অনিনা পুন্না রিসর্স অমসুং চাওখৎ থৌরাংদা হোৎনদুনা মীওইব জাতিগী পুৱারিদা লাকপা অৱাবা পুম্বা থেংনগনি।
দাঃ পোল বর্তচ, দাঃ হৈনজ স্কান্দল সি.এস.আই.আর.ও. সেনিয়র সাইন্স লিদর ওফ লেন্দ অমসুং ৱাতর, হায় মদুদি, “সর্কুলার ইকোনোমি মোদেল অসিনা য়াম্না শাংনা লাকপনা মসিদা থবক হেন্না ফংলগনি অমসুং ইকোনোমি অসিশু চাওখৎলগনি। মসিনা মমল অসিশু হন্থরগনি, অনৌবা কয়া অমা পুথোক্লগনি অমসুং মশক থোক্না অকোইবদা কান্নবা পীরগনি’।
থৌরম অসি থাগৎপা ফোংদোক্লদুনা, এন.আই.তি.আই. আয়োগ, ভাইস চেয়রমেন দাঃ রাজিব কুমারনা হায় মদুদি, ‘ঐখোয়গী ইকোনোমি অসি রিসোর্স ইন্তেন্সিব হন্থনবা খোঙথাং লৌখৎপা অসি য়াম্না মরু ওই’।
ওস্ত্রেলিয়াগী রিসর্স অমসুং দিবলপমেন্ত অসিগা পুন্দুনা অনৌবা থৌরম কয়া অমা পায়খৎলিবা অসিগী মরুওইবা অসি উৎলদুনা এন.আই.তি.আই.গী সি.ই.ও.অমিতাব কান্তনা হায় মদুদি, ‘অথিংবা কয়া অমা লৈবনা থবক অমা তৌবদা মতম চংই, মসিনা সর্কুলার ইকোনোমি অসি মাংলোমদা চংশিল্লি’।
মায় পাক্লবা ইন্দিয়াগী মহৈরোয় অমসুং স্তার্তঅপশিং/এম.এস.এম.ই.শিংগী তীমদা প্রাইজ ওইনা লুপা লাখ ২ অমসুং লুপা লাখ ৫ মথংশিৎনা পীগনি। মায় পাক্লবা ওস্ত্রেলিয়াগী মহৈরোয়দা এ.য়ু.দি. দোল্লার ৩৫০০ অমসুং স্তার্তঅপশিং/এম.এস.এম.ই.শিংগী তীমদা প্রাইজ ওইনা এ.য়ু.দি. দোল্লার ৯৫০০ পীগনি।
এপ্লিকেসন থাজিনবগী অরোইবা নুমিৎ অসি ২০২০গী নবেম্বরগী ৬নি। য়াওনিংশিংনা http://aimapp2.aim.gov.in/iace/ দা থাজিনবা য়াগনি।
*****
(Release ID: 1668038)
Visitor Counter : 116


text:
প্রধান মন্ত্রী, শ্রী নরেন্দ্র মোদীনা ঙসি দাহোদতা অদিজাতি মহা সম্মেলন্দা শরুক য়াখি, মসিদা মহাক্না লুপা করোর ২২০০০রোমগী প্রোজেক্ত কয়ামরুম শঙ্গাখি অমসুং উরেপ-উয়ুং তমখি। প্রধান মন্ত্রীনা লুপা করোর ১৪০০ রোম ওইবা প্রোজেক্তশিং শঙ্গাখি। মহাক্না লুপা করোর ৮৪০ চংনা নর্মদা তুরেল খোঙনুংদা শাখিবা দাহোদ দিস্ত্রিক্ত সাউথদর্ন এরিয়া রিজনেল ৱাতর সপ্লাই স্কিম শঙ্গাখি। মসিনা দাহোদ জিলা অমসুং দেবগর বারিয়া শহরদা লৈবা খুঙ্গং ২৮০রোমদা মথৌ তাবা ঈশিংগী সপ্লাই তৌরগনি। প্রধান মন্ত্রীনা লুপা করোর ৩৩৫রোমগী দাহোদ স্মার্ত সিতীগী প্রোজেক্ত মঙা শঙ্গাখি। প্রোজেক্তশিং আসিদা ইন্তিগ্রেতেদ কম্মান্দ এন্দ কন্ত্রোল সেন্তর (আই.সি.সি.সি.) বিল্দিং, স্তোর্ম ৱাতর দ্রেনেজ সিস্তেম, সিৱেরেজকী থবকশিং, সোলিদ ৱেস্ত মেনেজমেন্ত সিস্তেম অমসুং রেন ৱাতর হর্বেস্তিং সিস্তেম য়াওরি। প্রধান মন্ত্রী আৱাজ য়োজনাগী মখাদা লুপা করোর ১২০গী কান্নবশিং পঞ্চমহাল অমসুং দাহোদ জিলাশিংগী ত্রাইবেল ১০,০০০দা ফংহনখি। প্রধান মন্ত্রীনা কে.ভি. ৬৬গী ঘোরিয়া সবস্তেসন, পঞ্চায়ৎ হাউসশিং, অঙ্গনৱাদীশিংসু শঙ্গাখি।
প্রধান মন্ত্রীনা দাহোদতা লৈবা প্রদক্সন য়ুনিৎতা ঐচ.পি. ৯০০০গী ইলেক্ত্রিক লোকোমোতিব শানবা উরেপ-উয়ুং তমখি। প্রোজেক্ত অসিগী অচংমল লুপা করোর ২০,০০০নি। স্তীম লোকোমোতিবশিং পেরিওদিক ওইনা শেমজিন্নবা ইং কুমজা ১৯২৬তা লিংখৎখিবা দাহোদ ৱর্কশোপ অসি ইনফ্রাস্ত্রকচর ফগৎহনবগা লোয়ননা ইলেক্ত্রিক লোকোমোতিব শানবা য়ুনিৎ অমা ওইনা অপগ্রেদ তৌরগনি। মসিনা মীওই ১০,০০০ হেনবদা দাইরেক্ত অমসুং ইনদাইরেক্ত এমপ্লোইমেন্ত পীরগনি। প্রধান মন্ত্রীনা রাজ্য সরকারগী লুপা করোর ৫৫০গী তোঙান-তোঙানবা প্রোজেক্তশিংগী উরেপ-উয়ুংসু তমখি। মসিদা ৱাতর সপ্লাইগা মরী লৈনবা লুপা করোর ৩০০গী প্রোজেক্তশিং, দাহোস স্মার্ত সিতীগী লুপা করোর ১৭৫গী প্রোজেক্তশিং, দধিমতি রিভর প্রোজেক্তকা মরী লৈনবা থবকশিং, ঘোরিয়াদা জি.ই.তি.সি.ও. সবস্তেসন য়াওখি। কেন্দ্রগী মন্ত্রী শ্রী অশ্বিনি ভৈশ্নব, শ্রীমতি দরশাবা জর্দোশ, গুজরাতকী মুখ্য মন্ত্রী শ্রী বুপেন্দ্র ভাউ পতেল অমসুং গুজরাত সরকারগী মন্ত্রী কয়ানা থৌরম অসিদা শরুক য়াখি।
থৌরম অসিদা ৱা ঙাংলদুনা, প্রধান মন্ত্রী, শ্রী নরেন্দ্র মোদীনা লোকেল ত্রাইবেলগী ফুরুপকা লোয়ননা মতম শাংনা লৈরক্লবা মরী অসি নীংশিংখি অমসুং জাতি অসিগী শেবা তৌনবা মহাক্না ফংখিবা ইথিল অদুগী মনা মখোয়গী থৌজালশিংদা মনা পীখি। মহাক্না কেন্দ্র অমসুং রাজ্যদা লৈরিবা দবল ইঞ্জিন সরকারনা ত্রাইবেলগী ফুরুপশিং অমসুং অখন্ননা নুপীশিংগী সমস্যা পুম্নমক কোকহনবা ঙম্লিবা ফীভম অসিগী মনা মখোয়গী সপ্পোর্ত অমসুং থৌজালদা মনা পীখি। ঙসি শঙ্গাখিবা প্রোজেক্তশিং অদুগী মরক্তা অমদি থক্নবা ঈশিংগা মরী লৈনবা স্কিমনি অমসুং অতোপ্পা অদুনা দাহোদপু স্মার্ত সিতী ওলহন্নবগা মরী লৈনবা প্রোজেক্ত অমনি, হায়না মহাক্না ফোঙদোকখি। মসিনা লমদম অসিগী ইমাশিং অমসুং ইচানুপীশিংগী পুন্সিদা অৱাবা কোকহল্লগনি। মহাক্না দাহোদকী প্রদক্সন য়ুনিৎতা শাগদৌরিবা লুপা করোর লিশিং ২০ রোমগী ঐচ.পি. ৯০০০গী ইকেক্ত্রিক লোকোমোতিবশিং অসিনা মেক ইন ইন্দিয়া কেম্পেন্দা শরুক তম্লগনি হায়না ফোঙদোকখি। মতম শাংলবগী মমাংদা সর্ভেন্ত ক্বাতরশিংদা চৎলম্বা মতমদা মহাক্না দাহোদকী রেলৱেগী মফম অদু করম্না শোত্থনা লৈরম্বগে হায়বা অদু নীংশিংখি। মহাক্না মফম অদুদা শেমখিবা রেলৱে অদু হিংগৎহন্নবা ৱাশকখি অমসুং মহাক্না মঙলান অসি মঙ ফাওনবা মতমদা নুংঙাইবা ফোঙদোকখি। মহাক্না মসিগী অচৌবা ইনভেস্তমেন্ত অসিনা মফম অসিগী নহাশিংদা অনৌবা খুদোংচাবশিং পীরগনি হায়খি। রেলৱে অসি হীরম খুদিংমক্তা অপগ্রেদ তৌরি অমসুং অসিগুম্বা এদভান্স লোকোমোতিব অসি ভারতকী তৌবা ঙম্বগী মশক তাক্লি হায়না মহাক্না ফোঙদোকখি। “ইলেক্ত্রিক লোকোমোতিবকী দিমান্দ অসি মপাল লৈবাকশিংদসু হেনগৎলক্লি। মসিগী দিমান্দ অসি থুংহনবদা দাহোদনা অচৌবা থৌদাং লৌরগনি। ভারত অসি মালেমগী ওইনা হোর্স পাৱর লিশিং ৯গী শক্তি লৈরবা লোকো শারিবা লৈবাক খরগী মনুংদা হৌজিক অমা ওইবা ঙম্লে” হায়না মহাক্না মখা তাখি।
গুজরাতি লোলদা ঙাংলদুনা প্রধান মন্ত্রীনা চাউখৎ-থৌরাংগী খোঙচৎতা ঐখোয়গী ইমা অমসুং ইচানুপীশিংবু নাথৈদুনা থমদনবা ঐখোয়না হোৎনগদবনি হায়খি। মরম অসিদা সরকারগী স্কিম পুম্নমক্না নুপীশিংগী পুন্সি লাইথোকহল্লি অমসুং শক্তি পীরি হায়না হাবখি। মহাক্না ঈশিং তাংবনা অহানবদা নুপীদা অৱাবা চৈথেং পী মরম অসিনা সরকারনা য়ুমথোং খুদিংদা তোতি ঈশিং পীনবা হোৎনখি। হৌখিবা চহি খরা অসিদা য়ুমথোং করোর ৬না তোতি ঈশিংগী খুদোংচাবা ফংখ্রে। গুজরাত্তা ত্রাইবেলগী ইমুং লাখ ৫না তোতি ঈশিংগী খুদোংচাবা ফংলে। কেম্পেন অসি লাক্কদৌরিবা মতমশিংদা খোঙজেল য়াংখৎহল্লগনি। লাইচৎ অমদি লানগী অৱাবা মতমদা সরকারনা এস.তি., এস.সি., ও.বি.সি.শিং অমসুং মাইগ্রেন্ত শিন্মীশিং অসিগুম্বা শোত্থরবা ফরুপশিংগী য়াইফনাবা থবক পাইখৎখি। লায়রবা ইমুং অমত্তনা চারা হেল্লগা তুমদনবা অমসুং হৌখিবা চহি অনি হেনবা অসিদা মীওই করোর ৮০ হেনবদা লেম্না রাসন পীখি। ত্রাইবেলগী য়ুমথোং খুদিংমক্তা তোইলেৎ, গ্যাস কন্নেক্সন, ইলেক্ত্রিসিতী, ৱাতর কন্নেক্সন য়াওবা পক্কাগী য়ুম ফংহন্নবা মহাক্না ৱাশকখিবা অদু মহাক্না নৌহৌনা নীংশিংখ্রে। মসি ফংনবগীদমক কেন্দ্র অমসুং রাজ্য সরকারশিংনা চোকথবা লৈতনা হোৎনরি। মহাক্না নেচরেল ফার্মিং অসিগুম্বা জাতিগী শেবাগী ওইবা প্রোজেক্তশিংদা বেনিফিসরীশিংনা চংশিনবা অসি উবদা য়াম্না নুংঙাইবা ফোঙদোকখি। সরকারনা সিক্কল সেল দিজিসকী সমস্যাসু কোকহনখি।
অজাদী কা অমৃত মহোতসবকী কন্তেক্সতা তশেংবা নীংতম লান্মী কয়ামরুম ঐখোয়না মশক খংবিদ্রী হায়না প্রধান মন্ত্রীনা ফোঙদোকখ্রে। মহাক্না বগৱান বির্সা মুন্দাগুম্বা ইকাই খুম্ননীংঙাই ওইরবা মীশক অসিবু মশক খংবীবা উৎখিবগী মতাংদা ফোঙদোকখি। মহাক্না মহাক্না মফম অদুগী ওজাশিংদা জালিয়ানৱালা বাগকী মীহাৎকুম্না দাহোদতা চত্থখিবা মীহাৎ অদুগী থৌদোকশিং অদুগী মতাংদা হৌরক্লিবা মীরোলশিংনা খংনবা তম্বীনবা ফোঙদোকখি। মতম অমদা মফম অসিদা সাইন্স স্কুল অমা ফাওবা লৈরমদবা অদুগা চাংদম্নবদা মফম অসিদা হৌজিক খুমাং চাউশিল্লিবা অসিগী মতাংদসু মহাক্না ফোঙদোকখি। হৌজিক্তি মেদিকেল অমসুং নর্সিং কোলেজশিং মফম অসিদা লাক্লগনি, নহারোলশিংনা মপান লমদমদা মহৈ তম্বা চৎলগনি অমসুং একলাভ্য মোদেল স্কুলশিংসু লিংখৎলি। ত্রাইবেল রিসর্স ইন্সতিত্যুতশিংগী মশিং অসিসু অঙকপা ফংনা হেনগৎলে। মহাক্না ইমুং ১০৮কী মনুংদা লিন্না চিকপগী ইনজেক্সনশিং করম্না কাপখিবগে হায়বগী মতাংদা ফোঙদোকখি।
ৱারোইশিন ওইনা জিলা অসিদা অজাদী কা অমৃত মহোতসবনা লাকপদা ৭৫ সরোবা শানবা মহাক্কী ফোঙদোকখিবা অদু অমুক হন্না নিংশিংখি।
आज दाहोद और पंचमहाल के विकास से जुड़ी 22 हज़ार करोड़ रुपए से अधिक की परियोजनाओं का लोकार्पण और शिलान्यास किया गया है।— PMO India (@PMOIndia) April 20, 2022
जिन परियोजनाओं का आज उद्घाटन हुआ है, उनमें एक पेयजल से जुड़ी योजना है और दूसरी दाहोद को स्मार्ट सिटी बनाने से जुड़ा प्रोजेक्ट है: PM @narendramodi
दाहोद अब मेक इन इंडिया का भी बहुत बड़ा केंद्र बनने जा रहा है।— PMO India (@PMOIndia) April 20, 2022
गुलामी के कालखंड में यहां स्टीम लोकोमोटिव के लिए जो वर्कशॉप बनी थी, वो अब मेक इन इंडिया को गति देगी।
अब दाहोद में 20 हज़ार करोड़ रुपए का कारखाना लगने वाला है: PM @narendramodi
इलेक्ट्रिक लोकोमोटिव की विदेशों में भी डिमांड बढ़ रही है।— PMO India (@PMOIndia) April 20, 2022
इस डिमांड को पूरा करने में दाहोद बड़ी भूमिका निभाएगा।
भारत अब दुनिया के उन चुनिंदा देशों में है जो 9 हज़ार हॉर्स पावर के शक्तिशाली लोको बनाता है: PM @narendramodi


text:
ইলেক্সন কমিসন
ভারতপু ২০২২-২৪গী এসোসিয়েসন ওফ এসিয়ন ইলেক্সন ওথোরিতীস (এ.এ.ই.এ.)কী চিয়র ওইনা খনখ্রে
Posted On:
11 MAY 2022 12:19PM by PIB Imphal
হন্দক্তা ২০২২গী মে ৭তা ফিলিপিন্সকী মনিলাদা পাংথোকখিবা একজিক্যুতিব বোর্দ অমদি জেনেরেল এসেমব্লীগী মীফমদা ভারতপু ২০২২-২৪গী ওইনা এসোসিয়েসন ওফ এসিয়ন ইলেক্সন ওথোরিতীস (এ.এ.ই.এ.)কী অনৌবা থৌবুরেল ওইনা খনখ্রে৷ কম্মিসন ও ইলেক্সন্স, মনিলানা হৌজিক হৌজিক্কী ওইনা এ.এ.ই.এ.গী থৌবুরেল ওইখি৷ হৌজিক একজিক্যুতিব বোর্দতা লাক্লিবা অনৌবা মেম্বরগী মনুং চল্লিবশিং অদুদি রসিয়া, উজবেকিস্তান, শ্রী লঙ্কা, মালদ্বীপ্স, তাইৱান অমদি ফিলিপিন্সনি৷
মনিপুরগী সি.ই.ও. শ্রী রাজেশ অগ্রৱাল অমদি রাজস্থানগী সি.ই.ও. শ্রী প্রবীন গুপ্তাগা লোইননা দিপুতী ইলেক্সন কম্মিশনার শ্রী নিতিশ ব্যাসনা লমজিংখিবা মেম্বর ৩না শাবা ভারতকী ইলেক্সন কম্মিসনগী দেলিগেসন অদুনা মনিলাদা পাংথোক্লিবা একজিক্যুতিব বোর্দতা শরুক য়াখি অমদি একজিক্যুতিব বোর্দতা ২০২২-২৩গী ওইনা ৱার্ক প্লান পুথোকখি অমসুং ২০২৩-২৪দা পাংথোক্কদৌরিবা থবক থৌরমশিংসু পুথোকখি৷ ‘জেন্দর ইসুস ইন ইলেক্সন্স’ হায়বা প্রজেন্তেসন অমসু পুথোকখি অমদি ইনক্লুসিব অমদি পার্তিসিপেতিব ওইবা ইলেক্সনশিংগীদমক ইলেক্তোরেল অমদি পোলিতিকেল প্রোসেসশিংদা লৈরিবা সোসিও-পোলিতিকেলগী ওইবা পলশিং অসি থুগাইনবা ভারতকী তোঙান তোঙানবা কন্সর্তেদ অমদি তার্গেতেদ ইন্তরবেন্সনশিং পনখি৷
অফবা সাসন অমদি দেমোক্রেসীবু সপোর্ত তৌনবগী পান্দমদা ওপন অমসুং ত্রান্সপরেন্ত ওইবা ইলেক্সনশিংবু য়োকখৎনবা লম্বী অদুগী মতাংদা খন্ন-নৈননবা ইলেক্সন ওতোরিতীশিংগী মনুংদা খ্বাইদগী ফবা প্রেক্তিসশিং অমদি এক্সপরিয়েন্সশিং সেয়র তৌনবগীদমক এসিয়ন লমদমদা নন-পার্তিসন ফোরম অমা ফংহন্নবা হোৎনবা হায়বসিনা এসোসিয়েসন ওফ এসিয়ন ইলেক্সন ওথোরিতীসকী মিসন ওইরি৷
এ.এ.ই.এ. লৈবাক কয়া অমদগী ওফিসিয়েলশিংনা মতম মতমগী মতুং ইন্না ইন্দিয়া ইন্তরনেসনেল ইন্সতিত্যুত ফোর দেমোক্রেসী এন্দ ইলেক্সন মেনেজমেন্ত (আই.আই.আই.দি.ই.এম.)না শিনখিবা ইন্তরনেসনেল ত্রেনিং প্রোগ্রামশিংদা চাং নাইনা শরুক য়াদুনা লাক্লি৷২০১৯দগী হৌরগা, এ.এ.ই.এ. লৈবাকশিংদগী ওফিসিয়েল ২৫০ হেনবনা হায়রিবা প্রোগ্রামশিং অসিদা শরুক য়াখ্রে৷আই.আই.আই.দি.ই.এম.না অখন্নবা এ.এ.ই.এ. মেম্বর ওইরিবা লৈবাকশিংগীদমক কস্তমাইস কেপাসিতী দিবেলপমেন্ত ত্রেনিং প্রোগ্রামশিংসু পাংথোক্লি৷ ২০২১-২২গী মতমদা বঙ্গলাদেশ ইলেক্সন কম্মিসনগী ওফিসিয়েল ৫০ ত্রেন তৌখি৷
ভারতকী ইলেক্সন কম্মিসননা শিনখিবা ইন্তরনেসনেল ইলেক্সন বিজিতর্স প্রোগ্রামদা এ.এ.ই.এ.গী দেলিগেৎশিংনা চাং নাইনা শরুক য়াদুনা লাক্লি৷ ২০২২ এসেমব্লী ইলেক্সন্সকী মতমদা ই.সি.আই.না শিনখিবা অহুমশুবা ইন্তরনেসনেল বর্চুএল ইলেক্সন বিজিতর্স প্রোগ্রাম (আই.ই.ভি.পি.)দা এ.এ.ই.এ. মেম্বর ১২গী ওফিসিয়েল ৬২না শরুক য়াখি৷ এ.এ.ই.এ. অসি এসোসিয়েসন ওফ ৱার্ল্দ ইলেক্সন বোদীস (এ.-ৱেব)কী মেম্বর ১১৮গী এসোসিয়েত মেম্বর অমসু ওইরি৷
এ.এ.ই.এ. শেমগৎলকপা অমদি মেম্বরশিপ
ফিলিপিন্সকী মনিলাদা ১৯৯৭কী জনুৱারী ২৬-২৯ ফাওবা পাংথোকখিবা কুনগামাথোইশুবা চহি-চাদা এসিয়ন ইলেক্সনশিং পাংথোকপগী মতাংদা পাংথোকখিবা সিম্পোজিয়মদা শরুক য়াখিবা মীওইশিংনা পাস তৌখিবা রিজোলুসন অমগী মতুং ইন্না, এসোসিয়েসন ওফ এসিয়ন ইলেক্সন ওথোরিতীস (এ.এ.ই.এ.) অসি ১৯৯৮দা লিংখৎখিবনি৷হৌজিক হৌজিক্কী ওইনা এসিয়ন ই.এম.বি. ২০না এ.এ.ই.এ.গী মেম্বরশিং ওইরি৷ ই.সি.আই. অসি এ.এ.ই.এ.গী ফাউন্দর মেম্বর ই.এম.বি. অমা ওইরি অমদি এ.এ.ই.এ.গী একজিক্যুতিব বোর্দতা ২০১১-১৩গী মতমদা ভাইস চিয়র ওইনা অমদি ২০১৪-১৬কী মতমদা চিয়র ওইনসু মথৌ তৌখি৷
******
(Release ID: 1824919)
Visitor Counter : 36
Read this release in:
Tamil
,
Telugu
,
Malayalam
,
Kannada
,
Bengali
,
English
,
Urdu
,
Hindi
,
Marathi
,
Punjabi
,
Gujarati
,
Odia


text:
লৈঙাকপগী মওং
জিরিবাম ডিস্ট্রিকতা গ্রাম পনচায়াট তরুক, জিলা পরিষাট কনসটিটুনসি অনি অমদি মুনিসিপাল র্বোড/কাওনসিল অমা লৈ I
অসাম মুনিসিপাল এক.১৯২৩ গী মখাদা জিরিবাম অসি ১৯৭৩ দা অপীকপা টাউন অমা ওইরে I টাউনসিপ কমিটি অমসু মীয়ামগী য়েংদুনা শেমলে I মসু মনিপুর মুনিসিপালিটিস এক ১৯৭৬ মখাদা লৈরে অদুগী মতুংদা অমুক মনিপুর মুনিসিপালিটিস এক ১৯৯৪ গী মখাদা অমুক লৈরে I ১৯৮৪ দা মুনিসিপালিটি গী থাক্তা থমলে I হৌজিক জিরিবাম মুনিসিপালিটি কাওনসিল গী ৱার্ড ১০ লৈরে I খুঙ্গংগী লমদা গ্রাম পনচায়ট ৬ কী মনুংদা ৩ অমনা জিরি সার্কল গী ওই অদুগা ৩ অমনা বোরোবেকরা সার্কল গী ওই I জিরি সার্কল গী মনুংদা লৈবশিংদি হিলঘাট, ডিবোং অমসুং সোনাপুর গ্রাম পনচায়টনি I লাটিংখাল, বোরোবেকরা অমদি জাকুরাধোর দি বরাক সার্কল গী মনুংদা লৈ I সার্কল খুদিংগী উপ প্রধান অদুম লৈবগা লোইননা পনচায়ট মেম্বর মশিং ৫১ নি I ডিস্ট্রিক অসিদা জিলা পারিসদ মেম্বর অনি অসি সার্কল খুদিংগী অম্মম লৈগনি I


text:
রতন থিয়ামগী “তাবীদ্রবা তেংথাখোল” শৈরেং লাইরিক অসিদা মিৎয়ং অমা -- তোংব্রম অমরজিৎ
মতমগী অকনবা শহুমদা অহোংবা অওনবা কয়াগী মরক্তা খুনাইগী শক্তমশিং অইবগী থম্মোয় চেবাংদা লাচনবা লেপ্তে। মসিগী ময়েক লারবা মশক অমনি ‘তাবীদ্রবা তেংথাখোল’ মিংথোনবা শৈরেং অসিনা ফোংদোক্লিবসিসু। শৈরেং লাইরিক অসিমক কবিগী অপোকপীগী মফমদা কত্থোক্লি, ‘ইমাগী নুংশিরবী খূয়া তীর্থদা’ হায়না নুংশিনা। লাইরিক অসিদা পুন্না শৈরেং ২৯ য়াওরি। হৌজীক্কি অনৌবা মীরোল অমসুং মৈতৈ ময়েক্তা কয়া খুৎলোইহৌদ্রবা হান্নগী মীরোল অনিমকনা পাবদা হেন্না খুদোংচানবা হায়দুনা বাংলা অমসুং মৈতৈ ময়েক অনীমক্তা পংশাং শাংদবা শৈরেং ওইনা ইবা থেংনৈ। লাইরিক অসিদা অনৌবা মওং অমদা লাইরিক অসিগী ৱাহৌদোক অমসুং কন্তেন্ট হাপ্তে। মসিসু তোঙানবা মহাও অমনি। শৈরেংশিং অসিমকনা ৱাহৌদোকনি অদুগা কন্তেন্ট হায়রগদি লাইরিক অসিমক লোয়বা ফাওবা পাহননিংবা অমদি ফাওহল্লি।
লাইরিক্কী মমিং- তাবীদ্রবা তেংথাখোল (২০১৮)
অইবা- রতন থিয়াম
অফোঙবাঃ থিয়াম ওংবী দময়ন্তী দেবী
লাইরিক্কী মখল- শৈরেং
লমায় মশিং- ৫৮
লাইরিক মমলঃ লুপা ১০০
তুরেলগুম্না চেন্থরি মীওইবগী পুন্সিনা। অমুক হল্লক্কনি হায়বা কনাসু থাজবা ঙমদে। অমুক্তং পোক্লিবা পুন্সি অসিমক ওন্থোকনা মমল য়াম্না নুংশিনা খনবা, পাম্মুজবা অমদি পুন্সি অমনা হিংলম্মি হায়বসি খঙনবা হোৎনজবা মীওই কয়াসু মলেমসিদা মরাং কায়না অদুমক লৈরি। হিংলম্মি অমসুং লেপ্তনা মলেম তাইবঙপান অসিদা করিগুম্বা য়াইফবা থবক খরদি তৌরমদবা য়াদে খনবা অচংবা মি্রোল কয়াসু লৈতবা নত্তে। মনিপুরবু মলেমদা ঠিএতরগী লমদা শক্তাক্লিবা, মনিপুর অসিমক মলেমগী ঠিএতরগী মেপ অমদা য়াওহনবা ঙম্লিবা থোইদোকনা শকনাইরবা দাইরেক্তর অমনি রতন থিয়াম। নেস্নেল স্কুল ওফ দ্রমাদা তম্লকখি অদুগা অমুক লেমজনিংঙাই ওইরবা ইন্সতিত্যুট অসিগী চেয়রমেন ফাওবা ওইরম্মি। অঙকপা ফংনা ঠিএতরদা মায় পাক্লবা পর্স্নেললিটি অমনি। দাইরেক্তর ওইবতা নত্তনা হিরম কয়াদা এক্সপরতিজ লৈরবা পোলিমাঠ অমসুনি। অদুনা রতন থিয়াম্না শৈরেং লাইরিক ফোংদোকলকপদা শৈরেংশিংদা য়াওরিবা ৱাহৈশিং, শিজিন্নরিবা সিম্বোল অমদি ইমেজরিশিং অঙকপদা ফজৈ। মনিপুরগী ত্রেদিসন, কলচর অমসুং পুৱারীগী মশকপু মাংহনদনা থম্লগা মোদর্নিতিবুসু লৌশিন্দুনা ফজরবা কলাগী পোত্থোকশিং পুথোক্লকপা লেপত্রি। অসিগুম্বা ঠিএতরগী খোঙচৎ অসিদা অইবা অমা ওইনা থোক্লকলি অঙনবা মতমদগী হৌনা। অইবা মশামক লাই য়েকপনি, দিজাইনরনি। নহা ওইরিঙৈদগী হৌনা শৈরেং ইদুনা পাদুনা লাকই হায়বগী খুদম য়াম্না মরাং কায়না লৈরি। খোরিলোলগী লূপশিংদা য়াওদুনা মনিপুরী লোন অমসুং খোরিলোলদা লেপ্তনা কন্ত্রিব্যুসন পীদুনা লাক্লি। ‘সনাগী থম্বাল,’ ‘তলা পমেল নহাকসু’, ‘মাঙখ্রবা সহরগী লোইখ্রবা ৱারী’ অসিনচিংবা শৈরেংগী লাইরিকশিং লেপ্তনা ফোংদুনা মনিপুরী শৈরেংগী খোঙচৎতা চাওরবা খুদোল তমদুনা লাক্লি। মতমগী অকনবা শহুমদা অহোংবা অওনবা কয়াগী মরক্তা খুনাইগী শক্তমশিং অইবগী থম্মোয় চেবাংদা লাচনবা লেপ্তে। মসিগী ময়েক লারবা মশক অমনি ‘তাবীদ্রবা তেংথাখোল’ মিংথোনবা শৈরেং অসিনা ফোংদোক্লিবসিসু। শৈরেং লাইরিক অসিমক কবিগী অপোকপীগী মফমদা কত্থোক্লি, ‘ইমাগী নুংশিরবী খূয়া তীর্থদা’ হায়না নুংশিনা। লাইরিক অসিদা পুন্না শৈরেং ২৯ য়াওরি। হৌজীক্কি অনৌবা মীরোল অমসুং মৈতৈ ময়েক্তা কয়া খুৎলোইহৌদ্রবা হান্নগী মীরোল অনিমকনা পাবদা হেন্না খুদোংচানবা হায়দুনা বাংলা অমসুং মৈতৈ ময়েক অনীমক্তা পংশাং শাংদবা শৈরেং ওইনা ইবা থেংনৈ। লাইরিক অসিদা অনৌবা মওং অমদা লাইরিক অসিগী ৱাহৌদোক অমসুং কন্তেন্ট হাপ্তে। মসিসু তোঙানবা মহাও অমনি। শৈরেংশিং অসিমকনা ৱাহৌদোকনি অদুগা কন্তেন্ট হায়রগদি লাইরিক অসিমক লোয়বা ফাওবা পাহননিংবা অমদি ফাওহল্লি।
লাইরিক্কী হেক অহানবা লমায়দা য়াওরি শৈরেং, “লৈরোল চনলবা মিৎকুপ” অসিমক পুন্সিবু য়েক্লিবা শৈরেংনি। নিংশিংবগী লাতম ময়াম অমা মরোল মরোল পৈখৎলকপদা করিগুম্বদা মসিনা ৱাখলগী কানুংদা ফুনগৎলকপা, থম্ফম খঙদবা মতাংসু য়াওদবা নত্তে। পুন্সি অসিমক নীংশিংবগী শঙ্গাই অমা ওইরবসু অমুক অমুক্তংদি থিংজিল্লম্বা ঈশিং দাম থাদোকপগুম থাদোক্তবা য়াদবা মতাংসু য়াওরকই। অদুনা কবিসু তৌফম খঙদনা হায়রক্লি “ খঙদে/ হৌখ্রবা ময়াম অসি/ করম হায়না থুপ্লগা কদায়দা হাপ্লগা থমগদৌরিবা” (লাঃ ২) নীংঙমহৌদবা, পেনখিদবা, কপ্নিংখিবা, শাওনিংখিবা অসিনচিংবা পুম্নমক পুন্সি কৌবা লীলাগী তাংকক নাইবা শরুক ঙাক্তনি। ৱারবা মিৎকুপশিংদা নুংঙাইবগী আশা তৌবা ঙম্বশিংনা মিস্ত্রি কয়া ফোংনবা হোৎনবা থেংনৈ। তৌইগুম্বসুং পুন্সি অসিদি অসিমনি অদুনি হায়না ৱাহন্থোক পিবদদি লুবনা মতমগী খোঙচত্তা অদুম কাওশিং ওইবা তাই মীওইবনা। ৱাখলগী থোংনাওদি হাংদোক্তবা ইয়ামক য়াদে অশেংবা নুংশিৎ চংলকনবা অমদি পিক্লবা মীওইবগী কোক্কী তুম্বা অসিদা কান্নবসু কান্নদবা ৱাখলসু চয়েৎনদুনা লৈরিবা অসিগী পোৎলূম অসিমক ময়েং তাহ্ন্নবা। অদুনা কবি রতননা হায়রক্লি, “কোফিন মনুংদা হাপ্পা/ অশিবা হকচাং/ লৈরোল চনলি অশিবা মিকুপ/…লোইখ্রবা হনলক্লরোইদবা ৱারী/ অহিংবা চুমদৌনা অমুক/ কোইচৎ চৎলি থোপ অসিদা/ থোঙনাও মচা অমা হাংদোকনিংই/ ফুনগৎপা ময়াম অমা কোকনবা” (লাঃ ২)
ফজরবা ইমেজরি অমদা পুন্সি খোঙচৎপু প্রেসি রাইতিংগুম্না মচং ওইবা খরদং য়াম্না তেন্না সিনেমাতিক ইফেক্ট অমদা ইরকপা শৈরেং অমনি, “অশাংবা ৱারীগী অতেনবা পাউদম” ঈশিং গ্লাস অহাঙবা অমা/ চুরুপ মতেক ময়াম্না থনবা এসট্রে অমা/ চা থক্তোকখ্রবা কপ অমা/ এন্টিবায়োটিক খরা/ পেইন কিলর খরা।/ শীন-নম নম্বা কা অমা।/ লাইরিক অমনবা খরা/ শুদবা কুইরবা মোপাক ফিদক/ ফক্লাংদা চৎতবা ঘড়ি/ লৈকাং চারবা ফোটো অমদা নুপী অমা/ হাকুম চহীগী কেলেন্দরদা দিসেম্বর।/ অথাবা আনোক মনুংদগী মানা য়েংলকই” (লাঃ ৪৪) ঈশিং গ্লাস অহাংবা অসিমক ভেল্যু লৈশিল্লক্ত্রবা মশক অমা ফোংদোক্লি। অনাবনা হকচাংগী কয়াৎ খুদিংদা মিকারকপা মতম, লুবা নানবা কয়া থৌওইরক্তবা, কম্লাক কুরু শুংলকপা অহল মতম ওইশিল্লকপগী পীকচর অমদি ময়েক শেংনা ইমেজরি খরসিদা মপুং ফনা ফোংদোকপা ঙম্লে। কবি রতন থিয়ামগী লীলাশিংদসু অসিগুম্বা দাইলোগ অমনা, কোসত্যুম খরনা য়াম্না লায়না ফোংদোক্লিবা ৱারোল পূম্নমক য়েংলিবা তারিবা পারিবা মীওইশিংদা ফোংদোকপা ঙম্বগী হৈশিংবা অদুমক শৈরেং অসিদসু থেংনৈ। পুন্সি য়াচংলকপা মতমদা থেংনরিবা থৌদোকশিং, মিৎকুপশিং হকুম চহীগী কেলেন্দরদা দিসেম্বর হায়না ফোংদোক্লিবা অসিমকনা অদুমক লোয়না ফোংদোকপা ঙম্লে খল্লি। য়াম্না চংখোন্না তেংথাবা শৈরেং অমনি হায়নিংই।
পান্দম খরদি ফংনবা হোৎনরিবা মীওইবগী পুন্সিনি। পনথুং অদুতং ঙাইদুনসু লৈনদে। মানা মানা ঙমজবা মওংদা হিংনবা হোৎনরি তাইবঙনা। পাম্মু পাম্মুনা কায়নখিগদবা ঙাক্তনি। নুংশি নুংশিনা তাম্নখিগনি অমুক্তং লাকপা তাইবঙ খোঙচৎ অসিমক। অদুবু থৱায়না লৈরিঙৈ, লৌশিংনা মাংদ্রিঙৈদদি খনগনু হায়বা য়ারোই থৱায়না খোইদাজবা কনাবুদি। হিংলিবসি মখোয় অদুগী নুংশিবা আশাদনি। চৎখিবদি য়াই তাইবঙ তোর্ব্বান্দ ৱাংমদা অদুবু নীংশিংবনদি হিংদুনা লৈহল্লি মিৎকুপশিং। অদুনা কবিনা ইরক্লি “ নোংলিক অমদি নঙ”। য়াম্না তেনবা শৈরেংনি অদুবু য়াম্না নুংশিবা শৈরেং অমদি ওইরি। “অপাবা ইন্নফি মরুমদা/ নুমিৎ অসে লোৎখ্রে/ অদুবু লৈনম্না শীনবা থুংবা/ লৈহাউ লৈরেন পাম্বীশিংগী উমংদা/ ঐগী উরাশিংনা লৈনুংদা/ মাংখ্রবা ঈশিং থিরি।/ কৌগনি করম হায়না/ নোংগী ঈশৈ শক্তুনা/ নোংলিক অমদি নঙবু পুন্না” (লাঃ ৮)
লাইজ লৈত্রবা ইয়োক কোমদা করম্বা লেম্লৈনা কয়াম কুইনা হিংদুনা মনিং তম্না চেন-চোংদুনা শান্নজবা ঙমগনি। তাইবঙপান অসিবু শেম্লিবা মপু মহাকনদি খঙই মলেম অসিদা লৈরিবা অচৎ চত্তা লেংলি পাল্লিবা পুম্নমক পুংবা শেৎনবা খায়নবা য়াদে। চেক্লাশিংনা মালংগা লেংগোন্নরি। লেম্লৈনা লাইজগা লোয়নরি। তাইবঙ পুন্সিসু অদুমঙাই। ঙাগী ইমেজরি ওইনা পুশিল্লক্লিবা তাইবঙ পুন্সিগী মশক অমদি অতেনবা শৈরেংসিদা নীংথিজনা ফোংদোকপা থেংনৈ। “ঙা অদুগী থৱায়” ফিদ্রিং ফিদ্রিং চোংলম্বা ঙাদু লেঙখিদ্রে/ থৱায়বু থিরি।/ য়েনথৌ মপালদৌনা নুংশিৎতা পাইদুনা/ য়েনথৌ মপালদৌনা নুংশিৎতা পাইদুনা/ অমমমতা কেনখিবা ৱাখলগী মফোন/ মায়দা য়াৎপা মমি ময়াম ওন্থোরকই।/ আনোককী মিংশেলদা য়াওরকই চহী/ লৈচীল থাবা হেনগৎলকই/ মায়গী ময়িশিংগা শান্নমিন্নবদা/ মাইনসতগী প্লস ওন্থোকখি।/ নুংঙাইবা থৱায় হিংলম্বনী/ ঈশিংদা ঈরোইদুনা শান্নরম্বনী/ ঙাদু লেংখিদবা কুইরে। (লাঃ ৪৬)
মিংথোল ওইরিবা শৈরেং “তাবীদ্রবা তেংথাখোল” না হৌজীক্কী মতমদা পুন্সি অসিবু ভেল্যু লৈতনা মরু ওইনা য়ুম্বাল লম্বী অসিমক লাইধি শান্নবগুম্না লৌনরকপা মতৌ অসিদা মিৎয়েং থমদুনা ইরকপা শৈরেংনি। করিসু খঙজদ্রিবা অঙাং নৱা অমখক পোকপদা ঙাইরিঙৈদা মীনুংশি হৈতনা লাইয়েংশঙগী অপুম অশা মরক্তা হুন্দোকলম্বা অমসুং পিক্লিবা অঙাং অদুনা নুংশিরবা মমাবু কৌদুনা মরোল শুজদ্রিবা ওইরবসু তেংথাবগী শক্তম অদু ময়েক লানা লাচল্লি। অদুনা কৌরক্লি “ইমা!/ ঐ য়াম্না ঈংঙে।/ খোইরি লীনশাং ককপদা ঙাইরিবা/ পিক্লবা ইমিৎসিনা তাইবংপান অসিবু ইবফাওবা ফংজদ্রিবা/ হংঙা হংঙা হায়না নঙবু কৌজবা ফংবগী হরাউজবদু য়েংনিংদদুনা ঐবু/ নঙনা ঈংলবা নীংথমথাগী নোংঙাল্লমদাইসিদা/ হোসপিতালগী অপুম্বা নমথীরবা ফত্তা হৌদি মরকসিদা/ হুন্দোক্তুনা থম্বীরম্লে।” (লাঃ ৪০) মিংথোল ওইরিবা শৈরেং অসিমক লাইরিক অসিদা য়াওরিবা অতৈ শৈরেংদগী খরা হেন্না শাংনা ইবা থেংনৈ। শিজিন্নরিবা ৱাহৈ তেংথারোলনি। ৱাখল খনবদি মাল্লগা ৱাখল য়াওদবা মমা মপা ওইনিংলিবশিংদা পাউজেল অমদি পীরি পুন্সিবু লুনা নুংশিনা খন্নবা মতম লৈবা খুদিংদা। শৈরেং অসিনা ঙসিগী খুনাইদা নুপা নুপীশিংনা তাইবঙ পুন্সিবু লায়না লৌদনবা নুংশিবা অঙাং নৱা অমগী মশক লৌদুনা খোন্থোক শুদনা পাউমেল্লি।
চেঙ লৈরিমখৈদি হিংগনি মীওইবনা। মসিদা চেঙ অসিমক পুন্সিগী সিম্বোল ওইনা পুশিল্লকতুনা শৈথারি। করিগুম্বা মতমদা হীংবসি পোৎলূম অমগুম খল্লকপা মতাং য়াওদবা নত্তে মীওই খুদিংগী পুন্সিগী তাংককশিংদা। হীংনিংবগী আশা অদু ময়েং তাবা মিৎকুপশিংদদি ইখৌ লাংলি চেং মরু অমত্তং। হাপ্নিংলি চেঙ মেরুক অমত্তংসু অদুনা নকোইননা হায়রক্লি চেঙ মেরুক অমত্তং হায়না মিংথোনবা শৈরেং অসিদা “অমমমতা ওইনা চেকশিন্না তুংশিনখিবা/ চহী কয়া চঙনা অমনবা নীংশিং মমি/ ঙসিদি য়োমশীনলগা লংথোকখ্রে।/ থোঙ হাংদোক্লে/ মঙালনা খাকনা নোক্লগা চঙলকই/ মিৎ পাঙথোকপা ঙমদে।/ চীনবান কংখিবা কুইরে/ কুরোল খরতা ঙাইহৌরে/ ৱা হায়বা ঙমদে।/ অনীকপা খূকউ অশোনবা কমলাক/ হৌগৎতুনা লৌশীনবা ঙমদে/ অনৌবা মতমগী চেঙ খরদুফাওবা।/ ঐগী থুমোক মচা অসিদী। চেঙ মেরুক অমফাওবা য়াওদ্রে” (লাঃ ৫২
লাইরিক অসিদা য়াওরিবা শৈরেং অয়াম্বা মরু চংলবা ফৌদিগুম্না চংখোল্লি। খোরিলোলগী পুক্কৈদা লাক্কদবা কুমজাশিংদা শৈরেংবু নুংশিজবা কয়াদা কবি রতনগী শৈরেংশিংনা চাওনা ইথিল পিবা ঙমগনি হায়না চেৎনা থাজৈ।
- ট্যাগ:
- রতন থিয়াম
- তোংব্রম অমরজিৎ


text:
শ্রী বিত্থলায় নম
নমো সদগুরু, অদোম্না জ্ঞানগী মৈরানি। নমো সদগুরু, অশেংবা থৌজালগী শকলোন লৌরিবা। নমো সদগুরু, ভক্তাদা য়াইফ-মঙ্গোল পীনবীরিবা মীতম। নমো সদগুরু, মীংচৎকী মঙাল ওইরিবা। মসিৱারকরীগী ঋসিশিংনি। মহারাস্ত্রগী উপ মুখ্য মন্ত্রী শ্রী অজিৎ পাৱর, ওপ্পোজিসনগী লুচিংবা শ্রী দেবেন্দ্র ফদনাবিস, হান্নগী মন্ত্রী শ্রী চন্দ্রকান্ত পতিল, ৱারকরী সন্ত শ্রী মুরলী বাবা কুরেকরজী, জগতগুরু শ্রী সন্ত তুকারাম মহারাজ ইন্সতিত্যুতকী চিয়রমেন নিতিন মোর, স্পিরিচুএল ফ্রন্ত আচার্য় শ্রী তুসার ভিসলেজী, মফম অসিদা তিনবীরিবা নুপী অমদি নুপাশিং।
ভগবান বিত্থল অমসুং বারকরী সন্তশিংগী খুয়া খাদা ঐহাক্না থৌনিজরি! ঐখোয়গী স্ক্রিপচরশিংদা ঋসিশিংগী সৎসঙ্গ অসি মীওই মপোক্কী তাংনা ফংবা খুদোংচাবনি হায়বীরম্মি। করিগুম্বা ঋসিশিংগী থৌজাল ফংলবদি ঈশ্বরগী খুয়া-খাদা য়ৌরে হায়না লৌনৈ। ঙসি দেহুগী শেংলবা লাইফমলেন অসিদা লাকপদা ঐহাক্না ৱাখল্লোন অসিমক ফাওই। দেহু অসি সন্ত শিরোমনি জগতগুরু তুকারামজীগী পোক্নফমনি, কর্মস্থানসু ওইরি। ভগৱান পন্দুররঙ্গাগী থৱায় থাখিবা মফমসু ওইরি অমসুং মফম অসিগী মীয়াম্না সন্তকী মপুং ফাবা শক্লোন লৌরি। ৱাখল্লোন অসিগী লোয়ননা ঐহাক্না দেহুগী প্রজা, ইমা অমদি ইচে-ইচল পুম্নমক্তা ইকোক নোন্না খুরুমজরি। থা খরগী মমাংদা ঐহাক্না পালখি মার্গতা লেন মরিগী নেস্নেল হায়ৱে অনিগী উরেপ-উয়ুং তম্বগী খুদোংচাবা ফংজখি। শ্রী সন্ত জ্ঞানেশ্বর মহারাজ পালখি মার্গ অসি তাঙ্কক মঙাদা অমসুং সন্ত তুকারাম মহারাজ পালকী মার্গ অসি তাঙ্কক অহুমদা শাবা লোইশিনগনি। লুপা করোর ১১০০০ হেন্না চংদুনা তাঙ্ককশিং অসিদা কিমি ৩৫০ হেন্না শাংবা হায়ৱেশিং শাগনি। মসিনা লমদম অসিগী চাউখৎ-থৌরাংদা শাহৌ পীরগনি। ঙসি ঐহাক্না দেহুদা লাক্তুনা শিলা মন্দির শঙ্গাবগী খুদোংচাবা ফংজবা অসি লাইবক ফবনি। সন্ত তুকারামজী মশামক্না নুমিৎ ১৩ তপস্য তৌখিবা নুং অসিনা সন্ত তুকারামজীগী মঙাল ফংখিবগী খুদম ওইরি ঐহাক্না মসি নুং অমা খক্তা ওইনা লৌবগী মহুৎ কত্থোকপা অমসুং লৌশিংগী হৌরকফম ওই হায়না থাজৈ। দেহুগী শিলা মন্দির অসি লাইনীংবগী শক্তিগী তুংনফম অমা খক্ত নত্তনা মসিনা ভারতকী নাৎকী তুংলচৎকী লম্বীসু তাকপীরি। ঐহাক্না শেংলবা লাইফম অসি নৌনা শেমগৎপগীদমক তেম্পল ত্রস্ত অমসুং ভক্তি পুম্নমক্তা তৌবীমল খঙবা উৎচরি।
মরুপশিং,
লৈবাক অসিনা আজাদী কা অমৃত মহোৎসব পালন তৌরিবা তানফম অসিদা ঐখোয়না মালেমগী হিংদুনা লৈরিবা খ্বাইদগী অরিবা সভ্যতা অমা ওইবদা চাউথোকচবা পোকই। করিগুম্বা মসিগী মনা অসি কনাগুম্বদা পীবা তারবদু মসি ভারতকী ঋসিগী চৎনবী অমসুং মুনীশিংদা পীফম থোকই মরমদি ভারত অসি সন্তশিংগী লমদম অমনি। তাঙ্কক খুদিংমক্তা ঐখোয়গী লৈবাক অমদি খুন্নাই অসিবু লমজিংবীনবা অথোইবা মীশক খরা অদুমক থোরকই। ঙসি লৈবাক অসিনা সন্ত কবিরদাসকী মপোক কুমওন পালন তৌরি। মসি শ্রী সন্ত জ্ঞানেশ্বর মহারাজ, সন্ত নিবরুত্তিনাথ, সন্ত সোপনদেব অমসুং অদি-শক্তি মুক্তা বাইজী অসিগুম্বা সন্তশিংগী সমাধি অসিগী চহি ৭২৫ শুবগী কুমওন তারি। অসিগুম্বা মশক অথোইবা মীওইশিং অসিনা ঐখোয়গী ইতর্নিতী ঙাকতুনা ভারতপু ইনোৎ হাপতুনা লাকখি। সন্ত তুকারাম অসি সন্ত বহিনাবাইনা সন্তশিংগী মন্দির হায়না কৌখি। মহাক্না অৱাবা অমসুং খুদোংথিবা কয়া মায়োক্নখি। মহাক্কী মতমদা চাক তাংবগী থৌদোক থেংনখি। মহাক্না অরাম খৌরাংবা উখি। অসিগুম্বা অৱাবা তানফম অসিদা মীয়াম্না থাজবা লৈত্রবা তানফমদা সন্ত তুকারামজীনা খুন্নাই খক্তগী নত্তনা তুংলমচৎকী আশাগী মঙাল ওইখি! মীয়ামগী শেবাগীদমক মহাক্কী অহল লমন্না পীবিরম্বা লনশিং কত্থোকখি। নুং অসিনা মহাক্কী কত্থোকপগী খুদম ওইরি।
মরুপশিং,
সন্ত তুকারামজীগী থৌজাল হৈবা, মীনুংশি চাউবা অমসুং শেবা তৌবগী গুনশিং অদু ঐখোয়গী ইরক্তা ঙসিসু মহাক্কী ‘অভঙ্গা’ শক্লোন লৌদুনা লৈরি। মসিগী ‘অভঙ্গশিং’ অসিনা মীরোনশিংদা ইথিল পীরি। তুমদুনা মাংখিদবা অদুদি মুৎনাইদনা লৈরি অমসুং মতমগা চুন্নদুনা লৈ, মসিমক ‘অভঙ্গা’নি। ঙসিসু লৈবাক অসিনা মসিগী নাৎকী পাউতাকশিং অসিগা লোয়ননা মাংদা চংশিল্লিবা তানফম অসিদা সন্ত তুকারামগী অভঙ্গশিংনা ঐখোয়দা ইনোৎ হাপ্লি। সন্ত নমদেব, সন্ত একনাথ, সন্ত সবতা মহারাজ, সন্ত নরহারি মহারাজ, সন্ত সেনা মহারাজ, সন্ত গোরোবা-কাকা, সন্ত চোখামেলাদগী ঐখোয়না মখোয়গী অরিবা অভঙ্গ অসিনা অনৌবা ইথিল ফংদুনা লাকখি। ঙসি ঐহাক্না সন্ত চোখামেলা অমসুং মহাক্কী ইমুং-মনুংনা শৈরেংবা সার্থ অভঙ্গগাথা ফোঙবগী খুদোংচাবা ফংজরি। অর্থ লৈরবা অভঙ্গগাথা অসি অরায়বা লোলদা ৱাহন্থোক্কা লোয়ননা সন্তকী ইমুং অসিনা অভঙ্গ ৫০০ হেন্না হন্দোক্লি।
ইচিল-ইনাওশিং,
সন্ত তুকারামজীনা হায়বীরমখি – উঞ্চ নীচ, কাহী নেনে ভগবন্ত।। হায়বদি খুন্নাইদা অনেম অৱাং খাইবা, মীওইবগী মরক্তা খেন্নবা থম্বা অসি অচৌবা পাপি। ঈশ্বরদা কত্থোকপদা মহাক্না তাকপীরম্বা অসি মরু ওইবা অদুগুম্না মসি লৈবাকনীংবদা চপ মান্ননা মরু ওই। মসি খুন্নাইগী ভক্তিগীদমক্তসুনি। মসিগী পাউজেল অসিগী লোয়ননা ৱারকরী ইচিল ইনাওশিংনা চহি খুদিং পন্ধরপুরদা চৎলি। মসিনা মরম ওইরগা লৈবাক অসিনা সবকা সাথ, সবকা বিকাস, সবকা বিশ্বাস অমসুং সবকা প্রয়াসকী ৱাখল্লোনগা লোয়ননা মাংদা চংশিল্লি। মীওই খুদিংমক্না খেন্নবা লৈতনা সরকারগী স্কিম খুদিংমক ফংলি।
পন্ধরী গী ৱারী অসি চপ মান্নবা খুদোংচাবা পীবগী খুদম অমা ওইদুনা লাকখি।
মরুপশিং,
সন্ত তুকারামজীনা হায়বীরমখি – জে কা রঞ্জলে গাঞ্জলে, ত্যাসী মহনে জো আপুলে। তোচি সাধু ওলখাবা, দেব তেথে-চু জানাবা।। হায়বদি খুন্নাইগী লাস্ত মাইলদা লৈরিবা মীওইগী য়াইফনবা তৌবা অসি সন্তকী চৎনবীনি। মসি ঙসিগী লৈবাক অসিগী অনত্যোদয়গী ফিরেপনি মসিগা লোয়ননা লৈবাক অসিনা মাংদা চংশিল্লি। দলিত, খুদোংচাবা ফংদ্রবা, শোত্থরবা, আদিবাসী, শিন্মীশিংগী য়াইফ-থৌরাং অসিদা লৈবাক অসিনা খ্বাইদগী মরু ওইবা মীৎয়েং চংলি।
ইচিল-ইনাওশিং,
সন্তশিং অসি মখোয় মশাদা য়াওজবা ইনর্জী অমগুম্বনি মখোয়না খুন্নাইদা শক্লোন কয়া তৌদুনা তোঙান-তোঙানবা ফীভমশিংদা মতেং পীরি। ছত্রপতি শিবাজী মহারাস অসিগুম্বা লৈবাক অসিগী অথৌবশিংগী পুন্সিদা তুকারামগুম্বা সন্তনা য়াম্না মরু ওইবা থৌদাং লৌখি। নীংতম ইহৌগী মতমদা ভীর সভার্করদা চৈরাক পীবদা মহাক্না কৈশুমশঙদা খুৎতা য়োৎলিং থাংদুনা তুকারামগী অভঙ্গশিং শকখি। সন্ত তুকারামনা তোঙান-তোঙানবা তাঙ্ককশিংদা লৈবাক অসিদা থৌনা অমদি ইনোৎ হাপখি।
মরুপশিং,
পন্ধরপুর, জগন্নাথ, মথুরাগী ব্রিজ পরিক্রমা নত্ত্রগা কাশি পঞ্চকোসি পরিক্রমা, চার ধাম নত্ত্রগা অমরনাথ য়াত্রা অসিগুম্বা ‘য়াত্রাশিং’ অসি পল্লদুনা মসিনা ঐখোয়গী লৈবাক অসিগী দাইভর্সিতী পুনশিনখিবা অমসুং এক ভারত শ্রেস্থ ভারতকী ৱাখল্লোন পোকহনখি। মখোয়গী য়াত্রাশিং অসিগী খুত্থাংদা ঐখোয়গী সন্তশিংনা ‘এক ভারত শ্রেস্থ ভারত’কী ৱাখল্লোন অসি পোকহনখি। ভারতনা দাইভর্সিতী কয়াগী মরক্তা লৈরবসু চহি লিশিং কয়া লৈবাক অমা ওইনা লেপচবা ঙমখি।
ইচিল-ইনাওশিং,
ঐখোয়গী নেস্নেল য়ুনিতী মপাঙ্গল কনখৎহন্নবা ঐখোয়গী অরিবা মতমগী শক্লোন অমসুং চৎন-লোনচৎশিং ঙাক্তুনা থম্বা হায়বসি ঐখোয়গী থৌদাংনি। মরম অদুনা ঙসি মোদর্ন তেক্নোলোজী অমসুং ইনফ্রাস্ত্রকচর অসিনা ভারতকী চাউখৎ থৌরাংগা পুন্না চৎমিন্নবা মতমদা ঐখোয়না চাউখৎ থৌরাং অমসুং হেরিতেজ অনিমক পুন্না মাংলোমদা চংশিন্নবা হোৎনরি। পাল্কি য়াত্রা মোদর্নাইজেসন তৌবা, চার ধাম য়াত্রাগী অনৌবা হাইৱেশিং শেমগৎপা, অয়োধ্যদা অচৌবা রাম মন্দির শাবা, কাশি ভিশ্বানাথ ধাম নৌনা শেমগৎ শাগৎপা অমসুং সোমনাথতা পাইখৎলিবা চাউখৎ থৌরাংগী থবকশিং অসিনা খুদমশিং ওইরি। প্রশাদ স্কিমগী মখাদা লাইফমশিংশেমগৎলি। ববাসাহেবকী রমায়ন সর্কিৎ অমসুং পঞ্চ তির্থ শেমগৎলি। করিগুম্বা মীপুম খুদিংমক্না হোৎনরিবা অসি অচুম্বা মাইকৈদা চৎলবদি ৱারোইশিন পুরকপা ঙমদবা অৱাবা খুদিংমক ৱারোইশিন পুরকপা ঙমগনি। ঙসি নীংখা তম্বগী চহি ৭৫শুবা মতম অসিদা চাউখৎ থৌরাংগী স্কিমশিং সেচুরেসন তৌদুনা চাদা ১০০ এম্পাৱর তৌবগী মাইকৈদা চংশিল্লি।
মরুপশিং
সন্ত তুকারামনা হায়রম্মি – অসাধ্য তে সাধ্য করিতা সায়াস। কারন অভ্যাস তুকা মহনে। মসিনা হায়বদি করিগুম্বা মীপুম খুদিংমক্না অচূম্বা মাইকৈদা হোৎনবদি ওইথোকপা য়াদবা ফাওবা ওইথোকপা ঙম্মি হায়নি। ঙসি নীংখাতম্বগী চহি ৭৫শুবা মতম অসিদা লৈবাক অসিনা পান্দমশিং চাদা ১০০ ফংহন্নবা ৱারেপ লৌরি। লৈবাক অসিনা লাইরবশিংগীদমক্তা পাইখৎলিবা স্কিমশিং হায়বদি মখোয়গী পুন্সিদা চংবা তঙাইফদবা পোৎলমশিং ওইরিবা ইলেক্ত্রিসিতী, ঈশিং, য়ুম অমসুং অনা লাইয়েং অসি ঐখোয়না মীপুম খুদিমক্তা য়ৌহনগদবনি। মসিগা মান্ননা লৈবাক অসিনা মহৌশাগী খলগী, ঈশিং-য়োকশিনবা অমসুং তুরেলশিং কন্নবা কেম্পেনশিং হৌদোকখ্রে। ঐখোয়না মশা-মউ ফবা ফবা অমসুং মশা –মউ ফবা ভারত অমগী ৱাশক লৌরি। ঐখোয়না মসিগী ৱারেপশিং অসি চাদা ১০০ থুংহনগদবনি। মসিগীদমক্তা ঐখোয়ন পুম্নমক্কী হোৎনবা, ঐখোয় পুম্নমক্না শরুক য়াবা চংই। করিগুম্বা ঐখোয়না লৈবাক অসিগী সর্ভিস তৌবগী থৌদাং অসি ঐখোয়গী লাইনীং লাইশোনগী ৱারেপশিংগী মরক্তা অমা ওইহল্লবদি লৈবাক অসিনা মান্নবা থাক্তা কান্নবা ফংগনি। ঐখোয়না প্লাস্তিক শিজিন্নদনবা ৱারেপ লৌগদবনি, করিগুম্বা ঐখোয়না ঐখোয়গী অকোইবদা লৈরিবা পুখ্রি, পাৎ, তুরেলশিং অসি লু নান্না থম্নবা ৱারেপ লৌরবদি অকোইবা ফীভম অদু ঙাক্তুনা থম্বা ঙমগনি। অমৃত মহোতসবতা লৈবাক অসিনা জিলা খুদিংমক্তা অমৃত সরোভর ৭৫ শান্নবা ৱারেপ লৌখ্রে। করিগুম্বা মসিগী অমৃত সরোভরশিং অসি অদোমগুম্বা সন্ত কয়াগুম্বদগী থৌজাল ফংলবা, মখোয়বু শেমগৎপদা অদোম্না থৌদাং লৌরবদি মসিগী থবক অসিগী খোংজেল য়াংশিনবা ঙমগনি। হৌজিক্কী ওইনা লৈবাক অসিনা নেচরেল ফার্মিং অসি কেম্পেন অমা ওইনা চত্থরি। মসিগী থবক অসি ৱার্করি ঋসিশিংগী ৱাখল্লোনশিংগা মরী লৈনৈ। ঐখোয়না নেচরেল ফার্মিং অসি লৌফম খুদমক্তা য়ৌহন্নবা ঐখোয় পুন্না হোৎনবা মথৌ তাই। মালেমগী ওইবা য়োগগী নুমিৎসু নুমিৎ খরগী মনুংদা লাক্লগনি। হৌজিক মালেম পুম্বদা শন্দোরক্লিবা য়োগ অসি ঐখোয়গী ঋসিশিংগী খুদোলনি। অদোম পুম্বনা য়োগগী নুমিৎ অসি থৱাই য়াওনা অমসুং লৈবাক্কী থৌদাং লৌদুনা অমসুং অনৌবা ভারতকী মংলান অদু মংফাওনহন্দুনা শরুক য়াগনি হায়না ঐহাক্না থাজবা থম্লি। মসিগী অপাম্বা অসিগা লোয়ননা ঐহাক্কী ৱারোল অসি লোইশিনজগে অমসুং ঐহাক্না ইকোক নোন্না অদোম পুম্বনা খুদোংচাবা অসি পীবীবগীদমক, ইকাই খুম্নবা উৎপীবগীদমক থাগৎপা ফোঙদোকচরি।
জয় জয় রামকৃষ্ণ হরি জয় জয় রামকৃষ্ণ হরি হর হর মহাদেভ।


text:
ডি ই জি এসকী মরমদা
মেমোরেন্ডাম ওফ এসোসিয়েশন ওফ ডিস্ট্রিক্ট ই-গভর্ন্যান্স সোসাইটি
সোসাইটি মমিং:
ডিস্ট্রিক্ট ই-গভর্ন্যান্স সোসাইটি চুরাচান্দপুর
রেজিস্টার ওফিস :
সোসাইটিগী রেজিস্টার ওফিস অসি চুরাচান্দপুর জিলা হেড ক্বারটর দা ওইগনি।
কোনশিনগদবা মফম :
সোসাইটিনা কোনশিনগদবা মফমসি চুরাচান্দপুর জিলা পূম্নমক্কী ওইগনি।
সোসাইটিগী ওবজেক্টিভ:
- মনিপুর স্টেট ইনফোরমেশন টেকনোলজি সোসাইটি অমদি অতৈ স্টেক হোল্ডরশিংগা পুল্লগা ন্যাশনাল ই গভর্ন্যান্স প্লানগী কমন সার্ভিস সেন্টর,স্বান,স্টেট্ ডাটা সেন্টর, স্টেট সার্ভিস ডেলিভরি গেটৱে অমদি অতৈ ন্যাশনাল ই গভর্ন্যান্স প্রোগ্রামশিং ডিস্ট্রিক্ট তা পাইখৎপা।
- জিলা লৈঙাককী ষ্টাফশিং অমদি অতৈ এক্সেকিউটিভশিংবু কেপাসিটি বিল্ডিং তৌবা। দি ই জি এস অমদি এমসিটসকা পুন্না চৎমিন্নরগা টেকনিকেল সোলুশন পুরকতুনা সোফটৱের ডেভেলপ অমদি কস্টমাইজ তৌবা, টেকনিকেল সোলুশন পাইখৎপা।
- কমন সার্ভিস সেন্টর সাপোর্ট তৌদুনা জিলা পূম্বদা জি ২ সি সার্ভিসশিং ফংহনবা। মসিনা প্রজাগী সার্ভিসশিং খঙদোকলগা সার্ভিসশিং মরি লৈনবা ডিপার্টমেন্টসিংগা তান্নরগা সার্ভিস সেন্টর এজেন্সি হাইবদি জুম্ ডেভেলপর অমসুং উনিট্র্যান্স কা জি ২ সি সার্ভিসশিং অহানবা ওইনা পাইখৎপা।
- জি ২ সি সার্ভিসশিং ফংহনবা, মনিপুর সরকারনা স্বান, এস দি সি, সি এস সি অমদি স্টেট পোর্টাল/এস এস দি জি ন্যাশনাল ই গভর্ন্যান্স প্লানগী মাখাদা পাইখৎখরে। স্কিমশিং অসি মখাগী অসুম্না পাইখৎকনি:-
- জিলানা মপুং ওইবা শরুক ওইরগা প্রজাগী সার্ভিসশিং পুল্লপ ওইনা পীবা।
- সরকারগী সার্ভিসশিং পীবদা মতিক মগুন লৈনবা ইন্টিগ্রেটেড এপ্রোচ শিজিন্নগনি।
- জিলা লৈঙাকতা ক্যাপাসিটি বিল্ডিং পীরবাকান্দা সার্ভিস পীবা অসি এফিসিয়েন্সি অমদি অ্যাকাউন্টেবিলিটি হেন্গৎকনি।
- পিগদবা সার্ভিসশিং অসি অটোমেটেড ৱাৰ্ক ফ্লো অমা লৈগনি অমসুং মমুৎ তাবা প্রোসেস ডিজাইন অমা য়াওগদবনি।
- জিলা থাকতা সেন্ট্রল ডাটা রিপোসিটরি অমা শেমগনি অদুগা ডাটা অমদি ইনফোরমেশন অদু খোমজিনবা, হাপ্চিনবা, লৌথোকপা, শিজিন্নবা, অমসুং থাক খুদিংমক্তা পিথোক পিশিন তৌনবা।
- জি ২ সি সার্ভিস পিনবা ব্যাক এন্ড কম্পিউটরাইজেশন তৌবনা কোর ইনফ্রাস্ট্রাকচর হাইবদি সি এস সি, এস দি সি, স্বান অমসুং সার্ভিস ডেলিভরি গেটৱে মপুং ফানা শিজিন্নবা ঙমগনি।
- গভর্নমেন্ট ডিপার্টমেন্টশিং অশানবা মিৎয়েংদা ব্যাক এন্ড কম্পিউটরাইজেশন ম্যানেজ তৌবা, সুপরভাইজ তৌবা অমদি পাইখৎপা। স্টেট গভর্নমেন্ট/সেন্ট্রেল গভর্নমেন্ট তগী লাকপা ফিনান্সিয়াল সপোর্টশিংগী রিসিপ্ট অমদি উটিলাইজেশনবু কোরদিনেত, ম্যানেজ অমদি মোনিতর তৌবা।
- রাজ্য সরকারনা লেপ্পা চার্জশিং খোমগৎপা অমসুং হাইরিবাশিং অসি ওদিত তৌবা।
- ই-গভর্নেন্সকী কান্নবাশিং অসি খুঙ্গং খুঙ্গংদা পব্লিসিটি অমদি ক্যাম্পেইন টিভি, রেডিও, খবর, কনফরেন্স, সেমিনার, পব্লিক মিটিং, ব্যানর অমদি পোস্টর শিংগী খুথাংদা অৱেঅরনেস শনদোক্কদবনি।
গভর্নিং বোডি অসিগী মেম্বরশিংগী মমিং সেকশন ৫(ড) মনিপুর সোসাইটি রেজিস্ট্রেশন এক্ট, ১৯৮৯(মনিপুর এক্ট ন:১ ওফ ১৯৯০) আসি মখাদা পীরি:-
দি ই জি এস ষ্টাফ
দি ই জি এস অমদি সিএসসি ২.০ সপোর্ট তৌনবা মখাগী ষ্টাফ অনি অসি হাপ্লে।
- পিটর জি বিকলেন, ডিস্ট্রিক্ট ম্যানেজর
- মাইকেল পাউল হাওকিপ, ডিস্ট্রিক্ট ম্যানেজর


text:
সাইন্স অমসুং তেক্নোলোজী মন্ত্রালয়
ভারত-য়ু.এস. স্ত্রেতেজিক ইনর্জী পার্তনর্শিপকী মন্ত্রীশিংগী মীফম্না মপুং ফাখ্রবা থবকশিং পুখৎখ্রে অমসুং অনৌবা তেংবাং পীবা য়াবা মফমশিং লেপথোকখ্রে
Posted On:
18 JUL 2020 11:42AM by PIB Imphal
ভারত অমসুং য়ুনাইতেদ স্তেৎস্না সুপরক্রিতিকেল কার্বোন দাইওক্সাইদ (এস.সি.ও.২)দা য়ুম্ফম ওইবা ত্রান্সফোর্মেসনেল পাৱর জেনরেসন্দা অনৌবা রিসর্চকী মফমশিং অমসুং কার্বোন রেপচত, য়ুতিলাইজেসন অমসুং স্তোরেজ (সি.সি.য়ু.এস.) য়াওনা খুমাং চাউশিল্লবা কোইলাগী তেক্নোলোজীশিং লাউথোকখ্রে।
হায়রিবসি য়ু.এস.-ভারত স্ত্রেতেজিক ইনর্জী পার্তনরশিপ (এস.ই.পি.)গী ভর্চুএল মীফমদা চাউখৎলিবগী মওং, মপুং ফাখ্রবা মরুওইবা থবকশিং, অমসুং মতেং পাংবা য়াবা অনৌবা মফমশিং লেপথোক্নবগীদমক জুলাই ১৭, ২০২০দা পুথোকখি। মীফম অদু য়ু.এস.কী ইনর্জীগী সেক্রেতরী দেন ব্রোইলেৎ অমুং ভারতকী পেত্রোলিয়ম অমসুং নেচরেল গ্যাস অমসুং স্তীলগী মন্ত্রী শ্রী ধর্মেন্দ্র প্রধান্না অনী পুন্না থৌরম মপু ওইমিন্নখি।
য়ু.এস.কী ইনর্জী সেক্রেতরী অমসুং ভারতকী পেত্রোলিয়ম অমসুং নেচরেল গ্যাস অমসুং স্তীলগী মন্ত্রীগী নাকন্দা ভারত্তা লৈবা য়ু.এস.কী এম্বাসেদোর কেনেথ আই. জস্তর, য়ুনাইতেদ স্তেৎস্তা লৈবা ভারতকী এম্বাসেদোর তরঞ্জিৎ সিংহ অমসুং সাইন্স অমসুং তেক্নোলোজী (দি.এস.তি.)গী সেক্রেতরী প্রোফেসর অশুতোশ শর্মগা লোইননা অতোপ্পা মরী লৈনবা ওফিসিএলশিংসু শরুক য়াখি।
খন্নখিবা মরুওইবা ৱাফমশিং
সুপরক্রিতিকেল কার্বোন দাইওক্সাইদ (এস.সি.ও.২)দা য়ুম্ফম ওইবা ত্রান্সফোর্মেসনেল পাৱর জেনরেসন্দা অনৌবা রিসর্চকী মফমশিং অমসুং কার্বোন রেপচত, য়ুতিলাইজেসন অমসুং স্তোরেজ (সি.সি.য়ু.এস.) য়াওনা খুমাং চাউশিল্লবা কোইলাগী তেক্নোলোজীশিং লাউথোকখ্রে।
ভারত অমসুং য়ু.এস.কী এন্তাইতী ৩০ য়াওবা অপুনবা খুৎপু অমনা স্মার্ত গ্রিদ অমসুং ইনর্জী স্তোরেজ লিংখৎপা
স্মার্ত গ্রিদকী ৱাখল্লোনবু খুনাই অসিনা য়াহনবা, দিস্ত্রিব্যুতেদ ইনর্জী রিসোর্স, অপুনবা সোলুসন অমসুং দিস্ত্রিব্যুতেদ সিস্তেম ওপরেতরশিংগী য়ুতিলিতীশিং অসিগী হৌরক্লিবা থৌদাংশিংগী পোলিসী শেম্বা
ক্লিন কোইল তেক্নোলোজী, সুপরক্রিতিকেল কার্বোন দাইওক্সাইদ (এস.সি.ও.২.) পাৱর সাইকল অমসুং কার্বোন কেপচর য়ুতিলাইজেসন এন্দ স্তোরেজ (সি.সি.য়ু.এস.) তেক্নোলোজীশিং
থৌরম অদুদা ৱা ঙাংলদুনা প্রোফেসর অশুতোশ শর্মনা হায়খি মদুদি ভারত অমসুং য়ুনাইতেদ স্তেৎস অনীনা অপুনবা ওইনা থবক পায়খৎমিন্নবনা চহী খরসিদা ক্লিন ইনর্জী-রিসর্চ (পেস-আর)গী প্রোগ্রামগী মখাদা চাউখৎপা পুরক্লি। হৌজিক ওপুনবা ওইনা পায়খৎমিন্নরিবা স্মার্ত গ্রিদ অমসুং ইনর্জী স্তোরেজ অসি য়ু.এস. অমসুং ভারতনা দোল্লর মিল্লিয়ন ৭.৫ পুথোকমিন্নদুনা পায়খৎমিন্নবনি।
মহাক্না মখা তানা প্রোজেক্ত অসিনা স্মার্ত গ্রিদ কন্সেপ অসিবু দিস্ত্রিব্যুতেদ ইনর্জী রিসোর্চকা লোইননা কান্নবা ফংনবা অমসুং অশোই অঙাম য়াওদ্রবা ওপরেসন পীনবগীদক দিস্ত্রিব্যুসন নেৎৱার্ক্কী স্তোরেজ য়াওনা শেমগৎপা অমসুং লিংখৎপদা লাকপা খুদোংচাদবশিং অমসুং খুনাই অসিনা য়াহনবা, দিস্ত্রিব্যুতেদ ইনর্জী রিসোর্স, অপুনবা সোলুসন অমসুং দিস্ত্রিব্যুতেদ সিস্তেম ওপরেতরশিংগী য়ুতিলিতীশিং অসিগী হৌরক্লিবা থৌদাংশিংগী পোলিসী শেম্বা।
প্রোফেসর অশুতোশ শর্মনা মখা তানা য়ু.এস.-দি.ও.ই. অমসুং ভারতকী দি.এস.তি.না ক্লিন কোই তেক্নোলোজী, সুপরক্রিতিকেল কার্বোন দাইওক্সাইদ পাৱর সাইকল এন্দ কার্বোন কেপচর য়ুতিলাইজেসন অমসুং স্তোরেজ তেক্নোলোজীশিংগী হৌজিক ফাওবদা খুমাং চাউশিল্লিবা অমসুং কোলাবোরেসন অসি শাগৎনবা হোৎনবদা লৌমিন্নখিবা কম্মন প্রাইওরিতীশিংগী মতাংদা ৱা ঙাংখি। মহাক্না মখা তানা ৱারী শান্নরিবা অসিনা পুরকপা কান্নবশিংগী মনুংদা অমদি ভারতনা সি.সি.য়ু.এস. তেক্নোলোজী (এ.সি.তি.)বু য়ু.এস. ইন্দিয়া কোলাবোরেসনগীদমক এভিন্যু ফংনবগীদমক মলতিলেতরেল প্লেৎফোর্মদা শরুক য়ারকখিবা অসিনি হায়না ফোংদোকখি।
য়ুনাইতেদ স্তেৎস অমসুং ভারতনা মথক্তা পনখিবা ইনর্জী সেক্যুরিতী অমসুং ইনর্জী এক্সেসকী খোংথাং খুদিংমক্তা শরুক য়ামিন্নরি। লৈবাক অনী অসিনা ক্লিন ইনর্জী রিসর্চ, দিবেলপমেন্ত অমসুং ইনোবেসনগী মরুওইবসু পুথোক্লি অমসুং লৈবাক অনী অসিনা অপুনবা রিসর্চ অমসুং দিবেলপমেন্ত (আর. এন্দ দি.)বু য়ু.এস. ইন্দিয়া পার্তনর্শিপকী মখাদা গ্রিদকী রেজিলেন্স অমসুং রিলাইএবিলিতী হেনগৎনবগীদমক স্মার্ত গ্রিদ অমসুং ইনর্জী স্তরেজগী ক্লিন ইনর্জী-রিসর্চ (পেস-আর)গী মরুওইবা লুচিংবা ওইরি।
***
(Release ID: 1639722)
Visitor Counter : 93


text:
লখিপুরওনলাইন দিজিতেল দেক্সঃ
বরাক তম্পাকতা হন্দক খরনিসি ঈংবগী চাং খংহেন হেঙ্গৎলকলি। ঙসি নুংথিলদা শিলচর সহরদা শাবগী চাং দিগ্রী সেলসিয়াস ২৫ ওইরমলবসু নুমিদাংগী মতমদা দিগ্রী সেলসিয়াস ৪ দা হন্থখিবা য়াই হায়না অইং-অশা লোয়শঙদগী ফংবা পাউ অমদা হায়রি। অৱাং নোংপোক ভারততা অয়ুক্কী মতমদা লৈচিল কুঙনা থাবা মরমনা লম্বীদা গাড়ী অমসুং রেল চৎথোক-চৎশিন তৌবদা খুদোংথীবা মায়োক্নরি। অসোমদা ঙরাং সন্ধ্যাদগী অরুনাচল প্রদেশতা নোংগা লোয়ননা ঊন তাবগী থৌদোকনা মরম ওইরদুনা লমকোয়বা লাকপা মীওইশিংদা অপনবা থোকলে। গুৱাহাতিগী রেজিওনেল মেতিওরোলোজিকেল সেন্টরগী পাউ মতুং ইন্না জনুৱারী থা অসিগী অরোইবা চয়োল ফাওবদা ঈংশিনবগী চাং অসি অসুম্না লৈখিগনি হায়রি। হৌখিবা পুং ২৪ দা গুৱাহাতিদা খ্বাইদগী ঈংবগী চাং দিগ্রী সেলসিয়াস ৯.২, ইম্ফালদা ৪.৪, ইতানগর ১৪.৪, আইজোল ৪.৬, কোহিমা ৫.২ অমসুং আগরতলাদা খ্বাইদগী ঈংবগী চাং দিগ্রী সেলসিয়াস ৯.১ ওইখি।
লখিপুরওনলাইন গী ফেসবুক পেজ লাইক তৌবিউ।